
PERSONERNE. 

I  FORSPILLET: 

Florine,  Dronning  i  det  lukkede  Land. 

Gavain,  hendes  Ægtefælle. 

Rosa,  hendes  Terne. 

Anden  Terne. 

Hoffølge,  Terner,  Riddere. 

I STYKKET: 

Kong  Arthur. 

Ginevra,  hans  Dronning. 

Lancelot, 

Bart, 

Geraint  og 

Andre  Riddere  af  Tafelrunden. 

Gavain. 

ivie  T,  {  Ginevras  Jomfruer. 

gwendolen,  ) 
Kongens  Astrolog. 
Vagthøvdingen. 
Borgfogeden. 
En  Bissekræmmer. 
Olwen,  en  Ridders  Hustru. 
Etlim,  Søn  af  Edj^rn. 
Morganes  Page. 
En  Bonde. 
En  Olding. 

En  Svend  hos  Kong  Arthur. 
Fire  Hofmænd. 
Rosa. 

Hoffølge,  Riddere,  Damer,  Drabanter, 
Terner,  Vagt. 

Handlingen  foregaaer  i  den  tidlige  Middelalder;  Forspillet  i  det 
lukkede  Land,  Stykket  selv  i  Arthurs  Rige;  første  Akt  i  Slots- 
haven ved  hans  Borg;  anden  og  tredie  i  Borgen;  fjerde  i  en 
Bjergskov  i  længere  Afstand  fra  denne.  Mellem  Forspillet  og 
Stvkket  ligger  et  længere  Tidsrum. 


FORSPIL. 


Det  lukkede  Land.  En  eventyrlig  Skovegn  med  pragtfuld 
Plantevæxt.  Over  Alt  hviler  et  selsomt,  uhyggeligt  Skjær. 
Træernes  Kroner  sløres  foroven  af  Taage,  som  fortætter  sig  mod 
Baggrunden  og  skjuler  den  fjernere  Udsigt.  Vindens  Susen  høres 
uafbrudt ;  af  og  til  svage  Lyn  og  fjern  Torden. 


FØRSTE  SCENE. 

Rosa  med  en  Yngre  af  Florines  Terner. 
(Begge  ere,  som  Landets  øvrige  Beboere,  der  optræde  i  de  føl- 
gende Scener,  klædte  i  hvide  eller  næsten  hvide,  guldvirkede 
Dragter.) 

Rosa. 
Tre  Dages  Mulm  har  ruget  over  Landet! 

Anden. 
Gud  staae  os  bi!  Hvad  fylder  Luften  saa 
Med  sodbrunt  Skjær,  som  mørkner  alle  Farver 
Og  Himlens  Pragt? 

Rosa. 

De  fjendske  Jorddæmoner 
Kom  aldrig  før  vort  Alfeland  saa  nær! 

Anden. 

Forfærdeligt!  Se,  sorgfuldt  hænger  Løvet 
Paa  alle  Træer,  Kildens  Væld  er  standset, 
Forstummet  Tonerne,  som  ellers  klinge 
Fra  Bjerg  og  Busk  og  Strøm! 

i* 

Rosa 

(dæmpende  Stemmen). 


Det  tager  til! 


For  trende  Dage  siden,  da  vor  Hersker 
Gik  bort  fra  Bordet  for  at  søge  Blomsten, 
Begyndte  det. 


Anden. 
Du  var  jo  selv  tilstede! 


Hvad  skete  der? 


Rosa 

(som  før). 

Knap  kan  jeg  mindes  Alt;> 
Han  havde  talt  om  Orlogsfærd  paa  Jorden 
Og  talt  sig  varm.  Jeg  saae,  hvad  sjeldent  skeer, 
At  der  var  Skyer  paa  vor  Dronnings  Pande; 
Han  saae  det  selv  og  spurgte  flux  om  Grunden. 
Hun  sagde  sorgfuld:   »Jeg  var  langt  herfra; 
Jeg  forudsaae  en  Kamp  med  mørke  Fjender.« 
Det  var,  som  blev  han  fro ;  han  spurgte  ivrigt : 
»Fjender?  Faaer  jeg  da  Lov  at  værge  dig?« 
Hun  rysted  Hovedet;  han  udbrød  atter: 
»Vil  du  da  værge  dig  ved  egen  Kraft?« 
Da  mæled  hun  et  Ord,  som  Ingen  af  os, 
Saalidt  som  han,  forstod:    »Mit  Værn  i  Nøden 
Er  kun  Alruneblomsten.« 


Anden 

(forundret). 

Hvad  er  det? 

Rosa. 
Som  du,  saa  spurgte  han,  og  Svaret  lød: 
»Ei  egen  Kraft;  kun  Svaghed,  men  den  rette.« 

Anden. 
Selsomt! 

Rosa. 
Han  trængte  paa:  »hvor  Blomsten  groede,« 
»Hvorledes  den  seer  ud,«  —  og  fik  at  vide: 
Den  blomstrer  skjult  og  plukkes  kun  med  Fare 
Paa  Afgrundsrand.  Da  reiste  han  sig  trodsig 
Og  svor  at  hente  den;  hun  vared  ham; 
Han  smilte  stolt:  »Hvad  nogen  Mand  formaaer, 
Kan  ogsaa  jeg!  Tidt  tog  jeg  Ørnens  Yngel 
Paa  høiestTind;  en  Blomst  tør  jeg  vel  plukke!« 
Saa  gik  han  bort;  hvad  Mer  er  hændet,  veed  du. 


Hvo  kommer  der? 


Anden 

(seer  ud). 


Rosa. 

Det  er  ham  selv! 


ANDEN  SCENE 

De  Forrige.   Gavain 
(kommer  ind  med  hurtige  Skridt;  hans  Miner  røbe  nogen  Uro 
og  Skuffelse.  I  Modsætning  til  Florines  senere  optrædende  Rid- 
dere er  hans  Dragt  helt  af  morkerodt  Fleil). 

Gavain 

(idet  Ternerne  hilse  dvbt). 

I  her? 

Rosa. 
O  Herre!  det  er  frygteligt! 

Gavain. 
Rosa. 


Hvad  nu? 


Uveiret,  mener  jeg. 

Gavain 

(smiler  svagt). 

Ja,  det  er  sjeldent 
Hos  jer;  desmere  raaa  man  skjønne  paa  det. 

Rosa. 
Hvorledes? 

Gavain. 
Til  Forandring,  mener  jeg. 

Rosa. 
Har  I  ei  Medynk  med  de  stakkels  Blomster, 
Som  her  maae  smægte  trindt  foruden  Dug, 
Med  Skoven  og  med  Kilden,  som  fortørres? 

Gavain. 
Paa  Jorden  har  jeg  været  vant  at  frydes 
Ved  Lyn  og  Torden;  det  er  stort  og  skjønt; 
Hvad  siger  det,  der  gaaer  en  Blomst  i  Løbet? 

Rosa. 
Ak,  Herre,  Alt  er  anderledes  her. 
Veed  I  da  ei,  hos  os  har  Alt  Betydning? 
At  selv  hver  Blomst  har  overjordisk  Liv, 

Næres  af  Menneskenes  bedste  Tanker 
Og  bringer  Duft  og  Frø,  som  atter  øge 
Og  styrke  dem?  Med  hver,  som  visner  her, 
Gaaer  noget  Godt  paa  eders  Jord  tilgrunde. 

Gavain 

(tankefuld). 

Jeg  mindes  det;  saa  har  din  Frue  sagt  mig. 

Rosa. 
Paa  Jord  er  Lyn  og  Torden  kun  Naturmagt; 
Redskaber  i  den  Høistes  stærke  Haand; 
Her  er  det  noget  Ondt. 

(Gavain  studser.) 

Anden. 

Og  aldrig  var  det 
Saa  nær  som  nu! 

Gavain. 
Hvad  har  da  voldt  det? 

Rosa. 

Herre, 
Tilgiv!  Jeg  har  ei  Ret  at  sige  det. 

Gavain. 
Siig  det!  Jeg  beder  dig! 

Rosa. 

I  vredes  ikke? 

Gavain. 

Tilvisse  nei!  Jeg  veed,  du  taler  sandt. 

Rosa. 
Nuvel;  jeg  troer,  I  er  ei  uden  Skyld: 
Den  Blomst  I  søgte,  har  I  ikke  bragt. 

Gavain. 
Jeg  søgte  den  forgjæves  Dag  og  Nat; 
Kan  dette  volde  Sligt? 

Rosa. 

Vel  muligt,  Herre. 
Vist  er  det,  denne  Trylleblomst  er  Værnet 
Mod  Mørkets  Magt,  som  ængster  nu  vort  Land; 
Og  I  har  lovet  Mer,  end  I  har  holdt. 

Gavain. 
Men  end  er  Sagen  ikke  endt!  Tak,  Rosa, 
For  hvad  du  her  har  sagt  mig!  Er  det  saa, 
Maa  Blomsten  findes,  hvad  det  end  skal  koste! 

(Iler  ud  tilvenstre.) 

TREDIE  SCENE. 

Rosa,  anden  Terne. 

Anden 

(efter  en  Pause,  hvori  Uveirslydene  voxe). 

Hvi  lader  vel  vor  Dronning  dette  skee? 
Hvi  tog  hun  og  et  Menneske  til  Husbond? 

Rosa. 
Formast  dig  ei ! 

Anden. 
Er  vi  ei  mer  end  de? 

Rosa. 
Husk  vel,  at  hvis  saa  er,  da  er  vi  det 
I  Kraft  af  større  Ydmyghed  og  Retsind. 

(Anden  Terne  slaaer  Øinene  ned.) 

Har  du  ei  lært,  at  begge  Slægter  udsprang 
Af  samme  Rod?  Fra  først  var  ingen  Grænse, 
Og  end  har  Jorden  Helte,  som  kan  stige 
Til  os  i  Lysets  Kreds.  Nu  skeer  det  sjeldent; 
Stol  derfor  paa,  det  skeer  ei  uden  Grund. 

Anden. 
Men  han,  hvem  du  maa  lære  — 

Rosa. 

Barn!  jo  mer 

En  Andens  Viisdom  overgaaer  vor  egen, 
Des  mer  ufatteligt  er  os  dens  Raad; 
Men  har  du  ikke  tidtnok  kjendt,  vor  Dronning 
Seer  Kjernen,  hvor  vi  Andre  kun  see  Skallen? 
Bøi  dig  for  hende,  som  vi  Ældre  gjør. 
Hvad  end  dig  tykkes  selsomt  ved  den  Drot, 
Hun  gav  os,  —  husk,  han  kom  som  Fremmed 

hid; 
Den  Viseste  maa  lære  Landsens  Skik, 
Før  han  og  Landets  Børn  forstaae  hinanden. 

Anden. 
Ak,  du  har  Ret! 

Rosa. 
Tro,  naar  hun  kaared  ham, 
Saa  har  hun  seet  i  Dybet  af  hans  Hjerte 
En  Kongesjæl,  som  er  vor  Hylding  værd. 

Anden. 
O,  du  har  Grund  at  skjænde  paa  mig,  Rosa! 
Jeg  er  saa  angst;  det  vækker  onde  Tanker. 

Rosa 

(lægger  sin  Arm  om  hendes  Hals). 

Du  er  et  Barn,  og  Barnet  har  sin  Tid. 


FJERDE  SCENE. 

De  Forrige.   Gavain 
(kommer  tilbage). 

Gavain 

(med  synlig  Uro,  til  Rosa). 

Du  havde  Ret:  Formeget  har  jeg  lovet. 

Rosa. 
Hvad  er  det,  Herre?  I  er  bleg? 

Gavain. 

I  Stormen 

Seer  jeg  forfærdelige  Syner  om  mig, 

End  fjerne;  men  de  nærme  sig  med  Hast. 

Rosa. 
Held  eder,  Herre,  at  I  dog  kan  see, 
Hvad  ellers  for  et  jordisk  Blik  er  skjult; 
Jeg  mærker  det:  nu  klares  alt  jert  Øie. 

Gavain. 
I  det  og  Meget,  som  jeg  ei  forstod. 
Vist  har  jeg  handlet  taabeligt  og  syndigt. 

Anden. 
Hør!  Stemmer  nærme  sig! 

Rosa. 

Se,  hvo  det  er  I 

Anden 

(er  gaaet  tilbage  og  seer  ud  tilhøire). 

En  Stjerne,  seer  jeg,  blinker  over  Strømmen. 

Rosa. 
Vor  Dronning  selv! 

Gavain. 
I  Baad?  Umuligt!  Strømmen 
Er  næsten  tørret  ud  i  disse  Dage. 

Rosa. 
Florines  Snekke  seiler  uden  Vand. 


Gavain. 
Vel,  —  kommer  hun,  —  det  baader  ei  at  flye ; 
Den  Vrede,  jeg  fortjener,  vil  jeg  bære. 

FEMTE  SCENE. 

De  Forrige.  Florine  med  Følge 
(glider  i  Baad  frem  i  Baggrunden ;  en  Stjerne  lyser  over  hendes 
Hoved.  Ternerne  gaae  hende  imode,  idet  hun  stiger  ud,  og  for- 
blive med  det  øvrige  Følge  i  Baggrunden  under  det  følgende 
Optrin). 

Florine 

(gaaer  hen  til  Gavain  og  siger  med  mild  Alvor) : 

Nu,  fandt  du  Blomsten,  kjække  Ven? 
Gavain 

(knæler). 

Min  Dronning! 
Jeg  søgte  overalt,  —  i  dybest  Kløft, 
Paa  steilest  Klipperand  og  høiest  Tind,  — 
Jeg  fandt  den  ei. 

Florine. 
Vel,  —  har  du  Mer  at  melde? 

Gavain. 
Nei.  —  Jo,  en  daarlig  Selvkløgt  fristed  mig 
At  gaae  imod  dit  Raad  min  egen  Vei; 
Jeg  føler  nu,  den  strækker  ikke  til. 
Forlad  mig! 

Florine. 
Elskede,  saa  lær  af  dette! 
I  trende  Døgn  har  nu  mit  Rige  sukket 
Under  en  Prøve:  Fjenders  onde  Magter 
Er  komne  det  saa  nær  som  aldrig  før, 
Fordi  den  Ypperste  blandt  Mine  feiled, 
Selvraadigt  trodsende  paa  egen  Kraft, 

Af  Iver  fyldt  for  Kampen,  ei  for  Maalet. 
Det  maatte  skee;  svart  har  jeg  lidt  derved 
Og  useet  kæmpet  haardt  for  dig  og  Alle, 
Imens  jeg  bygged  en  usynlig  Skranke, 
Der  kunde  standse  dem,  til  Tiden  kom. 

Gavaix. 
Tilgiv! 

Florine. 
Jeg  sagde  dig,  at  hin  Alrune, 
Som  gjemmer  i  sin  Kalk  en  glansfuld  Perle, 
Hvis  Skjær  er  Glimt  af  evigt  Sandhedslys, 
Der  ene  værner  i  en  Strid  som  denne,  — 
Den  voxer  kun  og  plukkes  kun  med  Fare 
Paa  Afgrundsrand,  hvor  du  er  Faldet  nær. 
Din  Kraft  og  Kjækhed  har  forgjæves  søgt  den 
Til  denne  Stund.  Men  vid,  at  i  vort  Væsen 
Er  Afgrundsdybder  og,  mer  frygtelige 
End  uden  for  os,  —  Svælg,  hvor  Tanken  svimler 
Og  Hovmod  leder  Drømmeren  til  Fald; 
Og  til  at  standse  der,  at  skue  klart, 
At  plukke  Viisdoms  Blomst  og  vende  om 
Skal  større  Kraft  end  blot  en  Bjergbestigers. 
Nu  seer  du  grant,  nu  har  du  Svælget  seet; 
Reis  dig,  —  men  pluk  først  Blomsten,  hvor  du 

knæler. 

(Hun  træder  et  Skridt  tilbage :  en  lilielignende  Væxt  skyder  sig 
under  Harpetoner  op  af  Jorden;  den  folder  sig  ud  med  en 
gylden  Blomst  paa  Toppen,  omstraalet  af  et  stærkt  Lys.  Gavain 
plukker  Blomsten,  reiser  sig  og  rækker  hende  den  med  en  dyb 
Boining.   Planten  synker  atter  i  Jorden.) 

Det  var  paa  høie  Tid.  Vi  trænges  haardt; 
Alt  er  der  Tvivl  og  Vaklen  hos  mit  Folk; 
Og  ingen  Sjæl  bør  fristes  over  Evne. 

(Gaaer  tilbage  og  slaaer  op  med  Haanden.) 

Hid,  mine  Riddere!  I  Kreds  omkring  mig! 

(Ridderne  komme  ind  fra  høire  Side  og  ordne  sig  i  en  Halv- 
kreds; Ternerne  nærmere  bag  hende.) 


Gavain. 
Min  Dronning!  er  det  Kampens  Tid,  saa  und  mig 
Engang  paa  Ridderviis  at  vove  Livet 
For  den,  jeg  elsker!  Byd,  vi  ville  kæmpe, 
Blot  du  vil  vise  os,  hvordan  og  hvor! 

(Drager  Sværdet.) 


Ridderne 

(ligeledes). 

Byd,  Herskerinde!  —  Byd,  vi  ville  kæmpe! 


Florine. 
End  er  der  ingen  Fare.  Loven  byder: 
Hvor  Mildheds  Vaaben  ene  strække  til, 
Bør  ingen  andre  bruges  imod  Fjenden. 


Gavain. 
Tør  vi  dog  aldrig  værge  dig  som  Mænd? 
Skal  Sorg  og  Nød  og  Kamp  bestandig  tynge 
Paa  dine  fine  Skuldre? 


23 


Florine. 

Saae  end  Nogen 
Mig  bøies  under  Vægten?  Tro  kun  ikke 
Som  hine  Daarer, 

(Viser  mod  Baggrunden.) 

at  min  Kraft  er  brudt, 
Naar  selv  jeg  holder  den  en  Stund  i  Tømme; 
End  kan  jeg  værge  Landet.  Gjem  dit  Sværd! 

(Gavain  stikker  Sværdet  i  Skeden,  de  Andre  ligeledes.) 

Naar  Sværd  skal  drages  til  den  sidste  Strid 
For  Lysets  Seir  mod  alle  Mørkets  Magter, 
Veed  ikke  jeg,  men  kun  den  Ene,  Større, 
Hvis  Bud  jeg  lyder.  Indtil  da  giv  Tid. 
Blæs  Luren  kun,  lad  kjendes,  vi  er  vaagne! 

(Et  Lursignal  blæses;  der  svares  med  et  Tordenskrald.) 

End  svare  de  med  Trods.  Velan,  giv  Agt! 

(Hun  stiger  op  paa  en  stor  Klippeblok  i  Scenens  Midtergrund 
og  udstrækker  Haanden  med  Blomsten  mod  alle  fire  Verdens- 
hjørner.) 

Svartalfer,  Jorddæmoner,  Nattens  Børn, 
Som  i  det  Dunkle  færdes  og  har  Magten! 
Jeg  maner  jer  ved  Nattens  høie  Stjerner, 
De  tusind  Lysglimt,  eders  Væsens  Fjender, 
Som  lede  den,  hvem  I  vil  lede  vild. 
Ved  Magtens  Seglring,  Mælkeveiens  Kreds, 
Ved  Styrken,  som  Orions  Belte  gjemmer, 
Ved  Tyrens  Horn,  ved  alle  Himlens  Lilier 
Og  denne  Blomst,  som  tolker  deres  Magt: 
Far  bort  i  Fred  herfra!  Jer  Vei  er  aaben! 

(Pause.    Stærke  Lyn  og  Torden,   voxende   Mørke.   Skaren  om 

Florine  bøier  uvilkaarligt  Knæ  og  trænger  sig  tættere  sammen 

om  hende.) 

Anden  Terne. 
Hjelp  Gud!  Det  stiger! 

Florine. 

Stille,  Daare!  Stille! 
Forlæng  ei  Striden  for  mig  med  din  Tvivl; 
Hvad  end  der  skeer,  jeg  seirer  dog  trods  Alle. 

(Hæver  Stemmen.) 

For  anden  Gang!  Nu  frygt  mit  sidste  Sprog! 
I  vil  det  selv;  mit  Taalmod  er  tilende. 
Jeg  maner  jer,  ei  mer  ved  Nattens  Stjerner, 
De  spredte  Funker  kun  af  Sandheds  Lys: 
Jeg  maner  jer  ved  Lyset,  som  er  bag  dem, 
Det  Hav,  af  hvilket  Stjernen  er  en  Draabe, 
Hin  Straalekilde,  hvor  min  Sjæl  sprang  ud, 
Hint  Væld,  mod  hvilket  den  tilbage  stræber, 
Hvis  Glans  til  jert  og  Jordens  Held  blev  dulgt. 
Ved  Tegnet,  som  har  lukt  dets  trende  Døre, 
Hver  Grænseskjellet  for  en  Verdensalder, 
Een  Guld,  een  Sølv,  een  Kobber,  —  ved  det  Segl, 
Hvis  Afpræg  er  den  høiste  Sandheds  Ord: 
Far  bort!  Flam  høit,  Alrune,  viis  dem  hjem! 
Tilbage  nu,  i  Storm,  som  I  er  komne! 

(Blomsten  i  hendes  Haand  flammer  pludseligt  op  og  svæver, 
idet  hun  slipper  den,  over  Skarens  Hoveder  ud  af  Scenen.  Lyn 
og  Torden,  som  aftage.  Mørket  viger  langsomt;  idet  det  klarer 
op,  sees  Taagerne  forsvundne,  og  Baggrunden  viser  et  herligt 
Landskab.  Et  rosenrødt  Skjær  indhyller  Alt  og  stiger  til  større 
og  større  Klarhed.  Vindens  Susen  forstummer,  idet  den  glider 
over  i  sagte  Toner,  som,  fra  først  svagt  og  afbrudt,  begynde  at 
klinge  rundtom;  de  samle  sig  efterhaanden  til  en  fuld  Melodi, 
hvori  Choret  falder  ind.) 

Florine 

(under  Melodramaet). 

Trøst  jer!    Se  Skyggen,  som  jer  ængsted,  vige; 
Igjen  vor  Verden  har  sit  Rosenskjær, 
Og  Toner  gaae  som  før  fra  Busk  og  Træer; 
Stem  i,  mit  Folk!  Lad  Glædessangen  stige! 

Chor 

(idet  Alle  reise  sig). 

Det  dages  høit  over  Alfevang! 

Natten  ryster  for  sidste  Gang 

I  Flugt  sin  trættede  Vinge. 

Duen  kurrer  fra  Rosenly, 

Bækken  risler  bag  Løv  paany; 

Lad  Takken  fra  Hjertet  klinge, 

Som  Lærken  stiger  med  Slag  mod  Sky! 

Hver  Blomst  nu  aabner  sig  frisk  og  feir, 

Den  hører  Budskab  om  Lysets  Seir; 

Det  jubler  fra  Dal  og  Tinde: 

Pris  være  Gryet  og  Blomsters  Hær! 

Pris  den,  som  fagrest  sin  Krone  bær, 

Florine,  vor  Herskerinde, 

For  alle  Blommer  en  Lilie  skjær! 

Og  falder  Taagen  omkring  din  Gang, 

Og  skumrer  det  end  over  Alfevang, 

Endda  tør  ei  du  forsage: 

Bag  Mulmets  Bræmme,  bag  Taagens  Flor 

En  evig  Magt  der  i  Lyset  boer; 

Det  vender  i  Glans  tilbage, 

Naar  kjækt  du  strider  og  fast  du  troer! 

Ernst  v.  d.  Recke  :  Det  lukkede  Land  2 

Florine 

(under  Melodramaet,   som  slutter  Sangen  og  derefter  doer  hen 
i  afbrudte  Toner,  som  det  begyndte). 

Striden  er  endt;  nu  gange  Hver  til  Sit; 
Røgt  eders  Hverv,  som  jeg  har  røgtet  Mit! 

(Alle  uden  Gavain  bøie  sig,  trække  sig  tilbage  og  forlade  Scenen). 


SJETTE  SCENE. 

Florine,  Gavain. 

Florine 

(stiger  ned,  gaaer  hen  til  ham  og  helder  sig  op  mod  ham). 

Himlen  er  klar!  Jeg  har  dig  end,  min  Husbond! 
O,  lad  mig  atter  klynge  mig  til  dig! 
Det  var  et  Øjeblik,  som  du  gled  fra  mig, 
Og  Alt  blev  mørkt. 

Gavain 

(gjengjældende  hendes  Kjærtegn). 

Kan  du,  min  fagre  Hustru, 
Vel  føle  Svaghed? 

Florine. 

Ak,  —  mon  jeg  for  Intet 
Blev  skabt  til  Kvinde? 

Gavain. 

Troer  du,  jeg  er  stærk, 
Hvi  vil  du  da  forsmaae  min  Hjælp  i  Kampen? 

Florine. 
End  fatter  du  ei  Kampens  Art  og  Maal; 
Her  kriges  anderledes  end  paa  Jorden: 

Den  Kraft,  som  gjælder  der,  slaaer  her  ei  til, 

Hvor  Retten  selv  er  Styrken  hos  den  Svage. 

I  Lyset  og  af  Lyset  er  vor  Magt; 

Kun  den,  der  kjender  grant  og  søger  Kilden, 

Tør  vove  sig  i  Kamp  med  Mørkets  Svig. 

Til  du  seer  klart  i  Mangt,  som  nu  er  dunkelt, 

Maa  jeg  alene  føre  Kampen  selv. 

Gavain 

(mørk). 

Nedlod  du  dig,  da  du  tog  mig  til  Husbond? 
Florine 

(seer  bekymret  paa  ham.  Pause). 

Sligt  har  jeg  aldrig  tænkt;  —  jeg  elsked  dig. 
Gavain 

(knæler  for  hende). 

O  jo!  jeg  veed  det!  Du  er  viis  og  god; 
Jeg  er  for  ringe  til  at  være  din! 
Hvi  tog  du  mig,  ei  En  af  dine  Lige? 

Florine. 
Spørg  ikke;  Kjærlighedens  sidste  Løndom 
Kan  Ingen  raade.  Fast  det  tyktes  mig, 
Jeg  valgte  frit,  blot  efter  Hjertets  Trang, 
Dog  siger  mig  den  Viden,  som  jeg  eier, 
En  større  Lov  har  talet  gjennem  den: 
Du  veed,  mit  Rige  sattes  nærmest  Grænsen 
For  eders  Slægt,  til  Værn  mod  Mørkets  Magter; 
Dog  Jordens  Sønner  fjerne  sig  fra  os 
Og  glide  mer  og  mer  i  Fjendens  Vold. 

Ved  dig,  som  hører  Jorden  til  ved  Byrd, 
Hvis  Sjæl  sig  høiner  over  Jordens  Skranker, 
Kan  Baandet  atter  knyttes  mere  fast. 
Halvguders  Blod  er  jo  i  dine  Aarer: 
Din  Slægt  har  eiet  Mænd,  som  aldrig  døde, 
Men  levende  gik  bort  til  Lysets  Land, 
Hvor  de  hos  mig  staae  nærmest  om  min  Throne. 
Din  Sjæl  kan  luttres,  blive  lig  med  min; 
End  er  kun  halvt  den  løst  af  Støvets  Lænker. 

Gavain 

(reiser  sig). 

Skal  jeg  da  miste  Noget  af  mig  selv? 

Florine. 
Dit  rette  Selv  er  godt;  hvad  ei  er  saa, 
Maa  vige  som  den  Fjerdragt,  Svanen  skifter. 
Naar  Dragten,  som  du  bærer,  vorder  hvid, 
Mærk  vel,  da  er  det  Tegn  paa  gylden  Tid. 

Gavain. 
Hvad  er  jeg  da  endnu  mod  dig  og  Dine, 
Mod  hver  en  ringe  Stalddreng  i  din  Gaard? 

Florine. 
Husk,  Urtens  Frø  bli'er  Urt  kun,  Rosens  Rose 
Og  Palmens  Palme,  alle  Træers  Drot; 
Men  selv  det  Største  har  sin  Ringheds  Time 
Og  ingen  Væxt  fra  først  sit  fulde  Maal. 
Jeg  valgte  dig,  fordi  jeg  i  din  Sjæl, 
Skjult  for  dig  selv  og  Verden,  saae  en  Konge; 

Derfor  har  jeg  usynlig  fulgt  din  Gang; 
Jeg  leded  dig,  jeg  drog  dig  hid  med  Lempe 
Til  Landet,  som  for  Mennesker  er  lukt, 
Hvor  der  er  evig  Ungdom,  evig  Vaar; 
Den,  som  kom  hid,  har  Lykken  ført  iblinde. 

Gavain 

(med  et  Suk,  vender  sig  fra  hende). 

Ja,  —  det  er  sandt! 

Florine 

(tager  hans  Haand). 

Dit  Blik  er  mørkt,  min  Husbond! 
Hvad  fattes  dig? 

Gavain. 
Ak,  —  Intet. 

Florine. 

Noget  dog! 
O,  dølg  det  ei  for  mig! 

Gavain 

(tungsindigt). 

Mig  fattes  Intet. 
Du  gjorde  Alt  for  mig,  du  gav  mig  Alt! 

Florine. 
Og  angrer  det  dig? 

Gavain. 
Dronning,  Elskte,  tilgiv! 
Ung  føler  jeg  mig  og  har  Trang  til  Daad! 

Florine. 
Til  Daad?  Nu,  siig,  hvad  kalder  du  vel  Daad? 
Er  ei  en  Kongegjerning  her  at  øve, 
Selv  om  man  ikke  hersker  her  med  Jernspir 
Som  mellem  Jordens  Mænd?  Er  her  ei  Klogskab 
At  vise,  Raad  at  pleie,  Held  at  sprede 
Blandt  dem,  som  bøie  sig  ved  Thronens  Fod? 
Er  her  ei  Fester,  naar  vort  Dagværk  ender? 
Er  her  ei  Skjaldekunst  og  Tankeleg? 
Er  ei  at  see  og  lære  selv  en  Daad? 
Og  veed  du  ei,  hvert  Værk,  vi  øve  her, 
Har  skjult  et  Værd:  fra  vor  Lyksalighed, 
En  høiere  end  Mennesker  kan  taale, 
Nedstrømmer  Glæden  mildnet  over  Jorden 
Og  giver  Agren  Grøde,  Hjerter  Sundhed? 

Gavain. 
Ak  jo;  men  jeg  er  vant  til  Storm;  Alt  her 
Er  idel  Fred  for  mig! 

Florine. 

Du  vil  Forandring? 

Gavain. 
Nu,  ja!  Hvad  er  vel  Livet  uden  den? 

Florine. 
Vist  maa  der  Vexel  til,  hvor  der  er  Liv, 
Som  Stjernens  Spil,  som  Skyens  Farveskiften, 
Som  Toner  og  som  Ophold  i  en  Sang. 

Men  Eet  er  Skiften  i  den  rette  Samklang, 
Et  Andet  Toner,  som  forstyrre  den. 
Hvis  det  er  Vexlen  kun  af  Ondt  og  Godt, 
Du  søger,  —  nu,  den  faaer  du  ikke  her. 
Er  ei  det  Gode  ene  Nok?   Er  ikke 
Din  Lykke  længer  i  min  Kjærlighed? 

Gavain. 
O  jo!  Hvergang  jeg  lytter  til  din  Stemme, 
Er  den  mig  sødere  end  Fuglens  Sang; 
Din  Kind  er  mere  skjøn  end  Morgenrøden, 
Din  Tale  gjemmer  mer  end  Jordens  Viisdom, 
Og  ved  dit  Hjerte  kan  jeg  glemme  Alt. 
Men  er  j-eg  ene,  knuger  mig  en  Længsel, 
Lyst  efter  Stordaad,  —  Noget,  som  kan  gjøre 
Mig  værdig  til  den  Rigdom,  som  blev  skjænkt 

mig; 
En  Mand  vil  kæmpe  selv  og  vinde  Lykken; 
Mig  tykkes  det,  jeg  kom  for  let  til  min! 

Florine 

(efter  en  længere  Taushed,  med  undertrykt  Smerte). 

Nu,  saa  forlad  mig! 

Gavain. 

O,  du  vredes? 

Florine. 

Nei. 
Jeg  vredes  ei;  vel  muligt,  du  har  Ret. 
Maaske  min  Kjærlighed  har  været  blind; 

Thi  eget  Formaal  kræver  egne  Midler. 
Maaske  for  let  jeg  aabned  dig  min  Favn; 
Maaske  jeg  skulde  som  en  jordisk  Kvinde 
Gjort  Modstand,  draget  dig  og  stødt  dig  bort; 
For  den  Slags  Kløgt  har  ei  mit  Væsen  Rum; 
Maaske  vi  begge  nu  maa  lide  for  det. 
Velan  da,  reis! 

Gavain. 
Ak,  jeg  har  krænket  dig, 
Min  Elskede,  for  hvem  jeg  gav  mit  Liv! 

Florine. 
Nei,  nei.  Jeg  burde  vidst,  du  endnu  ikke 
Var  moden  for  vor  Verden,  der  i  Meget 
Er  modsat  den,  hvori  du  voxed  op. 
Jeg  burde  vidst,  at  Vane  bliver  Væsen, 
At  intet  Træ  i  Væxt  tør  plantes  om 
I  anden  Jord,  selv  i  en  mere  frugtbar. 
Jeg  burde  vidst,  hin  ridderlige  Higen 
Maa  rase  ud  engang  i  Heltens  Bryst. 
Drag  bort!  Nu,  da  du  her  har  følt  et  Pust 
Af  bedre  Liv  og  aandet  bedre  Luft, 
Vil  selv  du  finde  snart  hin  Stræben  tom; 
Dit  Sind  vil  hige  hid  med  større  Viisdom 
Og  dybere  Forstand  paa  Livets  Værd. 
Dog  husk:  ren  tog  jeg  dig  fra  Jordens  Æt; 
Bliv,  som  du  er,  vend  atter  ren  tilbage. 
Din  Længsel  vil  dig  engang  til  mig  drage; 

Men  fik  i  Støvets  Verden  du  en  Plet, 
Er  Landet  lukket  for  dig  alle  Dage. 

Gavain. 

Ren  vil  jeg  komme,  Hustru,  som  jeg  gaaer; 
Snart  gjensees  vil 

Florine 

(ryster  tungsindigt  paa  Hovedet). 

Kun  Himlen  veed,  hvornaar. 
Glem  ei:   »det  lukte  Land«  er  Riget  kaldt; 
Du  fandt  det  ei,  du  var  med  Eet  herinde; 
Dets  Port  er  ingensteds  og  overalt. 
Men  før  du  helt  er  min,  om  nogensinde, 
Før  vil  du  aldrig  Veien  atter  finde. 

Gavain. 
Ha,  hvis  saa  er  — 

Florine. 
Nei,  ti!  Betænk  dig  ei! 
Nu  maa  det  skee.  —  Se  her:  min  Ring  du 

kjender; 

(Viser  ham  den  paa  sin  Haand.) 

Bringes  den  dig  engang  ad  selsom  Vei, 
Da  er  det  Tegn,  at  Længselstiden  ender. 
Følg  Vinket  da! 

Gavain. 
Befal,  og  det  skal  skee! 

Florine. 
Tag  Orlov,  reis;  flux  vil  du  Veien  see. 
Dog  husk:  dit  Valg  er  frit,  mit  Ord  kun  Raad; 
Befale  kan  jeg  ei  og  vil  ei  nøde; 
Din  Villie  maa  du  spænde  selv  til  Daad, 
Dit  Hjerte  selv  maa  hige  mit  imøde. 
Kom  flux,  dvæl  ei!  Et  Øieblik,  et  kort 
Flyer  med  vor  Fryd,  maaske  for  evigt,  bort. 

Gavain. 
Stol  paa  min  Kjærlighed;  jeg  sviger  ei! 

Florine. 
Nuvel.  Saa  siig,  hvor  agter  du  at  fare? 

Gavain. 
Da  først  du  drog  mig  hid,  var  jeg  paa  Vei 
Til  Kerleon,  til  Arthurs  Ridderskare. 
End  lyster  mig  at  see  hint  »runde  Bord«, 
Merl  in  har  stiftet,  Ridderskabets  Flor, 
At  bænkes  der  med  Verdens  største  Helte, 
See  Arthur  selv  med  Caliburn  ved  Bælte 
Og  bøie  Knæ  for  ypperst  Drot  paa  Jord. 

Florine. 
Jeg  frygter  svart,  den  Throne,  du  seer  tindre 
I  Fjernhed,  nær  for  dig  vil  blive  mindre, 
Og  den,  du  har  forladt,  dig  tykkes  stor. 
Hør  da  til  Slutning  nu  mit  Afskedsord! 


35 

Gavain. 


Tal  ud! 


Florine 

(med  udbrydende  Smerte). 

Jeg  kan  ei  skaane  dig  for  Prøver: 
Et  gjenfødt  Sind  du  til  vor  Pagt  behøver; 
Jeg  vilde  luttret,  hvad  dit  Hjerte  rummer. 
Blidt,  var  du  bleven  her;  men  du  gaaer  bort; 
Jeg  kan  det  ei;  nu  kræves  Nød  og  Kummer, 
Og  du  vil  blive  fristet,  fristet  haardt. 
Kval  vil  du  kjende,  tidligt  eller  sent; 
Thi  kun  i  Ild  kan  Guldet  brændes  rent. 


Gavain. 
Vel!  Jeg  faaer  tage  Skjæbnen,  som  mig  møder! 

Florine. 
Ei  den;  mig,  Elskte,  falder  Pligten  til: 
Selv  maa  jeg  være  den,  der  saadan  gløder 
Dit  Hjertes  Guld,  om  end  mit  eget  bløder; 
Selv  maa  jeg  lyde  Loven,  der  mig  nøder; 
Det  kan  ei  overlades  Skjæbnens  Spil. 

(Melodrama.  Gavain  bøier  Knæ,  idet  han  griber  hendes  Haand). 

Gjem  da  mit  Ord:  Vær  Ridderærens  Speil, 
I  Prøven  fast,  som  Klippen  høi  og  steil; 
Lad  Magt  ei  friste  dig,  ei  Smigers  Honning; 
Vær  Sandheds  Vagt,  vær  Rettens  Værn  og  Vold, 
Selv  Een  mod  Alle,  vær  de  Svages  Skjold; 

For  dem  vær  varm,  for  egen  Lykke  kold; 
Husk:  det,  kun  det,  er  Troskab  mod  din 


(Melodramaet  ophorer). 


Dronning! 


Gavain 

(reiser  sig). 

Jeg  sværger  det!  Min  Hustru,  Hulde,  Kjære! 
Et  Kys,  det  sidste! 

Florine. 
Ja,  —  det  maa  saa  være 
Jeg  trykker  Troskabsseglet  paa  din  Mund; 
Bevar  det  ubrudt  til  vor  Gjensynsstund! 

(Kysser  ham  og  træder  derefter  tilbage.) 


SYVENDE  SCENE. 

De  Forrige.  Rosa.  Folket 
(samler  sig). 

Rosa. 
Hvad  skeer?  Der  klang  et  Suk  igjennem  Landet, 
Som  Noget  gik  vor  Dronnings  Hjerte  nær? 

Florine 

(hæver  Stemmen). 

Min  Husbond  agter  sig  paa  langveis  Færd; 
Hils  ham  med  Fred;  det  kan  ei  være  Andet. 

(Alle  bøie  sig  dybt.) 

Gavain 

(gaaer  nogle  Skridt  mod  Baggrunden,  men  standser  atter 
tvivlraadig). 

Florine!  Siig  mig  Veien,  jeg  skal  gaae! 

Florine 

(med  undertrykt  Bevægelse). 

Ad  hver  en  Vei  vil  Reisens  Maal  du  naae. 
Ad  hver  en  Vei  kan  bort  fra  mig  du  drage; 
Men  een,  kun  een,  gaaer  atter  hid  tilbage. 

(Gavain  sender  hende  en  stum  Hilsen  og  gaaer  mod  Baggrunden, 
hvor  man  seer  ham  stige  op  ad  en  Bjergsti;  han  vender  sig 
endnu  engang  dvælende  og  vinker;  derefter  forsvinder  han. 
Florine  staaer  et  Øieblik  taus,  kæmpende  med  sig  selv;  endelig 
synker  hun  overvældet  sammen  med  Ansigtet  skjult  i  Hænderne. 
Skaren  trænger  sig  lydløst  og  med  ærbodig  Deltagelse  sammen 
om  hende.  Afbrudte  Toner  klinge  under  Stilheden  atter  fra 
Skoven ;   de  samle  sig  efterhaanden  til  Melodien  fra  før,  hvori) 

Choret 

(falder  ind,  fra  først  ganske  dæmpet,  siden  noget  stigende). 

Falder  end  Taagen  omkring  din  Gang, 
Og  skumrer  det  end  over  Alfevang, 
Endda  tør  ei  du  forsage: 
Bag  Mulmets  Bræmme,  bag  Taagens  Flor 
En  evig  Magt  der  i  Lyset  boer,  — 

Florine 

(har  langsomt  reist  sig  og  siger  ben  for  sig,  tillidsfuldt,  med  et 
drømmende  Blik): 

Han  kommer  igjen  tilbage! 

Fuldt  Chor. 
Naar  kjækt  du  strider  og  fast  du  troer! 

Tæppet  falder. 


FØRSTE  AKT. 


Slotshaven  i  Kerleon.  Tilhøire  Kongeborgen  med  Trappegang 
og  Svale ;  i  Mellemgrunden  springer  et  Taarnparti  frem.  I  For- 
grunden paa  samme  Side  nogle  Buske,  der  danne  en  Løvhytte 
med  en  Siddeplads  halvt  skjult.  I  Baggrunden  sees  fjernt  Bing- 
muren og  dennes  Port. 


FØRSTE  SCENE. 

Astrologen  (træder  ud  af  en  Dør  i  Taarnet); 
en  Bissekræmmer  (kommer  ham  fra  Baggrunden  imøde). 

Bissekræmmeren 

(tager  en  Kasse  fra  Byggen  og  aabner  den  med  en  dyb  Bøining). 

Vil  Herren  gi'e  mig  Handsel? 

ASTBOLOGEN 

(har  seet  sig  om,  —  dæmpet). 

Vi  er  ene. 
Jeg  saae  dig  komme.  Rask!  Fortæl! 

Bissekræmmeren 

(hurtigt  og  dæmpet). 

Jeg  fulgte 
Skjult,  som  I  bød  mig,  Kongen  og  hans  Mænd 
Til  Bjerget  Brentenol,  hvor  Risen  huser. 

Ernst  v.  d.  Recke:  Det  lukkede  Land  3 

Astrologen. 
Fik  de  ham  fældet  saa? 


Bissekræmmeren. 

Jeg  veed  det  ikke. 


Astrologen. 
Slet  har  du  røgtet  da  dit  Hverv! 

Bissekræmmeren. 

Saa  sagte  I 
Jeg  fulgte  Kongen,  som  I  bød;  men  Kongen 
Tog  ingen  Del  i  Daaden:  da  de  kom  der, 
Forlod  han  dem  og  red  forklædt,  alene, 
Til  Avallon. 

Astrologen 

(med  et  Udraab). 

Hvad?  Til  sin  Søsters  Borg? 

Bissekræmmeren. 
Man  siger,  Dronningen  og  Fru  Morgane 
Forliges  slet,  saa  Kongen  ikke  aabent 
Tør  gjæste  — 

Astrologen. 

Ligemeget,  hvad  man  siger! 
Videre ! 

Bissekræmmeren. 
Jeg  var  om  ham  hele  Tiden; 
Jeg  fulgte  ham  igjen  paa  Veien  hjem; 
Han  tog  den  lige  Vei  og  er  her  strax. 

Astrologen. 
Om  Tafelrundens  Kæmper  veed  du  Intet? 

Bissekræmmeren. 
Kun  Et:  at  Ridder  Modred  kom  af  Dage 
Paa  Veien  alt;  han  gik  paa  Kvindejagt  — 

Astrologen. 
Efter  sin  Skik! 

Bissekræmmeren. 

Der  fik  han  Ulivssaar. 

Astrologen. 
Naa,  han  var  slettest  blandt  dem.  Veed  du  Mere? 

Bissekræmmeren. 
Nei,  Herre.  —  Bi,  —  Et  maa  jeg  vise  jer: 
En  Ridder  leied  paa  en  Jagt  i  Paasken 
Min  Hytte,  —  til  et  Møde,  kan  jeg  tænke. 
Naa,  —  han  var  gavmild;  vidste  jeg  hans  Navn, 
Saa  havde  jeg  i  Haab  om  Mer  bragt  Noget 
Tilbage,  jeg  har  fundet  efter  ham. 

(Viser  ham  en  Ring.) 

Astrologen 

(gjør  en  Bevægelse,  men  betvinger  sig  strax). 

Giv  mig  den!  Eiermanden  kan  vel  findes. 
Bissekræmmeren 

(iagttagende  ham). 

Hvad  byder  I? 

Astrologen. 

Dig  kan  den  koste  Livet; 
Tag  før  af  mig  tregange  dens  Værdi. 

(Tager  en  Pung  frem  og  giver  ham  den.) 

Se,  her  er  Guld  for  den  og  for  dit  Budskab; 
Saa  er  de  vel  betalt. 

Bissekræmmeren 

(veiende  den  i  Haanden). 

Jeg  takker,  Herre. 

Astrologen. 
Skynd  dig  nu  bort!  —  Nei,  gaa  til  Buret  først 
Og  slaa  en  Handel  af,  at  det  kan  synes, 
Du  havde  det  til  Ærind. 

(Bissekræmmeren  gaaer.  Astrologen  betragter  Ringen 
opmærksomt.) 

Det  er  den! 
Og  der  gik  Ry  deraf,  da  den  var  tabt! 
Den  Uforsigtige!  Nu  er  den  min, 
Jeg  holder  i  min  Haand  Ginevras  Ære! 

(Gjemmer  Ringen.) 

Kong  Arthur  var  paa  Avallon!  Den  Løndom 
Var  Guld  værd,  fast  saa  meget  som  den  første ; 
Men  foreløbigt  bliver  den  hos  mig. 


ANDEN  SCENE. 

Astrologen.  Vivien 
(fra  Haven). 

Astrologen. 
Nu,  skjønne  Vivien,  hvor  lider  I? 

Helt  vel,  —  og  I? 


Astrologen. 

I  eders  Nærhed,  —  vel. 

Vivien. 
Spar  eders  Blomstersprog!  Jeg  kjender  jer; 
Sligt  siger  I  til  alle  Hoffets  Kvinder! 

Astrologen. 
Hvor  veed  I  det? 

Vivien. 

I  er  som  alle  Mænd! 
Hvor  skulde  slig  en  stjernekyndig  Viismand 
For  Alvor  fængsles  af  en  stakkels  Pige, 
Som  eier  kun  sit  Hjerte? 

Astrologen 

(med  Lidenskab). 

Vivien ! 
Hvor  klog  du  er,  veed  Ingen  mer  end  jeg; 
Hvor  skjøn  du  er,  har  vel  dit  Speil  fortalt  åh 
Paa  Hjertet  netop  troer  jeg  allermindst, 
Naar  daglig  du  saa  kold  kan  see  mig  lide! 

Vivien. 
Jeg  tør  ei  troe  jer.  Giv  mig  et  Beviis! 

Astrologen. 
Og  hvilket?  Jeg  vil  gaae  til  Verdens  Ende 
At  søge  det! 

Vivien. 
Saa  langt  behøves  ikke. 
Nei,  aabenbar  mig  til  Beviis  en  Løndom, 
Hvorpaa  jer  Magt,  jert  Ve  og  Vel  beroer, 
Saa  vil  jeg  troe  jer! 

Astrologen. 

Slange!  Har  du  ikke 
Vel  tyve  Gange  lokket  Noget  fra  mig? 
Men  aldrig  naaede  jeg  mit  Ønskes  Maal! 

Vivien. 
Troer  I,  de  Smaakorn,  I  har  kastet  til  mig 
Af  eders  Hemmeligheds  fyldte  Sæk, 
Var  værd  min  Kjærlighed,  min  Jomfruære? 
Nei,  skal  jeg  fanges,  maa  I  byde  Mer! 

Astrologen. 
En  Løndom,  som  du  ønsker,  er  ei  til; 
Min  Fortid  gjemmer  ingen  skjulte  Pletter. 
Jeg  er  en  fredsæl  Mand,  en  stille  Forsker, 
Hvis  Blik  er  rettet  mest  mod  Himlens  Stjerner, 
Og  som  af  Jordens  kun  har  Sans  for  een. 

(Griber  hendes  Haand.) 

Vivien 

(dæmpet). 

Slip!  Ikke  her.  Den  Mand,  som  elsker  tro, 
Har  ingen  Hast;  han  bier  smukt  og  haaber. 

(Gaaer  tilbage;  han  følger  hende;  de  samtale  og  fjerne  sig 
under  det  følgende  Optrin.) 


TREDIE  SCENE. 

HOFSINDER. 

Første 

(noget  ældre  end  de  Andre). 

Nei,  unge  Herrer!  Nu  for  Tiden  slipper 
Man  let  fra  Prøverne.  I  gamle  Dage 
Blev  Ingen  prist,  om  ei  han  trøsted  sig 
At  tage  Plads  paa  Stenen  under  Linden; 
Det  har  ei  Nogen  gjort  i  mange  Aar. 


Anden. 


Hvad  for  en  Sten? 


Tredie 

(leer). 

Du  er  nok  ny  i  Gaarde! 
Første. 


Veed  du  det  ikke? 


Anden. 

Nei,  saa  sandt  jeg  lever! 

Første. 
Jeg  veed,  man  tier  helst  derom;  dog  troede 
Jeg  knap,  at  det  var  ukjendt  her  for  Nogen. 
Vid,  samme  Sten  er  ærbar,  taaler  ikke 
Berøring  af  Enhver.  Kong  Arthur  ene 
Tør  røre  ved  den;  sidde  der  tør  Ingen. 

Anden. 
Hvad  skeer? 

Første. 
Den  slaaer  En  af,  saa  et  Par  Ribben 
Kan  nemt  faa  Men  derved. 

Anden. 

Hvor  er  den  Sten? 

Første. 
Fra  Svalen  kan  den  øines;  gak  derop! 

En  Fjerde 

(kommer  til). 

Det  er  alt  Middag;  Ridderne  kan  ventes. 
Er  Ingen  end  i  Sigte? 

Anden 

(stiger  op). 

Kom  og  se! 
Gudsdød!  Er  det  den  store  Blok? 

Første. 

Javist! 

Anden. 
Der  sidder  jo  en  sortklædt  Mand  paa  Stenen. 

Første. 
Du  primer! 

Tredie 

(er  fulgt  efter). 

Jo  tilvisse! 

Første 

(stiger  op  med,  slaaer  Hænderne  sammen). 

Det  er  Sandhed! 
Hvem  kan  det  være? 

Tredie. 

Han  er  ei  af  Vore. 

Første. 
Hans  Hest  gaaer  løs  paa  Marken  om  og  græsser. 

Fjerde. 
Men  se!  En  Rytter  nærmer  sig  i  Trav! 

Anden. 
Han  dreier  af  og  rider  op  til  Linden; 
De  tale  sammen. 

Tredie. 

Det  er  Kongen  selv! 
Alene,  uden  Følge! 

Fjerde. 
Se,  den  Sorte 
Er  alt  tilhest;  nu  ride  de  herop. 

(Et  Horn   lyder   fra   Porten.    Forventningsfuld   Stilhed.    Flere 

komme  til;  de  ordne  sig  til  begge  Sider,  idet  de  Kommende 

vise  sig.) 


FJERDE  SCENE. 

De  Forrige.  Kongen  og  Gavain 
(komme.  Den  Første  er  i  Reisedragt;  den  Anden  sortklædt). 

Kongen 

(medens  de  Omstaaende  hilse). 

Nu,  ædle  Gjæst,  jeg  loved  nys  at  føre 
Dig  til  Kong  Arthur  — 

Gavain 

(har  seet  sig  om,  bøier  Knæ). 

I  er  Kongen  selv  I 
Tilgiv!  Jeg  burde  kjendt  jer,  ædle  Herre, 
Selv  uden  Kronen,  paa  jert  Herskerblik! 

Kongen. 
Stat  op,  og  siig  mig,  hvi  jeg  traf  dig  hist 
Paa  Marken,  ensomt  siddende  paa  Stenen. 

Gavain. 
Jeg  kommer,  Herre,  som  en  ringe  Fremmed; 
Jeg  fik  ei  Ridderslag  af  nogen  Drot; 
Thi  satte  jeg  mig  ydmygt  ned  ved  Leddet 
Til  eders  Rorg.  Jeg  følte  mig  saa  liden 
Mod  jer  og  Helteskaren,  som  den  huser. 

Kongen 

(smiler). 

Dit  Navn? 

Gavain. 
Forlad,  —  jeg  har  ei  Navn,  min  Konge, 
Før  et  jeg  vinder  under  eders  Øine. 
Jeg  veed,  hos  eder  kræves  strenge  Prøver; 
Bestaaer  jeg  ei  i  dem,  saa  tillad  mig 
At  drage  bort,  ukjendt,  som  jeg  er  kommen. 

Kongen. 
Skee,  som  du  vil.  Du  seer  min  Ridderskare 
Idag,  vil  Gud,  de  komme  hjem  med  Seir. 

Gavain. 
De  er  her  ikke? 

Kongen. 

Nei;  en  farlig  Stordaad 
Har  kaldt  dem  bort:  ved  Brentenol,  i  Skoven 
Hused  en  Kæmpe,  stor  og  stærk  og  vild, 
Erow  den  Frygtelige  — 

Gavain. 

Han!  Ja  saa! 

Kongen. 
Veed  du  derom? 

Gavain. 

Jeg  kj ender  Navnet,  Herre. 

Kongen. 
Saa  veed  du  og,  hvordan  med  Blod  og  Udaad 
Han  fyldte  Landet;  om  sig  havde  han 
En  Hjord  af  vilde  Dyr,  som  ødelagde, 
Hvad  selv  han  levned.  Vidt  gik  Ry  om  ham 
Og  om  en  Sten,  han  bar  som  Skjoldklenod. 

Gavain. 
Det  har  jeg  hørt. 

Kongen. 

At  vinde  denne  Skat 
Og  fælde  ham,  —  for  dette  drog  vi  ud. 
Men  nær  vort  Maal  fik  jeg  et  Bud;  jeg  nødtes 
At  overlade  mine  Kæmper  Æren. 
Udfaldet  veed  jeg  ei ;  men  efter  Løftet, 
Vi  gav  hinanden,  om  idag  at  mødes, 
—  Thi  Paafuglfesten  feires  her  imorgen,  — 
Vil  jeg  erfare  det,  før  Sol  gaaer  ned. 

Gavain. 
Da,  høie  Herre,  tilstaa  mig  en  Bøn  I 

Kongen. 
Siig  frem! 

Gavain. 
Und  mig  idag  som  Vaabendrager 
At  bære  eders  vidtberømte  Vaaben, 
Prydwen,  jert  Skjold,  og  Caliburn,  jert  Sværd. 

Kongen. 
Veed  du,  at  Krav  paa  Sligt  har  ikkun  Mænd 
Af  ædlest  Byrd,  af  prøvet  Dyd  og  Manddom? 

Gavain. 
Jeg  beder  om  en  Gunst,  jeg  ei  kan  kræve. 

Kongen. 
Det  skete  ei,  hvis  ei  jeg  havde  seet 
En  Prøve  paa  dit  Værd,  som  du  ei  aner. 

Gavain. 
Hvordan? 

Kongen. 
Spørg  ei.  Din  Bøn  er  tilstaaet  dig. 

(Gavain  bøier  sig  takkende.) 

FEMTE  SCENE. 

De  Forrige.  Ginevra  og  Vivien 
(fra  Slottet). 

Ginevra. 
Hilsæl,  min  Drot!  Velkommen  karsk  tilbage,  — 
Med  Seir  vel  sagtens? 

Kongen. 

Det  vil  snart  erfares. 

Ginevra. 
Tør  jeg  ei  vide  det? 

Kongen. 

Ei  før  vi  samles. 

Ginevra. 
Blot  Et:  der  er  dog  intet  Uheld  skeet? 

Kongen 

(tøvende). 

Jeg  haaber,  Alt  staaer  vel. 

Ginevra. 

I  haaber  kun? 
Var  I  ei  med? 

Kongen. 
Nuvel  da:  nei.  Mig  kaldte 
Et  vigtigt  Budskab  bort. 

Ginevra. 

Et  Budskab?  Hvilket? 


Kongen 

(kjærtegner  hende). 

Statssager.  Ting,  som  ikke  er  for  dig. 
Ginevra 

(uvillig). 

Ifald  jeg  var  jer  Søster,  ei  jer  Hustru 
Og  Dronning,  fik  jeg  sagtens  Mer  at  vide! 

Kongen. 
Ginevra,  pin  mig  ei  med  Mistillid, 
Som  var  jeg  imod  dig  en  Sammensvoren. 
Den  Tro,  jeg  skylder  dig,  blev  aldrig  brudt. 

Ginevra. 
I  kommer  helt  alene? 

Kongen 

(visende  paa  Gavain). 

Ikke  helt; 
En  Gjæst  har  jeg  bragt  med. 

Ginevra 

(betragtende  Gavain,  som  hilser). 

Og  hvo  er  han? 

Kongen. 
Jeg  veed  det  ikke. 

Ginevra, 
Troer  jeg  ei,  ved  Himlen, 
At  Alt  skal  være  hemmeligt  idag! 

Kongen. 
Han  ønsker  selv  at  være  ukjendt,  Hustru. 
Husk,  Ridderligheds  Lov  forpligter  os 
At  øve  Gjæstfrihed  og  ikke  spørge. 

Ginevra. 
Nu,  godt.  Velkommen  skal  han  være  mig. 

Kongen 

(til  Gavain). 

I  trænger  til  en  Styrkning  vel?  Følg  med! 

(De  gaae  ud  sammen.  Hofsinderne  følge). 


SJETTE  SCENE. 

Ginevra.  Vivien. 

Vivien 

(følger  Gavain  med  Øinene). 

Hvo  er  dog  denne  Mand? 

Ginevra. 

Siig  du  mig  det! 

Vivien. 
Saa  ridderlig  en  Anstand  saae  jeg  sjeldent! 

Ginevra. 
Bliv  du  nu  varm,  du  kolde  Vivien, 
Som  spotter  alle  Mænd! 

Vivien. 

Kold  er  jeg  ikke; 
Jeg  elsker  mandig  Kraft. 

Ginevra. 

Og  Astrologen  — ? 

Vivien. 
Han  — !  Hvis  han  læste  sine  Stjerner  ret, 
Saa  vidste  han  lidt  Mer  — 

(Standser.) 
GlNEVRA. 

—  om  dig? 
Vivien 

(reserveret). 

Blandt  Andet. 

Ginevra. 
Husk,  selv  Merlin  var  taabelig  i  Sligt. 

SYVENDE  SCENE. 

De  Forrige.  Vagthøvdingen  med  Vagt,  som  fører 
Bissekræmmeren  fra  før. 

Ginevra. 
Hvem  har  I  der? 

Høvdingen. 
En  heldig  Fangst,  Fru  Dronning: 
Den  Slyngel,  Hoved  for  en  Tyvebande, 
Som  længe  nok  har  været  Egnens  Skræk. 
Han  sneg  sig  om  forklædt,  men  blev  dog 

gjenkjendt. 

Bissekræmmeren 

(der  urolig  har  speidet  omkring  sig,  knæler  for  Ginevra). 

Alt  usandt,  Frue! 

Ernst  v.  d.  Recke  :  Det  lukkede  Land  4 

Høvdingen. 
Ja,  det  gi'er  sig  nok. 

Ginevra. 
Vor  store  Konge  gjorde  fordum  Landet 
Saa  sikkert,  at  en  Smaadreng  kunde  bære 
En  velfyldt  Pung  med  Guld  fra  Hav  til  Hav. 
I  Taarnet  med  ham! 

Bissekræmmeren. 
Naade! 

Ginevra. 

Bort! 

Bissekræmmeren 

(idet  de  ville  føre  ham  bort,  med  en  rask  Beslutning). 

Fru  Dronning! 
I  har  en  Jomfru,  født  i  Pembroke;  tillad 
Et  Ord  til  hende  blot,  før  jeg  bli'er  hængt! 

Ginevra. 
Det  kan  vel  tilstaaes  dig. 

(Vinker  ud.) 

Gwendolen,  kom! 


OTTENDE  SCENE. 

De  Forrige.  Gwendolen 

(kommer). 

Gwendolen. 
Hvad  ønsker  I? 

GlNEVRA 

(visende  paa  Fangen). 

Den  Karl  vil  tale  med  dig. 

GWENDOLEN. 

Med  mig? 

Bissekræmmeren. 
Alene! 

GlNEVRA. 

Lad  ham  løs  saalænge. 

(Vagten  slipper  ham;  han  træder  frem  i  Forgrunden  med 

GWENDOLEN.) 

Vivien 

(er  stegen  op  paa  Svalen). 

Nu  blinke  Vaaben,  Frue! 


GlNEVRA. 

Kan  de  kjendes? 

Vivien. 
Kom  selv  og  se! 

(Ginevra  stiger  op  til  hende.) 

Gwendolen 

(til  Bissekræmmeren). 

Siig  hurtigt,  hvad  du  vil  mig. 

Bissekræmmeren. 
Jeg  sigtes  —  falskelig  —  for  Tyveri  — 

Gwendolen. 
Lyv  ikke!  Brøden  seer  jeg  paa  dit  Ansigt. 

4* 


60 


Bissekræmmeren. 
Det  være,  som  det  vil.  Men  I  er  god, 
I  bragte  Lægemidler  til  min  Hustru, 
Da  hun  var  syg  og  Alle  skyede  Huset; 
I  gav  os  Brød  og  Penge,  —  I  har  Hjerte, 
Viis  mig  en  sidste  Tjeneste! 

GWENDOLEN. 

Hvormed? 
Bissekræmmeren 

(tager  forsigtigt  speidende  Pungen  frem,  som  han  fik  af 
Astrologen). 

Giv  dette  Guld,  —  det  har  jeg  ærligt  tjent  — 
Til  Kongens  Astrolog,  den  vise  Mand, 
Hvis  Ry  er  stort  for  Fromhed  som  for  Klogskab, 
Hvormed  han  lindrer  mangen  Stakkels  Nød  — 

GWENDOLEN 

(seer  skarpt  paa  ham). 

Ja  saa! 

Bissekræmmeren. 
Det  gjør  han;  men  han  gjør  det  skjult. 
Siig  ham  min  Skjæbne,  bed  ham,  som  hans 

Indsigt 
Tilsiger  ham,  at  bruge  dette  Guld, 
Som  ikke  mer  kan  være  mig  til  Nytte. 
Jeg  har  fortjent  det  ærligt! 

Gwendolen. 

Om  saa  var,  — 
Jeg  ynker  dig;  men  hjælpe  kan  jeg  ikke. 

Dit  Liv  har  du  forbrudt,  dit  Guld  er  Kongens. 
Har  du  et  andet  Ønske,  saa  siig  frem, 
Om  ellers  det  er  gjørligt. 


Bissekræmmeren  . 

(ryster  Guldet  ud  i  sin  Lomme). 

Giv  da  samme 
Høihellige  Mand  blot  denne  tomme  Pung; 
Siig  ham,  fra  hvem  den  kommer,  og  føi  til: 
Jeg  lægger  deri  mine  bedste  Ønsker 
Om  Hjælp  for  Stakler,  der  af  Nøden  fristes 
Som  jeg;  gid  Ønskerne  maa  blive  Guld! 

(Et  Horn  lyder  fra  Taarnet.) 


GWENDOLEN 

(tager  Pungen). 

I  Herrens  Navn!  Den  Ting  er  Intet  værd; 
Jeg  har  ei  Ret  at  være  Hjertekjender; 

(Tager  en  Pung  frem  og  lader  nogle  Guldstykker  glide  ned  i 
den,  hun  har  modtaget.) 

Skee,  som  du  ønsker,  hvis  du  har  talt  sandt. 


Bissekræmmeren. 
Forglem  det  ikke!  Gjør  det  end  idag! 

GWENDOLEN. 

Vær  rolig;  hvad  jeg  lover,  skal  jeg  holde. 

(Gaaer  tilbage.  Vagten  fører  Bissekræmmeren  bort.) 

NIENDE  SCENE. 

Ginevra  med  sine  Damer.  Ridderne  af  Tafelrunden,  hvori- 
blandt Lancelot,  Geraint,  Bart  (drage  under  Klang  af  Lurer 
ind  paa  Scenen,  hvor  de  ordne  sig  i  Rækker  til  begge  Sider, 
hilsende  Dronningen  dybt.  De  ere  Alle  fuldt  vaabenklædte). 
Kongen  og  Gavain  (lidt  senere). 

Ginevra. 
Vær  hilset  og  velkomne,  ædle  Herrer! 
End  kom  I  aldrig  hjem  foruden  Hæder 
Og  gjør  det  sagtens  heller  ikke  nu  — ? 

Lancelot. 
Vort  Hverv  er  endt. 

Ginevra. 

Og,  som  jeg  haaber,  vel? 

Lancelot. 
Om  vi  har  gjort  vor  Pligt,  maa  Kongen  dømme. 

Geraint. 
Han  kommer,  —  Plads! 

(En  ophøiet  Thronstol  bæres  frem  i  Mellemgrunden.  Derefter 
følger  Arthur  i  fuld  kongelig  Dragt;  to  Pager  bære  hans  Pur- 
purkaabe.  Bag  ham  Gavain,  bærende  hans  Sværd  og  Skjold. 
Kongen  sætter  sig;  Gavain  træder  op  paa  Forhøiningen  ved 
hans  høire  Side.) 

Kongen. 

Velkommen,  mine  Mænd! 
Er  Alle  her? 

Bart. 
Kun  Modred  fattes,  Herre. 

Kongen 

(bøier  Hovedet). 

Jeg  veed  det,  ja.  Den  Faldne  vil  vi  mindes 

Som  den,  der  troligt  virked  i  sit  Kald 

Og  gav  sit  Liv  derfor.  Fred  med  hans  Sjæl! 

Vivien 

(dæmpet,  til  Astrologen). 

Kongen  er  vittig! 

Astrologen 

(ligeledes). 

Skinnet  maa  bevares. 

Kongen. 
Nu  siig,  hvordan  I  røgted  eders  Ærind! 

Bart 

(efter  en  Pause,  vinker  et  Par  Svende  frem,  som  lægge  en  vældig 
Kølle  ned  foran  Kongen). 

Min  Konge,  se  paa  dette  tunge  Vaaben, 
Og  kjend  den  Kølle  her,  som  Erow  bar. 

Kongen 

(betragtende  den). 

Tilvisse ! 

Geraint 

(med  et  stort  Spyd,  som  han  ligeledes  lægger  ned). 

Herre,  se  hans  Spydstang  her! 

Kongen. 
Hvo  af  jer  fælded  ham?  I  tie  begge? 

Lancelot. 
Pak  jer  med  jere  Snurrepiberier! 
Hvad  jeg  kan  lægge  frem,  er  mere  værdt! 

(Vinker.   Et  Par  Svende  bære  en  stor  Kurv  frem,  som  dækkes 

af  et  rødt  Klæde,   og  sætte  den  foran  Kongen.    Lancelot  løfter 

Klædet  saaledes,  at  det  for  Tilskuerne  skjuler  Kurvens  Indhold. 

Udbrud  af  Forbauselse  og  Rædsel  rundtom.) 

Se  Kæmpens  frygtelige  Hoved  her, 

Som  endnu  bringer  Gru,  men  ingen  Fare. 

Kongen. 
Ja,  Lancelot,  mit  Riges  største  Helt! 
Vel  vented  jeg,  du  vilde  vinde  Prisen! 

Lancelot 

(seer  sig  om). 

Gjør  Nogen  her  i  Kredsen  mig  den  stridig? 

(Taushed.) 

Kongen. 
Tog  du  hans  Hoved,  tog  du  ogsaa  Mer! 
Viis  os  da  Skjoldet  nu,  det  vidtberømte, 
Som  vist  han  værged  til  den  sidste  Livsgnist! 

Lancelot 

(peger  paa  Kurven). 

Er  det  jer  ikke  Nok? 

Kongen. 

Jo,  visselig! 
At  Kampens  Hovedmaal  er  naaet,  at  Landet 
Er  friet  nu  fra  denne  Svøbe,  seer  jeg; 
Men  Tegnet  selv,  det  eneste,  det  sikkre, 
At  du  har  øvet  Daaden,  —  viis  det  frem! 

Lancelot. 
Hans  Skjold?  Nuvel,  —  jeg  har  det  ikke,  Herre. 

Kongen. 
Du  har  det  ei?  Er  du  hans  Banemand? 

Lancelot 

(smiler). 

Med  dette  Sværd  afhugged  jeg  hans  Hoved. 

Kongen. 
Mens  han  var  levende? 

Lancelot. 

Nu,  for  en  Ufærd! 
Jeg  fandt  ham  dræbt. 

Kongen. 

Hvo  har  da  fældet  ham? 
Hvad  blev  der  af  hans  Skjold?  Har  Nogen 

seet  det? 
En  Ridder. 
Konge,  hans  Skjold  er  her! 

(To  Svende  bære  et  Skjold  af  kæmpemæssig  Størrelse  frem.) 

Kongen. 

Det  Bedste  fattes! 
Klenodet  mangler!  Hvor  er  Ædelstenen, 
Hvis  Glans  fordunkled  alle  Kronjuveler? 
Kun  den,  som  Stenen  har,  er  Erows  Bane! 

(Taushed.) 

Sletingen  altsaa!  Ingen  veed  hans  Navn? 

(Gavain  vender  langsomt  Kongens  Skjold   ud  imod  Kredsen ;   i 
Midten  af  det  sees  en  Ædelsten  lysende  med  overnaturlig  Glans.) 

Lancelot 

(opdagende  den,  træder  frem  og  bøier  Knæ). 

Stor  er  Kong  Arthur!  Stor  som  ingen  Anden! 
Alle  Ridderne 

(bøie  sig  ligeledes). 

Vor  Konge  leve!  —  Ingen  er  ham  lig! 

(Kongen  seer  sig  noget  forundret  om ;  idet  hans  Øie  iølger  Ret- 
ningen af  de  Andres  Blik,  standser  det  ved  Gavain.  Et  Øieblik 
maalløs  af  Forbauselse,  behersker  han  sig  hurtigt ;  han  reiser 
sig  langsomt  og  betragter  ufravendt  ham  og  Skjoldet.) 

Astrologen 

(for  sig). 

Hvordan  er  dette  gaaet  til?  Jeg  har  det! 

Den  Sorte  der!  Gudsdød,  hvem  kan  han  være? 

Fandt  Tafelrunden  her  sin  Overmand? 

Kongen 

(fattet,  vender  sig  mod  Kredsen). 

I  trænge  til  at  kvæges,  mine  Mænd! 

Vor  Kappestrid  er  endt;  nu  kalder  Bordet. 

Ridderne. 
Vor  store  Konge  leve!  Hil  Kong  Arthur! 

(Skaren  adspredes;   Hoffolkene  forlade  i  forskjellige  Retninger 
Skuepladsen.) 

GlNEVRA 

(dæmpet  til  Lancelot). 

Er  du  en  Ridder?  Skam  dig! 
Lancelot 

(ligeledes). 

Tilgiv,  Dronning! 
Lykken  var  mig  ei  huld;  vær  du  ei  grusom! 
Und  mig  et  Møde! 

GlNEVRA. 

Stille,  du  Forvovne! 
laften  netop  har  vi  Maaneskifte; 
Efter  sin  Skik  gaaer  Kongen  op  i  Taarnet 
Og  gransker  Himlen  med  sin  Astrolog; 
Mød  mig,  naar  Alt  er  roligt,  her  ved  Bænken. 

Lancelot. 
Jeg  tæller  Timerne! 

Ginevra  . 

Bort  nu,  vær  klog! 

(De  skilles  og  gaae  bort  ad  forskjellige  Veie.) 


TIENDE  SCENE. 

Kongen,  Gavain. 

Kongen 

(er  stegen  ned  fra  Thronforhøiningen  og  gaaet  nogle  Skridt 
frem,  hvor  han  er  standset  ubevægelig,  stivt  betragtende  Gavain, 
der  ligeledes  staaer  uden  at  røre  sig,  med  Skjoldet  for  sit  Bryst). 

Velkommen  hos  os,  Gavain,  Søn  af  Gwyar! 


Gavain 

(forbauset,  gjør  et  Skridt  frem). 

I  veed  mit  Navn? 

Kongen. 

Der  er  kun  Een  paa  Jord, 
Hvis  Navn  kan  maale  sig  med  mine  Heltes; 
Den  Mand  er  du,  naar  du  har  øvet  Sligt. 

Gavain. 
Jeg  har  ei  vidst,  mit  Ry  var  naaet  saa  vidt. 

Kongen. 
Merl  in  har  længst  bebudet  os  dit  Komme, 
Før  han  forsvandt. 

Gavain. 
Merlin?  Forsvunden,  Herre? 

Kongen. 
End  kan  jeg  græde  Blod  derfor;  med  ham 
Er  tabt  Vidunderperlen  i  min  Krone; 
Alt  sank  med  ham;  jeg  seer  det  selv  for  grant. 

Gavain. 
Hvor  gik  han  hen? 

Kongen. 
Det  blev  mig  dulgt;  kun  troer  jeg, 
At  han,  den  Viseste  blandt  Jordens  Børn, 
Blev  Offret  for  en  Trolddom,  Ingen  modstaaer; 
Han  kjendte  den,  men  mægted  ei  at  flye. 

Gavain. 
Merlin  for  Trolddom?  Hvilken? 

Kongen. 

Kjærlighedens. 
Dog  —  Nok  om  det.  Hvi  kom  du  hid  saa  sent? 

Gavain. 
Min  Vei  herhid  har  budt  mig  nok  af  Kamp 
Mod  Voldsmænd,  Vætter,  Trold  i  Dyreham; 
Det  tyktes  mig  ei  ret  at  flye  en  Daad, 
Som  Himlen  sendte  paa  min  Vei. 

Kongen. 

Ret  saa! 

Og  det  har  røvet  os  en  ædel  Gjæst 

Saa  længe? 

Gavain 

(bøier  Hovedet). 

Anden  Færd  har  spildt  min  Tid. 
Imellemstunder  greb  der  mig  en  Anger, 
En  Længsel  efter  —  Noget,  jeg  har  tabt; 
Da  skyede  jeg  Alverden,  flakked  om 
Og  søgte  overalt,  men  fandt  dog  aldrig. 

Kongen. 
Saa  gaaer  du  derfor  sorgklædt? 


Gavain. 


Ja. 


Kongen. 

Nævn  Maalet! 
Om  jeg  kan  hjælpe  dig,  skal  Intet  spares. 

Gavain. 
Jeg  takker:  fremmed  Hjælp  kan  Intet  baade. 
Ei  kom  jeg  for  at  søge  Bistand  her, 

Eiheller  for  at  glemme,  hvad  jeg  søger, 

Men  for  at  stille  kun  min  stærke  Higen 

Til  Ridderfærd  blandt  Jordens  bedste  Mænd,  — 

At  tjene  mig  fra  ringe,  som  jeg  er 

I  mine  Øine,  op  til  noget  Stort, 

Om  derved  jeg  kan  blive  Maalet  værd; 

Thi  det,  som  før  var  Maal,  er  nu  kun  Middel. 

Kongen. 
Nu,  —  og  saa  kaster  du  din  Hæder  bort, 
Som  du  har  gjort  idag? 

Gavain. 

Forstaa  mig,  Herre  I 
Jeg  ønsker  ikke  Ærens  ydre  Skin. 

Kongen 

(med  en  Haandbevægelse  mod  Skjoldet). 

Det  gjør  eiheller  jeg. 

Gavain. 

Tilgiv  min  Gave! 
Een  Stordaad  kan  ei  øge  eller  mindske 
Jer  Hæder,  Herre;  /  kan  tage  mod  den! 

Kongen. 
Jeg  tager  nødigt  Ære  fra  en  Anden; 
Dog  er  det  vigtigt  for  mig,  at  den  Reise, 
Jeg  gjorde  nys  i  Løndom,  bliver  dulgt; 
Naar  dette  troes,  saa  ansees  den  for  Paafund. 
Nuvel  da!  Jeg  skal  lønne  dig  det  rigt! 

Gavain. 
Til  Rigdom,  Herre,  staaer  kun  lidt  min  Hu; 
Min  Kongens  Huld  og  Naade  er  mig  Nok. 

Kongen. 
Om  ikke  Guld,  du  har  vel  stundom  Ønsker; 
Og  fordrer  nogensinde  du  en  Gunst, 
Om  for  dig  selv,  hvadeller  for  en  Anden, 
Den  tilstaaes  forud. 

Gavain 

(bøier  sig). 

Jeg  vil  mindes  Løftet. 
ELLEVTE  SCENE. 

De  Forrige.  Gixevra  med  Gwexdolex,  fulgt  af  Vivien  og 
Astrologen. 

GlNEVRA. 

Min  Konge,  man  har  savnet  jer  ved  Taflet. 

Kongen. 
Og  du  gaaer  fra  det? 

GlNEVRA. 

Vinen  gjør  dem  muntre; 
Vort  Selskab  øver  Tvang;  jeg  viger  derfor. 

Kongen. 
Saa  er  det  bedst,  jeg  kommer  snart.  —  Ginevra, 
Jeg  anbefaler  dig  vor  ædle  Gjæst,  — 

(Til  Gavain.) 

Hvad  vil  du  kaldes? 


72 

Gavain. 
Kald  mig  Walwan,  Herre. 

Ginevra. 
Vor  Konges  Ord  er  Borgen  nok  for  eder, 
Selv  om  hans  Ønske  ei  var  Lov  for  mig. 

(Vender  sig,  mens  Kongen  og  Gavain  atter  fordybe  sig  i  Sam- 
tale, til  Vivios?,  spørgende) 

Walwan  — ? 

Vivien. 
Et  ukjendt  Navn. 

Ginevra. 

Er  han  mon  Ridder? 

(De  fortsætte  Samtalen  dæmpet.) 
GWENDOLEN. 

Hr.  Astrolog,  et  Ord! 

Astrologen. 

Til  Tjeneste! 

(De  gaae  sammen  frem  i  Forgrunden.) 

Gwendolen. 
Fra  en  Ulykkelig,  som  venter  Døden, 
Har  jeg  et  Bud  — 

(Giver  ham  Pungen.) 

Astrologen 

(slaaet). 

Den  Pung? 

(Fatter  sig  hurtigt.) 

Til  mig?  Hvad  angaaer 
Den  mig? 

GWENDOLEN. 

Han  sagde,  I  var  god  som  klog, 
Og  føied  til:   »Jeg  lægger  deri  Ønsker 
Om  Hjælp  for  Stakler,  der  af  Nøden  fristes 
Som  jeg;  gid  Ønskerne  maa  vorde  Guld!« 

Astrologen. 
Jeg  takker  jer.  Og  det  er  Alt? 

GWENDOLEN. 

Ja,  Herre. 

(Gaaer  tilbage  til  de  Andre.) 

Astrologen 

(for  sig). 

Fangen !  For  Djævlen !. Han,  mit  bedste  Redskab ! 
Men  hvordan  frelse  ham  foruden  Opsigt? 
Guld  aabner  alle  Døre  —  nei;  for  farligt! 
Ginevra  — ?  Bruge  hende  var  at  slippe, 

Hvad  jeg  har  vundet det  er  Helligaften ; 

Saa  drikker  Vagten  tæt  og  sover  godt, 
Naar  blot  den  første  Rundgang  er  besørget; 
Saa  øvet  Slyngel  hjælper  vel  sig  selv, 
Blot  jeg  kan  skaffe  ham  et  Reb  og  Brækjern. 

(Under  det  foregaaende  Ordskifte  have  Grupperne  i  Baggrun- 
den omordnet  sig:  Kongen  og  Ginevra,  længst  tilbage,  tale 
sammen,  medens  Gavain  underholder  Vivien  og  synes  stærkt 
optagen  af  hende.  Gwendolen  staaer  noget  afsides;  Astrologen 
retter  sine  Skridt  mod  hende  og  begynder  Samtalen  paany.) 

Vivien 

(idet  hun  og  Gavain  komme  noget  frem). 

Os  Kvinder  tækkes  Mænd  og  ikke  Drenge. 

Ernst  v.  d.  Recke :  Det  lukkede  Land  5 

Gavain 

(smiler  vemodigt). 

Og  troer  I,  Dame,  at  en  Mand  som  jeg, 
Hvis  Sind  er  mørknet  og  hvis  Pande  furet, 
Kan  tænde  Flammer  i  en  Sjæl,  der  aabner 
Sig  første  Gang  som  Blomsten  imod  Gry? 

Vivien. 
Veed  I  ei,  der  er  Blomster  og,  som  aabnes 
Og  dufte  først  mod  Kveld,  —  som  elske  Natten, 
Den  drømmerige,  gaadefulde,  store, 
Der  bag  sin  Kaabe,  sort  som  den,  I  bær, 
Har  gjemt  et  gyldent  Horn,  som  aldrig  tømmes? 

Gavain 

(er  bleven  opmærksom  paa  Gwendolen  og  betragter  hende 
ufravendt). 

Besynderligt!  Har  jeg  mon  seet  det  Ansigt? 
Hvo  er  den  Dame  hist? 

Vivien 

(noget  stødt). 

Vor  Dronnings  Jomfru 
Som  jeg.  —  Og  troer  I  ei,  at  Nattens  Stilhed 
Er  just  de  hemmelige  Længslers  Moder? 

Gavain 

(som  før). 

Det  er,  som  kjendte  jeg  — 

Kongen. 

Følg  med  mig,  WalwanI 

(Vivien  vender  sig  harmfuld  og  gaaer  ud.) 


75 

Gavain. 
Flux,  Herre! 

(Til  Ginevra,  som  er  traadt  ham  nærmere.) 

Frue,  hvo  er  denne  Kvinde? 

Ginevra. 
Hun  der?  Min  Jomfru,  indfødt  her,  men  bortført 
Som  Barn  af  Strandhugsmænd;  hun  blev  først 

friet 
Af  Hedningvold  ifjor  paa  Kongens  Hærtog, 
Har  ingen  Frænder  og  er  bleven  hos  mig. 

Gavain 

(for  sig). 

Nu  gaaer  det  op  for  mig! 

Ginevra. 

Helt  kløgtig  er  hun 
I  al  sin  Færd,  og  tro,  men  noget  egen. 

Kongen. 
Kom,  Walwan!  Du  skal  sidde  nærmest  mig! 
Vi  har  alt  tøvet  længe. 

Gavain 

(idet  han  følger  Kongen,  med  et  dvælende  Blik  paa 
Gwendolen). 

Lighed  er  der, 
Trods  hendes  mørke  Haar  og  dunkle  Lød. 

(Kongen  og  han  gaae  ud  sammen,  Gwendolen  ligeledes  til  den 
anden  Side,  idet  Astrologen  gaaer  over  mod  Ginevra.) 

5* 


Gjerne. 

TOLVTE  SCENE. 

Ginevra.  Astrologen. 

Astrologen. 
Tør  jeg  besvære  jer,  Fru  Dronning? 

Ginevra. 
Astrologen 

(rækker  hende  Ringen  fra  før). 

Den  Ring  er  eders. 

Ginevra. 

Tak!  Hvor  var  den? 


Astrologen. 

Stjaalen. 
Ginevra. 


Af  hvem? 


Astrologen. 
Af  En,  som  har  havt  fiere  Laster: 
For  Dydens  Skyld  har  han  vel  knap  i  Paasken 
Leiet  en  Hytte  til  et  Stevnemøde; 
Der  er  —  til  Held  for  jer  —  det  Stjaalne  glemt. 

Ginevra 

(som  er  faret  stærkt  sammen,  efter  en  Pause). 

Hvad  skal  jeg  troe  om  jer,  Hr.  Astrolog? 

Astrologen. 
Tro,  jeg  er  jer  hengiven.  Husk,  vi  eier 
En  fælles  Fjende. 

GlNEVRA. 

Hvem? 

Astrologen. 

Vor  Konges  Søster,  — 

GlNEVRA. 


Morgane ! 


Astrologen. 
—  som  har  sværtet  mig  hos  ham 
Og  kaldt  min  Kunst  og  Viden  for  Bedrag. 
Troldkyndig  er  hun  selv  og  klog  som  Nogen, 
Og  jer  bagtaler  hun  saavelsom  mig. 

GlNEVRA 

(seer  mod  Jorden). 

Jeg  troede,  du  var  Kongens  Ven. 

Astrologen. 

Det  er  jeg, 
Og  værner  Kongens  Fred  og  Ære  bedst, 
Naar  jeg  fordølger  —  Ting,  jeg  ei  kan  ændre. 
Blot  Eet,  Fru  Dronning:  vær  forsigtig!  Vid, 
Morganes  Guld  er  virksomt  overalt, 
I  Fadeburet  som  i  Høienloft;  — 

(Med  Eftertryk.) 

Og  særligt,  vogt  jer  vel  for  visse  Nætter, 
Som  den  imorgen:  husk,  ved  Maaneskiftet 
Er  hendes  Trolddom  stærkest. 

GlNEVRA 

(forfærdet). 

Hvad?  Imorgen? 
Imorgen  først  er  Maaneskiftet? 


Astrologen. 


Ja 


GlNEVRA 

(for  sig). 

Jeg  har  forregnet  mig  I 

Astrologen. 

I  er  urolig? 

GlNEVRA. 

Gaa!  —  Tak  for  Raadet!  Tak,  hvis  du  er  tro! 

(Astrologen  hilser  og  gaaer.) 

TRETTENDE  SCENE. 

Ginevra.  Vivien 
(lidt  efter.  Det  begynder  at  skumre). 

GlNEVRA 

(alene,  gaaer  frem  og  tilbage  i  heftig  Bevægelse). 

Hvad  gjør  jeg?  Sende  Afbud?  Og  ved  hvem? 
Søge  ham  selv?  Det  vækker  Opsigt  nu. 
Ham 

(med  en  Hovedbevægelse  efter  Astrologen.) 

kunde  jeg  vel  brugt;  men  saadan  kaste 
Hvert  Slør  af  Blu  og  synke  ned  saa  dybt 
For  ham,  —  hvor  kan  jeg?  Og  jeg  troer  ham 

knap. 

(Seer  ud  af  Scenen  og  vinker.) 

Vivien ! 

(Vivien  kommer.  Ginevra  tager  en  Lade  frem  og  ud  af  denne  en 

Pergamentstrimmel,   drager  en   Xaal   ud  af  sit  Haar  og  ridser 

nogle  Ord  derpaa ;   derefter  folder  hun  Sedlen  sammen  til  en 

Sløife.) 

Der!  Bring  den  til  Lancelot! 

Vivien. 
Umuligt!  Lancelot  er  jo  ved  Bordet. 

Ginevra. 
Giv  den  til  en  af  Pagerne  og  siig, 
Det  er  en  Spøg! 

Vivien. 
Nuvel  da! 

(Bort.) 

Ginevra 

(ene,  vrider  Hænderne). 

Var  det  muligt, 
Guds  Moder,  her  at  elske  uden  Brøde! 
Men  nei!  min  Lod  er  kastet  fra  den  Stund, 
Da  han  og  jeg  drak  Trylledrikken  sammen: 
Til  sidste  Draabe  tømte  han  den  Halvdel, 
Som  var  bestemt  for  den,  hvis  Viv  jeg  blev, 
Hvem.  jeg  var  utro,  før  jeg  stod  for  Altret! 

Vivien 

(kommer  tilbage). 

I  Salen  var  han  ikke;  han  er  gaaet. 
Ginevra 

(efter  en  Pause,  med  en  rask  Beslutning,  —  sagte). 

Vivien,  jeg  var  uklog  før:  jeg  troede 

Feilagtigt,  Kongen  var  inat  paa  Taarnet, 
Og  loved  Lancelot  at  mødes  med  ham  — 

(Vivien  studser.) 

Nu,  ja!  Det  er  en  Gave  til  min  Husbond, 
Som  skal  besørges  hemmeligt  — 

Vivien 

(fortrydelig). 

O,  Frue  — ! 
Fik  Kongen  ikke  Nok  af  slige  Gaver? 

Ginevra. 
Ti,  Uforskammede!  O,  Vivien, 
Hvor  kan  du  spotte?  Mød  ham  her  for  mig! 
Det  gaaer  ei  an,  han  sværmer  her  formummet 
Ved  vore  Vinduer  den  hele  Nat. 

Vivien.  * 

Stor  Tak,  Fru  Dronning!  Jeg  skal  gaae  for  eder 
I  Brudeseng,  og  siden  — 

Ginevra. 

Ti! 

Vivien. 

Min  Frue, 
Sligt  gjør  jeg  ei;  jeg  har  som  I  en  Ære, 
Der  kræver  Varsomhed.  —  Send  I  Gwendolen! 

Ginevra. 
Hun  gjør  det  ikke. 

Vivien 

(leer). 

Tak!  Men  jeg  — ? 

GlNEVRA. 

Nuvel ! 
Søg  hende,  hvor  hun  er! 

Vivien. 

Der  gaaer  hun  nede! 

(Iler  ud.) 


FJORTENDE  SCENE. 

GlNEVRA.    GWENDOLEN 

(kommer). 
GlNEVRA. 

Barn,  vil  du  gaae  et  Ærind  for  mig? 

GWENDOLEN. 

Ja  — ? 

GlNEVRA. 

Jeg  nødes  vel,  at  sige  dig  det  Hele. 

Du  veed,  at  mellem  mig  og  Fru  Morgane 

Er  Uvenskab;  dog  troer  min  Husbond  hende. 

Jeg  mente  nu  at  kjende  hendes  Svig 

Imod  ham  selv;  jeg  vilde  just  imorgen 

Afsløret  Alt  ved  Hjælp  af  Lancelot, 

Og  stevned  derfor  ham  herhid  iaften; 

Men  Ting,  som  nys  er  hændt,  har  vakt  min 

Tvivl; 
Og  nu  er  jeg  forhindret  i  at  komme; 
Mød  ham  for  mig! 

(Gwendolen  farer  sammen.) 

Lad,  som  du  Intet  veed; 

Siig  blot,  vor  Plan  maa  stilles  i  Bero! 
Gjør  det,  mit  Barn! 

(Gwendolen  tier.) 

Der  flyder  meget  Ondt 
Af  dette,  hvis  du  afslaaer  mig  min  Bøn! 
Tro  mig,  det  rammer  Fler  end  mig! 

Gwendolen. 

Jeg  troer  jer. 
Vel,  Dronning!  Jeg  skal  gjøre,  hvad  I  ønsker. 

Ginevra 

(visende  hen  mod  Lovhytten). 

Naar  Alt  er  tyst,  —  ved  Bænken.  —  Vær 

forsigtig! 

(Trykker  hendes  Haand  og  gaar  hurtigt  bort.) 


FEMTENDE  SCENE. 

Gwendolen.  Gavain 
(lidt  efter.  Det  er  nu  helt  mørkt). 

Gwendolen. 
Forbryderske!  Saa  jeg  skal  drages  ind  nu 
I  dette  Spil?  Nuvel,  for  Kongens  Skyld, 
Som  dog  var  Bedre  værd;  maaske  jeg  ogsaa 
Kan  virke  noget  Godt. 

Gavain 

(kommer). 

Jeg  kan  ei  sove! 

(Seer  hende.) 

Ei,  Jomfru!  I  er  ene? 

GWENDOLEN. 

Som  I  seer. 

Gavain. 
Forlad  min  Dristighed!  Her  er  jeg  fremmed 
Blandt  Fremmede;  blot  I  mig  tykkes  kjendt. 

GWENDOLEN. 

Hvorledes,  Herre? 

Gavain. 

Jeg  har  nakket  vidt; 
Men  naar  det  er,  som  fandt  jeg  Hvile  her, 
Troer  jeg,  det  skyldes  noget  eders  Lighed 
Med  En,  der  var  mig  kjær.  Vær  min  Veninde, 
Og  jeg  vil  være  jer  en  Ven! 

GWENDOLEN. 

O  Herre, 
Dertil  er  jeg  for  ringe. 

Gavain. 

Tal  ei  saa! 
Jeg  søger  Mennesker;  thi  mange  fandt  jeg 
Saa  slette,  at  jeg  —  Gud  forlade  mig!  — 
Tyktes  mig  fremmed  nu  for  Jorden. 

GWENDOLEN. 

Fremmed? 

Gavain 

(besinder  sig). 

Ja,  jeg  har  levet  fjernt,  i  skjønne  Dale, 
Hvor  Alt  var  Fred  og  Kjærlighed  og  Lykke; 
Derfor  var  Overgangen  mig  saa  sær. 

GWENDOLEN. 

Det  Gode,  troer  jeg,  findes  overalt 
For  den,  hvis  Sind  er  aabent  for  det. 

Gavain. 

Ja; 

Jeg  mærker  alt  den  bedre  Luft,  som  her 

Ombølger  ægte  Storheds  Herresæde. 

(Toner  af  Horn  høres.) 

Tys!  Hvad  er  det? 

GWENDOLEN. 

Borgvægtren  varsler  Timen. 
Borgvægteren 

(synger  udenfor). 

Nu  ligger  Nat  over  viden  Land, 
Og  Græsset  dugges  i  Dale; 
Til  Hvile  gange  nu  Viv  og  Mand! 
Befal  jer  ham,  som  os  vogte  kan, 
Naar  selv  vi  lægges  i  Dvale! 

Vor  Gud!  lad  Lyset  i  os  ei  døe, 

At  ei  vi  af  Mørket  drages! 

Vogt  Ung  og  Gammel,  vogt  Svend  og  Mø! 

Paa  vilden  Sti,  paa  den  falske  Sø 

Vær  du  vort  Lys,  til  det  dages! 

Thi  aldrig  kommer  saa  lang  en  Nat, 
Den  endes  jo  vel  saa  fage; 
Han  haver  den  Maal  og  Grændse  sat; 
Hvergang  hans  Sol  har  vor  Jord  forladt, 
Den  vender  i  Glans  tilbage! 

(Hornet  lyder  atter;  afbrudte  Toner  klinge  svagt  efter,  til  de 
tabe  sig.) 

Gavain 

(studsende  over  Slutniugslinien). 

»Den  vender  i  Glans  tilbage«  — ? 
Hvad  var  det? 

(Lytter;  Tonerne  forstumme.) 

Stundom,  naar  jeg  gaaer  i  Skoven, 
Hører  jeg  Toner  klinge  trindt  som  disse, 
I  Fuglens  Røst,  i  Kildens  Sang,  i  Vinden,  — 
Der  minde  mig  om  Noget,  jeg  har  tabt; 
Men  gaaer  jeg  efter  Klangen,  tier  den; 
Ikkun  en  evig  Længsel  er  tilbage. 

GWENDOLEN. 

Herre,  vi  tør  ei  længer  tale  sammen. 
Forlad  mig! 

Gavain. 
Sjeldent  klang  de  stærkt  som  nu, 
Nær  dig;  og  naar  jeg  seer  dit  fagre  Aasyn  — 

(Gjør  et  Skridt  mod  hende.) 

O  nei!  I  er  ei  hende,  ædle  Jomfru! 

GWENDOLEN. 

Godnat! 

Gavain. 
I  byder  mig  at  gaae?  Godnat. 

(Gaaer  op  ad  Trappen  ind  i  Slottet.) 


SEXTENDE  SCENE. 

gwendolen.  lancelot. 

GwENDOLEN 

(lytter). 

Vel,  at  han  gik!  Det  var  paa  høie  Tid! 
Lancelot 

(indhyllet  i  en  stor  Kappe,  kommer  ind;  hun  gjør  Tegn  til  ham 

om  at  være  forsigtig;  han  iler  hen  til  hende  og  slaaer  Armen 

om  hende). 

Ginevra!  Elskte!  Kan  vi  atter  stjæle 
En  Stund  fra  Lykken  — 

GWENDOLEN 

(vrister  sig  løs). 

Slip,  Hr.  Ridder! 

Lancelot. 

Hvad? 

(Viger  et  Øjeblik  tilbage,  drager  en  Dolk  og  sætter  hende  den 
for  Brystet.) 

Er  jeg  forraadt?  Sværg  Taushed,  eller  dø! 

GWENDOLEN. 

Vær  rolig,  Ridder.  Jeg  har  Bud  til  eder. 

Lancelot. 
Hvem  er  I  da? 

GWENDOLEN. 

Gwendolen. 
Lancelot 

(slipper  hende). 

Ei  — !  Siig  frem! 

GWENDOLEN. 

Vor  Dronning  bad  mig  møde  jer  og  sige, 
At  eders  Plan  maa  stilles  i  Bero; 
Hvad  Planen  var,  det  har  hun  ikke  sagt; 
Jeg  kan  ei  for,  at  I  har  talt  formeget. 

Lancelot. 
Sværg,  I  vil  tie! 

GWENDOLEN. 

Tie  vil  jeg,  Ridder, 
Hvor  Talen  kun  gjør  Ondt.  Men  hør  mig 

roligt! 
Hvad  mer  end  Een  har  anet,  veed  nu  jeg, 
Og  jeg  har  Ret  at  vare  jer  for  Faren. 
I,  der  blev  skabt  til  Ridderskabets  Blomst 
Ved  Byrd  og  Skjønhed  som  ved  Heltekraft, 
I  kunde  vundet  hver  en  ædel  Mø 
Med  Æren,  og  I  foretrækker  Skjændslen! 

Lancelot 

(løfter  truende  Haanden  med  Dolken). 

Ti,  Kvinde! 

GWENDOLEN. 

Dræb  mig,  og  føi  endnu  Mer 
Til  eders  Anger,  —  den  vil  engang  komme! 
Sir  Lancelot,  vend  om,  mens  det  er  Tid! 
Mindes  jer  Pligt  som  Ridder,  ær  Kong  Arthur 
For,  hvad  han  engang  var  og  engang  vilde, 
Om  end  hver  ædel  Hensigt  ei  blev  Daad! 

Lancelot 

(mørk). 

I  præker  vel!  Veed  I,  hvad  Elskov  er? 

GWENDOLEN. 

Ei  en  som  eders;  den  forstaaer  jeg  ikke. 
Dog  veed  jeg,  Kjærlighed  kan  lede  vild 
Og  fare  vild. 

Lancelot. 
Godt  sagt;  men  vid,  Skjønjomfru, 
Jeg  tager  heller  Kys  end  Ord  af  Læber 
Saa  fristende  som  eders! 

(Slaaer  Armen  om  hende.) 

GWENDOLEN 

(søger  at  gjøre  sig  løs). 

Skam  jer,  Ridder, 
At  I  vil  bruge  Magt! 

Lancelot. 

Saa  giv  det  villigt! 
Et  Pant  paa  eders  Taushed  maa  jeg  have; 

Mindst  kræves  der  et  Kys.  I  tør  ei  raabe; 
Vær  glad,  om  jeg  vil  nøies  dermed! 


GWENDOLEN. 

Skam  jer! 
For  Guds  Skyld!  Rolig! 

(Lancelot  har  uden  at  slippe  hende  dreiet  Hovedet  til  Siden, 

hvorfra  Stemmer  nærme  sig;  de  forblive  saaledes  Begge  i  nogle 

Øieblikke  ubevægelige  i  samme  Stilling.) 

Vi  er  seet! 


SYTTENDE  SCENE. 

De  Forrige.  Vagthøvdingen  med  Vagt 

(hvoraf  To  bære  Fakler). 

Gavain 

(lidt  senere). 


Høvdingen. 

Hvem  der? 
Giv  Svar  paastand! 

(Lancelot  drager  Sværdet.) 

Hvordan?  I  trækker  blank? 
Gudsdød,  kom  an! 

(Drager  ligeledes:   de  Andre   fælde  Spydene.    Lancelot   slaaer 

ham  i  et  Nu  Sværdet  af  Haanden,   Spydene  tilside,  kaster  to 

Mand  overende  og  undløber.) 

For  Djævlen!  Efter  ham! 

(Størstedelen  af  Mændene  ile  ud  efter  Lancelot.) 

Gavain 

(træder  ud  paa  Svalen  og  seer  ned,  —  afsides). 

Sværdklirren?  Hvad  er  det? 

Ernst  v.  d.  Recke :  Det  lukkede  Land  6 

Høvdingen. 

I,  smukke  Dame, 
Som  kysses  her  ved  Midnat  med  en  Elsker, 
Der  bruger  Sværd  mod  Kongens  Folk,  —  hvem 

er  I? 

(Seer  hende  ind  i  Ansigtet,  overrasket.) 

Vor  Dronnings  Jomfru! 

Gavain 

(for  sig). 

Hende! 

GWENDOLEN. 

Skeet  er  skeet. 

Høvdingen. 
Hvo  var  hos  eder? 

GWENDOLEN. 

Det  kan  jeg  kun  sige 
Vor  Dronning. 

Høvdingen. 
Naa,  de  ta'er  ham  nok  I 

(De  Øvrige  af  Vagten  vende  tilbage.) 

En  af  dem. 

Han  undslap! 
Ved  Muren  staaer  et  Træ;  han  klavred  op 
Og  svang  sig  over  der. 

Høvdingen 

(til  Gwendolen). 

Det  gjør  mig  ondt 
For  jer;  men  I  maa  følge  med  os. 


Gwendolen 

(bøier  Hovedet.) 
(Gaaer  med  Vagten.) 


Vel. 


Gavain 

(der  i  stærk  Bevægelse  har  været  Vidne  til  det  foregaaende 
Optrin). 

Ha,  lurer  her  og  Slangen  under  Blomster? 
Selv  dette  Ansigt  var  kun  Løgnens  Maske! 
Saa  hurtigt  blev  jeg  vækket  af  min  Drøm! 

(Vender  sig  langsomt  og  gaaer  ind.) 
Tæppet  falder. 


ANDEN  AKT. 


Sal  i  Kongeborgen.  I  Forgrunden  tilhøire  Vindue,  i  Mellem- 
grunden Dør.  Paa  venstre  Side,  modsat  denne,  Thronen :  foran 
denne,  nærmest  Prosceniet,  en  Tapetdør;  i  Hjørnet  længst  til- 
bage en  anden,  større  Dør.  I  den  (fra  Venstre  til  Høire  frem- 
efter) skraatstillede  Bagvæg  en  Rundbue,  lukket  ved  et  Tæppe; 
naar  det  drages  fra,  sees  udenfor  en  Altan.  Tropbæer  og  Rust- 
ninger hist  og  her. 


FØRSTE  SCENE. 

Vivien,  Gavain 

(ved  Vinduet,  hun  siddende,  han  staaende;  begge  ere  optagne 

af  at  see  paa  Noget,  som  foregaaer  udenfor). 

Vivien. 
Saa  lokker  Boldspil  eder  ei? 

Gavain. 

O  jo; 
Men  mer  end  det  dog  ædelt  Kvindeselskab; 
Det  har  jeg  savnet  længe.  —  Nævn  mig  Flere! 
Hvo  greb  den  nys? 

Vivien. 

Sir  Geraint.  —  Kan  I  see, 
Hans  Ansigt  straaler  hartad  som  Sankt  Moses'; 
Han  kommer  nylig  fra  det  hellige  Land, 
Og  end  er  Helgenglansen  knap  slidt  af  ham. 

Gavain. 
I  spotter  alle  Mænd! 


Vivien. 

Troer  I  dem  selv 


Vel  bedre  værd? 


Gavain 

(med  et  Suk). 

Ak  nei;  vi  ere  Daarer. 

Vivien. 
Fortæl  mig  ei  om  Stadighed  hos  Mænd! 
Sir  Walwan,  eied  jeg  en  trofast  Elsker, 
Jeg  kunde  flye  med  ham  fra  Hoffets  Glans, 
Opgive  Alt,  hvad  der  har  fyldt  mig  før, 
For  fattig,  ensom,  glemt  —  at  eie  Lykken. 
En  saadan  fandt  jeg  aldrig! 


Gavain. 
At  han  er  til? 


Troer  I  ikke, 


Vivien. 
Jeg  bærer  skjult  i  Hjertet 
Et  Billed  af  ham;  møder  jeg  ham  engang, 
Saa  kjender  jeg  ham  ved  det  første  Blik. 

Gavain. 
Tør  man  vel  spørge,  hvordan  han  seer  ud? 

Vivien 

(i  Tanker,  seende  hen  for  sig). 

Tilmaade  høi;  hans  Haand  og  Fod  er  lille, 
Hans  Gang  er  fast,  som  var  hans  Muskler  Staal; 
Hans  Haar  er  lyst,  hans  Pande  høi;  dog  er  det, 
Som  sløres  den  af  Tungsind  i  hans  Blik  — 

(Kaster  et  hurtigt  Blik  paa  Gavain  og  slaaer  Øiet  ned.) 

Gavain. 
I  seer  paa  mig  — ? 

Vivien. 
Nu,  ja,  —  blandt  dem,  jeg  saae, 
Kom  I  ham  nærmest,  —  men  er  dog  ei  ham. 

Gavain 

(spøgende). 

Hvad  fattes  mig? 

Vivien. 

Det  Ubeskrivelige, 
Hvis  Mildhed  vækker  Blomsten  i  min  Sjæl. 
Har  I  ei  seet,  at  Vintersol  kan  straale, 
Især,  naar  der  er  Sne,  fast  mer  end  Somrens, 
Og  kalder  dog  ei  nogen  Rose  frem? 
Men  —  som  jeg  har  en  Vinters  Skjønhed  kjær, 
Saa  huer  mig  og  eders  kolde  Blik; 
Det  lyver  ikke,  — 

(Rækker  ham  Haanden.) 

lad  os  være  Venner! 

Gavain 

(kysser  den  ærbødigt). 

Hvor  I  er  god!  Saa  faaer  jeg  strax  Erstatning 
For  Noget,  som  har  skuffet  mig  — 

Vivien 

(opmærksom). 

Hvad  da? 
Gavain. 

Jeg  saae  igaar  et  Ansigt  her  — 

Vivien. 

Gwendolen? 

Gavain. 
—  som  fængsled  mig;  det  vendte  sig  til  Sorg  — 
Lad  mig  fortie  det. 

Vivien 

(efter  en  Pause). 

Gak  nu,  Sir  Walwan! 
Man  lider  ikke  her,  at  Svend  og  Jomfru 
I  Enrum  tales  ved. 

Gavain. 

I  Tugt  og  Ære? 

Vivien. 
Hvor  veed  man  det?  Selv  Skinnet  bør  man 

undgaae. 

Gavain. 
I  har  vel  Ret.  Paa  Gjensyn! 

(Hilser  og  gaaer.) 

Vivien 

(alene,  reiser  sig). 

Drømmer  jeg? 
End  drog  mig  aldrig  nogen  Magt  saa  stærkt 
Som  dette  sære  Væsen,  denne  Kulde! 
Han  smeltede  dog  altid  lidt.  —  Gwendolen? 
Hun  gjør  ham  Sorg?  Alt  nu?  Naar  hun  kan 

fylde 
Hans  Tanker  saa,  er  hun  mig  farlig.  —  Hun? 
Et  Kyllingnæb,  som  aldrig  tog  et  Bytte! 
Jeg  knuser  hende,  krydser  hun  min  Vei! 

(Gaaer  til  Vinduet  og  seer  ud.) 

Der  gaaer  han!  Er  det  Lune  eller  Alvor 

Med  denne  sorte  Dragt?  Skjøn  som  en  Halvgud! 

Hvor  sært  at  tilstaae  for  sig  selv:  jeg  elsker! 


ANDEN  SCENE. 

Vivien.  Astrologen 

(fra  Baggrunden  tilvenstre.   nærmer  sig  uformærket,   seer  over 

hendes  Skulder  og  gjør  en  harmfuld  Bevægelse. 

Vivien  vender  sig). 


Astrologen. 
Hensunken  i  Beskuelse,  min  Skjønne? 

Vivien. 
Tilvisse ! 

(Drillende,  idet  hun  maaler  ham.) 

Veed  I  noget  mere  Skjønt 
Paa  Jorden  end  en  Mand? 

Astrologen. 

O  ja!  En  Kvinde. 

Vivien. 
En  fuldendt,  mener  jeg. 

Astrologen. 

Jeg  ligesaa. 

Vivien. 
Ak,  —  vi  er  meget  langt  fra  Fuldendtheden. 
En  Mand  forskjønner  Aarene,  selv  Furer 
Og  Skrammer  pryde  ham  som  ædel  Rust; 
For  os  er  Tiden  Gravrust,  som  fortærer. 

(Henkastende.) 

Hvad  tykkes  jer  om  denne  nye  Gjæst? 

Astrologen. 
Hvem  mener  I? 

Vivien. 
Jeg  troer,  han  hedder  Walwan. 

Astrologen. 
Jeg  har  kun  flygtig  læst,  hvad  Stjernen  siger, 
Og  kan  kun  sige  Et:  at  han  er  Andet 
Og  Mer  end,  hvad  det  lader  til. 

Vivien. 

Ja  saa! 
Stort  maa  det  være  da;  thi  hvad  han  synes, 
Er  ikke  ringe. 

Astrologen. 

Det  var  ei  min  Mening; 
Jeg  seer  ved  ham  kun  noget  Skummelt,  Dulgt; 
Han  er  en  farlig  Mand. 


Vivien 

(i  Tanker). 

Det  kan  saa  være. 


Astrologen 

(ironisk,  idet  han  iagttager  hende). 

Paa  flere  Maader.  Er  det  ham  maaskee, 
Hvem  eders  Mismod  skyldes? 


Vivien. 

Vise  Daare! 
Spørg  eders  Stjerner! 

(Vender  sig  fra  ham  og  seer  ud.) 

Astrologen 

(afsides). 

Han  maa  fjernes  snart. 
Mindst  ængster  det  mig,  at  han  fældte  Jætten; 
Men  at  han  sad  paa  Stenen,  —  det  er  værre. 
Skjøndt  —  er  han  virkelig  en  sand  Gudsengel, 
Saa  gjør  han  sig  vel  snart  umulig  her! 

TREDIE  SCENE. 

De  Forrige.  Kongen  fulgt  af  Morganes  Page 

(og  to  Mænd,  som  bære  et  stort  tilhyllet  Speil,  —  komme  fra 

høire). 

Kongen. 
Stil  det  kun  der! 

(Viser  mod  Baggrunden;   Mændene  stille  Speilet  opad  Væggen 
og  gaae  atter.) 

Lad  mig  nu  see  detl 

Pagen. 

Herre! 
Tillad  mig  først  at  sige  jer  mit  Ærind; 
Dog  bedst,  det  skeer  i  Enrum. 

Kongen 

(til  Vivien  og  Astrologen). 

Lad  os  ene. 
Astrologen 

(afsides,  til  Vivien). 

Morganes  Sendebud! 

Vivien 

(ligeledes). 

Hvad  kan  vi  vente 
For  Djævelskunster? 

Astrologen. 

Bedst  at  være  fjern 
Idag,  til  man  faaer  lidt  at  vide! 

(Han  og  Vivien  gaae,  hun  ad  Tapetdøren,  han  tilhøire.) 

Kongen. 


Nu  da 


Pagen. 
Min  Herskerinde,  Fru  Morgane,  sender 
Med  Søsterkj ærlighed  og  venlig  Hilsen 
En  Gave  til  jer  Fest.  Det  er  et  Speil, 
Der  sætter  jer  istand  at  prøve  Alle, 
Som  færdes  om  jer:  den,  hvis  Sind  er  aabent, 
Hans  Billed  viser  Speilet  uforandret; 
Men  den,  ved  hvem  der  findes  noget  Dulgt, 
Og  som  for  Verden  har  et  andet  Ydre 
End  det,  som  stemmer  med  hans  indre  Væsen, 
Vil  røbes  ved  at  speile  sig  deri. 

Kongen. 
Ypperligt!  Lad  mig  see  det! 


Pagen. 


Herre  Konge, 


Det  baader  jer  kun  lidt:  hvad  Andre  see, 
Er  skjult  for  den,  som  seer  sit  eget  Billed. 
Tvertimod  finder  Hvermand  det  forskjønnet 
Og  vil  betragte  det  med  Velbehag, 
Hvor  latterligt  og  stygt  det  er  for  Andre. 

Kongen. 
Vel;  lad  det  staae  tilsløret  der  til  siden; 
Naar  Alle  samles,  vil  jeg  prøve  det; 
Det  bliver  herlig  Spas! 

Pagen. 

Min  Frue  bad  mig 
Endnu  at  lægge  til:  om  I,  min  Konge, 
Tør  vove  Prøven,  maa  I  vide  selv. 

Kongen. 
For  Pokker,  jeg  har  gjort,  hvad  Krigsfolk  pleie, 
Og  er  mig  ingen  større  Synd  bevidst. 
Følg  med  mig  nu! 

(Han  og  Pagen  gaae.) 

FJERDE  SCENE. 

Vivien.  Ginevra 
(lidt  efter). 

Vivien 

(stikker  Hovedet  ind  og  seer  sig  om;  derefter  kommer 
hun  frem). 

Hvad  var  det,  han  fortalte? 
En  Gave,  skjønner  jeg. 

(Lister  sig  hen  til  Speilet.) 

Den  er  forseglet; 
Saa  faaer  jeg  styre  vel  min  Videlyst. 

Ginevra 

(kommer  ind). 

Vivien!  Hvad  kan  der  vel  være  hændt? 
Gwendolens  Seng  staaer  urørt;  ingen  Sjæl 
Veed  Noget  om,  hvor  hun  kan  være  henne. 

Vivien. 
Ja  saa! 

GlNEVRA. 

Du  selv  veed  Intet? 

Vivien. 

Nei;  men  trøst  jer: 
Hun  har  vel  fundet  sig  en  Seng  etsteds. 

GlNEVRA. 

Hold  op  med  Snak! 

Vivien. 

Troer  I  paa  Kvindedyd? 

GlNEVRA. 

Paa  hendes  har  jeg  troet  til  nu. 

Vivien. 

Smukt  gjort  da, 
At  sende  hende  just  i  Løvens  Gab! 

GlNEVRA. 

For  hende  har  jeg  ikke  næret  Frygt; 
Men  du  forstaaer,  jeg  vandrer  som  paa  Gløder; 
Endnu  har  jeg  ei  mindste  Nys  om  Mødet. 
Søg  hende  —  spørg  — 


Ernst  v.  d.  Recke :  Det  lukkede  Land 


106 


FEMTE  SCENE. 

De  Forrige.  En  Terne.  Vagthøvdingen 
(lidt  efter). 

Ternen 

(fra  høire). 

Vagthøvdingen,  min  Dronning, 
Er  udenfor;  han  har  et  Bud,  som  haster. 

Ginevra. 
Godt,  lad  ham  ind. 

(Ternen  gaaer.  Til  Vivien.) 

Saa  bi  et  Øieblik, 
Og  lad  os  høre,  hvem  hans  Melding  angaaer. 

Høvdingen 

(kommer  ind). 

Tilgiv,  jeg  søger  eder  selv,  Fru  Dronning! 
Inat  har  Vagten  her  i  Haven  anholdt 
En  Dame  med  en  Ridder  — 

(Ginevra  farer  sammen.) 


det  vil  sige: 


Kun  Damen;  han  slap  bort. 


Ginevra 

(noget  lettet). 

Fortæl  mig  Sagen. 

Høvdingen. 
Det  var  iaftes,  paa  den  Tid,  da  Ingen 
Tør  færdes  rundt  om  Slottet;  vi  gik  Rundgang, 
Tilfældigt  noget  før  vi  ellers  pleier; 

Jeg  hørte  sagte  Stemmer  under  Svalen 
Og  nærmede  mig  tyst;  der  fandt  jeg  To 
Fordybede  i  Kys  — 

Ginevra 

(med  et  Udbrud). 

I  Kys! 

Høvdingen. 

Javel, 
Saa  grundigt,  at  de  ikke  mærked  os, 
Før  vi  var  over  dem. 

Ginevra 

(urolig). 

I  har  seet  feil. 

Høvdingen. 
Nei,  eders  Naade,  jeg  har  gode  Øine; 
Just  saadan  stod  de  — 

(Gjør  en  Armbevægelse.) 

hvis  jeg  turde  vise 

(Kaster  et  usikkert  Blik  paa  Vivien.) 

Vivien 

(trækker  sig  lidt  tilbage). 

Tak,  —  vi  forstaaer  det! 

Høvdingen. 

Jeg  er  ikke  vant 
At  røre  ved  saa  fine  Sager,  Jomfru;  — 

(Gaaer  hen  og  viser  paa  en  opstillet  Rustning.) 

Men  saadan  stod  de,  ganske  som  to  Støtter. 

GlNEVRA 

(beherskende  sin  Harme). 

Hvad  mer? 

Høvdingen. 
Jeg  spurgte,  hvem  det  var;  men  Herren 
Trak  blank,  brød  gennem  Ringen  rask  og 

undløb. 


Og  hun  da? 


GlNEVRA. 

Høvdingen. 
Var  Gwendolen,  eders  Jomfru. 


GlNEVRA. 

Velan;  lad  dette  blive  mellem  os; 

Selv  vil  jeg  dømme.  Jeg  har  hidtil  mægtet 

At  holde  mine  Jomfruer  til  Tugt, 

Og  Kongen  skal  ei  blandes  ind  i  Sagen. 

I  har  kun  gjort  jer  Pligt.  Send  hende  hid. 

(Høvdingen  boier  sig  og  gaaer.) 

SJETTE  SCENE. 

Ginevra,  Vivien. 

GlNEVRA 

(giver  sin  tilbageholdte  Forbittrelse  Luft). 

Han  kyssed  hende! 

Vivien. 

Naa,  hvad  sagde  jeg? 

GlNEVRA. 


Den  Nidding! 


Vivien. 
Døm  nu  ei  for  hastigt,  Frue. 
Maaske  han  simpelthen  har  taget  feil 
Og  troet,  det  var  jer  selv. 

GlNEVRA 

(vender  sig  med  harmfuld  Stolthed  imod  hende,   men  synker, 

idet  hun  møder  hendes  Blik,  som  knækket  sammen  med  et 

smerteligt  Udtryk). 

O,  Vivien! 

Vivien. 
Eet  kunde  det  kun  more  mig  at  vide: 
Hvor  længe  hun  har  spilt  sin  Dronningrolle 
Og  hvilken  Grad  af  Naade  hun  har  viist  ham 
I  eders  Navn!  Det  var  jo  artigt  nok, 
Sligt  Eventyr  med  Hoffets  bedste  Ridder! 

(Ginevra  vrider  Hænderne  i  Vrede  og  Fortvivlelse.  Vivien  gaaer 
hen  til  hende  og  siger  med  en  Gnist  af  Følelse :) 

Er  I  ei  vel?  Vær  rolig,  kjære  Frue! 
Saadan  er  alle  Kvinder,  alle  Mænd. 

GlNEVRA 

(tager  sig  sammen,  med  et  nyt  Udbrud  af  Forbittrelse). 

Ved  Himlen!  Har  de  sveget  mig,  de  To, 
Saa  skal  de  begge  græde  Blod  derover! 

Vivien. 
Vær  rolig  blot!  Forraad  jer  ikke  selv! 

SYVENDE  SCENE. 

De  Forrige.  Gwendolen 

(kommer  ind.    Ginevra  og  hun  betragte  hinanden  et  Øieblik  i 

Taushed). 


Ginevra. 
Siig  frem:  hvorledes  røgted  du  mit  Ærind? 

Gwendolen. 
I  Enrum  skal  jeg  svare  jer,  Fru  Dronning. 

Ginevra. 
Gaa,  Vivien. 

(Vivien  ud  tilvenstre.) 

Nu  er  vi  uden  Vidner. 
Tal  Sandhed  nu,  hvis  du  har  Livet  kjært! 

Gwendolen. 
I  har  ei  Trusler  nødig.  Aldrig  hørte 
Af  mig  I  Andet  end,  hvad  der  var  sandt. 

Ginevra. 


Saa  tal! 

Gwendolen. 
Jeg  er  i  Gjæld  til  eder,  Dronnim 
I  tog  mig  frændeløs  i  eders  Hus; 
Vær  vis  paa,  jeg  har  ingensinde  glemt  det. 


Ginevra. 
Hvordan  har  du  da  lønnet  mig? 

GWENDOLEN. 

Ei  ilde. 
Jeg  gjorde,  hvad  I  bad  mig  om;  jeg  bragte 
Sir  Lancelot  jert  Bud. 

Ginevra. 

Siig  Alt! 

GWENDOLEN. 

Der  hændtes 
Et  Uheld:  Vagten  overrasked  os. 
Sir  Lancelot  drog  Sværd,  lod  mig  i  Stikken 
Og  undløb;  jeg  blev  anholdt. 

Ginevra. 

Dølg  mig  Intet! 
Er  dette  Alt? 

GWENDOLEN. 

Det  Væsentlige,  Frue. 

Ginevra. 
Alt  vil  jeg  vide! 

(Gwendolen  tier.) 

Svar,  og  tir  mig  ikke! 
Gav  du  dig  flux  tilkjende  for  ham? 

Gwendolen. 

Ja,  — 
Saa  hurtigt,  det  var  muligt. 

Ginevrå. 

Altsaa  dog  — ! 

Forræderske!  du  spilled  Dronning  først? 

GWENDOLEN. 

Saasandt  Gud  hjælpe  mig:  min  var  ei  Skylden. 
Der  var  ei  Tid  at  vare  ham  paa  Frastand, 
Og  til  at  tale  høit  var  Stedet  ei; 
Han  lod  mig  ikke  komme  strax  til  Orde. 

Ginevra. 
Hvad  gjorde  han? 

GWENDOLEN. 

Han  favnede  mig  heftigt 
Og  talte  Elskovsord. 

Ginevra. 

Det  vover  han 
I  Troen,  at  han  har  sin  Dronning  for  sig! 
Formastelige!  Saadan  misforstaaer  han 
Den  Gunst,  jeg  viser  ham! 

(Gwendolen  betragter  hende  stivt.) 

Stir  ikke  paa  mig! 
Hvad  mer? 

Gwendolen. 
Saa  gav  jeg  mig  tilkjende  flux 
Og  sagde  ham  mit  Ærind,  —  saa  kom  Vagten. 

Ginevra 

(udbrydende). 

Nu  lyver  du!  Han  kyssed  dig,  og  du 
Besvared  Kysset! 

GWENDOLEN. 

Det  er  ikke  sandt. 

Ginevra. 
Omslyngede  som  Støtter  stod  I  der, 
Da  Vagten  traf  jer! 

GWENDOLEN. 

Det  skal  ikke  nægtes. 
Han  slog  i  Overmod  sin  Arm  omkring  mig 
Og  proved  paa  at  røve  mig  et  Kys; 
Da  lød  der  Skridt,  han  holdt  mig  knuget  til  sig, 
Jeg  turde  ikke  røre  mig,  ei  tale; 
Og  saadan  stod  vi  der  et  Øieblik, 
Da  Vagten  kom  og  fandt  os  trods  vor  Taushed. 

Ginevra. 
Du  lyver  frækt!  Sligt  gjør  ei  Lancelot, 
Om  ei  han  da  blev  fristet  over  Evne! 

GWENDOLEN 

(harmfuld,  dog  uden  Heftighed). 

Det  maa  jeg  høre!  I  har  gjort  mig  vel; 
Til  Gjengjæld  har  I  taget  nu  min  Ære; 
Det  tykkes  mig,  den  Regning  fast  gaaer  op. 

Ginevra. 
Du  mener  altsaa,  derfor  har  du  Ret  nu 
At  røbe  mig,  at  tale  Ondt  om  mig 
Efter  dit  Tykke? 

GWENDOLEN. 

Vist  var  det  min  Ret 
At  sige,  hvad  der  kræves  til  mit  Forsvar. 

Ginevra. 
Saa  gjør  det!  Gjør  det! 

GWENDOLEN. 

Nei,  vær  rolig,  Frue: 
Jeg  veier  ei  saa  nøie  Ret  og  Uret. 
Den  Plet,  der  sattes  paa  mig,  vil  jeg  bære 
Som  selvforskyldt,  og  Gud  skal  være  Vidne, 
Jeg  vil  ei  røbe  jer. 

(Indtrængende.) 

Kun  beder  jeg: 
I  Himlens  Navn,  Fru  Dronning!  lær  af  dette, 
Hvad  der  kan  hændes  eder  selv! 

Ginevra. 

Forvovne ! 
Du  vender  min  Beskyldning  nu  mod  mig? 

GWENDOLEN. 

Jeg  har  talt  Sandhed,  som  det  er  min  Skik; 
Fra  nu  af  tier  jeg. 

Ginevra. 
Jeg  troer  dig  ikke. 

(Afsides.) 

Og  hvis  du  taler  Sandhed,  ve  da  ham! 

(Fjern  Klokkeklang  høres.) 

Nu  aabnes  Toget,  —  det  er  høit  paa  Tide^. 
Følg  med  mig  flux  og  fæst  mig  Kaaben  paa! 

(Hurtigt  ud  i  Baggrunden ;  Gwendolen  følger.) 

OTTENDE  SCENE. 

Hofmænd,  med  dem  Gavain 

(komme   ind  fra  høire  Side  og  ordne  sig  afventende  langs  den 

nærmeste   Væg;    Gavain    i    Forgrunden,    noget    adskilt  fra  de 

Andre.  Tre  af  Herrerne  nærme  sig  samtalendej. 


Første. 
Hvem  anholdt  de?  Gwendolen? 

Anden. 

Ja,  —  selvanden! 


Tredie. 


Elskeren  undløb. 


Første. 

Saadan  er  de  Alle! 

Gavain 

(vender  sig). 

Jeg  havde  troet,  her  fandtes  bedre  Mening 
Om  Kvinder. 

Anden. 
Tys!  Vi  ære  dem  jo  ogsaa! 

Første. 
Det  udelukker  ei,  at  man  i  Stilhed 
Om  En  og  Anden  har  sin  egen  Mening. 

Gavain. 
Hvem  troer  man  paa? 

Anden. 
I  kommer  nok  fra  Maanen? 
Kjender  I  Vivien?  Hun  er  et  Mønster 
Paa  ægte  Kvindedyd. 

Gavain. 

Det  troer  jeg  gjerne. 

(De  Andre  lee.) 

Hvad  mener  I? 

Første. 
Er  eders  Hjerte  frit, 
Saa  vogt  jer,  at  hun  ikke  stjæler  det. 

Gavain 

(uvillig). 

Naar  ikke  hun  gaaer  fri,  hvem  gjør  det  saa? 
Første 

(ironisk  alvorlig). 

Vor  Dronning  1 

Anden. 
Ja,  selvfølgelig  vor  Dronning! 
Hvad  angaaer  Fru  Ginevra,  troer  man  hverken 
Sit  Øie  og  sit  Øre  eller  Bysnak. 

Tredie. 
End  ikke  Kongen  gjør  det. 

Første 

(som  for). 

Nu,  det  vidner 
Om  ædelt  Sindelag. 

Gavaix 

(oprørt). 

Ved  Himlen!  dette 
Fortjener  dog  ialtfald  Ingens  Spot! 

Forste. 
Nei,  visselig!  Men  Folk  er  her  saa  slette. 

Gavaix 

(for  sig). 

Jeg  mærker,  ikke  Alt  er,  som  jeg  troede. 
Jeg  nødes  til  at  lukke  Øiet  op 
Og  see  at  skjelne  selv. 

Ex  Herold 

(melder). 

Hans  Xaade  Kongen! 
NIENDE  SCENE. 

De  Forrige.  Kongen;  Ginevra.  fulgt  af  Vivien  og  Gwendolen ; 
Ridderne  af  Tafelrunden.  hvoriblandt  Lancelot,  Geraint, 
Rart.  Damer,  hvoriblandt  Olwen  :  Morganes  Page  :  Hoffølge. 
(Procession.  Toget,  som  kommer  fra  Raggrunden  tilvenstre. 
aabnes  af  Herolder  i  Kongens  Farver  og  med  hans  Mærke,  en 
rod  Drage.  Kongen  er  i  Kroningsdragt:  Pager  bære  Kaaben:  Lan- 
celot og  andre  Stordignitarier  bære  Kroninsignierne.  Derefter 
Ginevra ;  to  Damer,  hvoraf  Vivien  er  den  ene,  bære  hendes 
Slæb.  Derefter  Gwendolen  og  andre  Damer,  Tafelrunden  og  det 
øvrige  Hof.  Kongen  stiger  op  paa  Thronen,  Ginevra  ved  hans 
høire  Side;  hendes  Damer  nærmest  hende:  Ridderne  i  Mellem- 
grunden,  Kongen  nærmest.  Insignierne  anbringes 
rundt  omkring  dem.) 

KOXGEX 
(der  har  ladet  Oiet  glide  over  Skaren,  som  hilser). 

Næst  ham,  hvis  Tab  jeg  aldrig  har  forvundet, 
Hvis  Sæde  ved  det  runde  Bord  staaer  tomt, 

Min  faderlige  Ven,  Merlin,  — 

(Alle  blotte  Hovederne.) 

som  evigt 
Skal  mindes  lydt  med  Sorg  paa  denne  Dag, 
Og  hvem  vi  bede  Himlen  skjænke  Naade 
Til  Overflod  for,  hvad  han  skjænked  os,  — 

(Mændene  bedække  sig  igjen.) 

Fattes  kun  Een  her:  Edyrn,  Søn  af  Nud, 

Den  vilde  Grænsehøvding,  som  kun  nødigt 

Har  bøiet  sig  for  os,  —  hvis  Sjæl  bestandigt 

Er  Skjul  for  Oprørsgløder  under  Asken. 

Dog  han  skal  ei  forstyrre  Festens  Glæde; 

Der  kommer  efter  denne  vel  en  Dag, 

Da  vi  faae  Tid  at  skjænke  ham  en  Tanke. 

Nu,  efter  Skik  saa  ville  vi  bedømme, 

Hvo  der  i  Aaret,  som  idag  er  rundet, 

Har  tjent  os  bedst,  og  ikke  os  alene, 

Men  Gud  og  Mennesker  ved  Dyd  og  Troskab. 

Her  sættes  tvende  Gaver  frem:  Guldtenen 

For  Kvinder  og  et  gyldent  Sværd  for  Mænd. 

(To  Pager  bære  de  nævnte  Gjenstande  frem  og  træde  efter  at 
have  fremviist  dem  atter  tilbage.) 

Baroner,  Riddere  og  skjønne  Damer! 
Hvo  af  jer  kræver  her  den  første  Pris? 

Lancelot 

(efter  en  Pause,  træder  frem). 

Jeg  tør  ei  prale  af  min  sidste  Seir; 

Dog  er  det  mig  en  Trøst,  at  jeg  kun  viger 

For  jer,  min  Konge!  —  Nu,  med  dette  Sværd 

(Drager  Sværdet.) 

Veied  iaar  jeg  tresinstyve  Fjender. 

Bart. 
Jeg  mener,  mit  har  gjort  sig  mer  fortjent: 
Paa  dette 

(Drager  Sværdet.) 

tvang  jeg  i  Kong  Arthurs  Navn 
Gigian,  den  irske  Jarl,  at  sværge  Troskab. 

Geraint. 
Tænk  Noget  paa  det  Aandelige,  Herrer! 
Jeg  vandred  ene  paa  min  Fod  til  Jordan 
Og  bragte  Aflad  med  til  eder  Alle. 

Olwen. 
I  dette,  Herre,  kan  jeg  være  med: 
Jeg  byggede  min  Fødeby  en  Kirke 
Og  haaber,  jeg  har  gjort  mig  vel  fortjent 
Af  mine  Landsmænds  Salighed. 

Ginevra 

(afsides,  til  Vivien). 

Nu  du! 
Hvormange  —  Landsmænd  har  vel  du  iaar 
Gjort  salige? 

Vivien 

(ligeledes). 

Ei  Ti  tilsammentagne 
Saa  salige,  som  I  gjør  Een,  min  Dronning! 

(Ginevra  trækker  sig  fortørnet  tilbage.) 

Bliv  ikke  vred:  jeg  mener  Kongen,  Frue! 

Kongen. 
Det  bliver  svært  at  dømme  jer  imellem; 
Dog  bi!  Nys  er  mig  sendt  en  sjelden  Gave, 
Et  Speil  af  underfulde  Egenskaber; 
Hvo  der  er  Prisen  værd,  maa  det  bedømme. 
Træd  frem  og  speil  jer,  en  for  en !  I  Andre, 
Hvad  end  I  see,  forstyrrer  ikke  Prøven  1 

(Morganes  Page  gaaer  efter  et  Tegn  fra  Kongen  hen  og  bryder 
Seglet.  Derefter  stiller  han  sig  ved  Siden  af  Speilet  og  drager 
paa  Kongens  Vink  Dækket  fra  for  hver  Ridder;  han  lader  det 
atter  ved  et  Tegn  fra  ham  falde  til  for  hver  Enkelt,  som  har 
underkastet  sig  Prøven.) 

Bart 

(gaaer  frem  for  Speilet ;  han  viser  sig  deri  med  uforandret  Paa- 

klædning,  men  med  Hoved  som  en  Hane.    De  Omgivende  lee 

stille  og  gjøre  indbyrdes  Tegn). 

Jeg  seer  mig,  som  jeg  er,  og  ikke  Andet. 

Lancelot. 
Ligheden,  Ven,  er  ogsaa  truffen  godt. 

Kongen 

(der  selv  neppe  kan  bevare  sin  Alvor). 

Tilvisse.  Dog  betvivler  jeg,  at  Speilet 

Har  tilkjendt  dig  den  første  Pris  ved  Prøven. 

Geraint 

(træder  for  Speilet;  han  viser  sig  deri  med  et  Rævehoved). 

Jeg  skuer  ikke  noget  Sært. 

Lancelot. 

Et  Hoved, 
Der  tyder  mer  paa  verdslig  Kløgt  end  geistlig! 

Kongen. 
Geraint,  eiheller  du  har  vundet  Prisen. 

Lancelot 

(gaaer  frem  og  stiller  sig  i  Positur ;  Billedet  sees  med  Æselshoved). 

Gudsdød!  Jeg  fandt  mig  før  tilmaade  smuk; 
Fast  maa  jeg  troe,  at  Speilet  her  forskjønner! 

(Lydelig  Latter,  stumt  Spil  af  Ginevra.) 

Bart. 
Mig  synes,  at  det  mest  berømmer  dig 
For  Lydhørhed. 

Kongen 

(der  med  nogen  Uvillie  har  seet  til). 

Alt  nok,  Sir  Lancelot! 
Slig  ydre  Skjønhed  ene  seirer  ikke. 

Olwen. 
Tør  jeg,  min  Konge? 

(Kongen  nikker;  hun  træder  for  Speilet;  Billedet  sees  med 
Gaasehoved). 

Vivien. 

Dette  tyder  hverken 
Paa  verdslig  eller  geistlig  Kløgt ! 

Kongen 

(smiler). 

Min  Dame, 
Det  gjør  mig  ondt  at  sige,  I  er  vraget. 

(Olwen  træder  tilbage,  seende  sig  forvildet  om.  Pause.) 

Vil  Ingen  friste  Lykken? 

Ernst  v.  d.  Recke :  Det  lukkede  Land  S 

En  gammel  Ridder. 

Naa,  for  Pokker! 
Det  bli'er  i  værste  Fald  kun  fælles  Skibbrud! 

(Træder  for  Speilet  og  sees  med  Bjørnehoved.) 

Kongen 

(leer). 

Høist  træffende,  i  Sandhed,  gamle  Bjørn! 

Ridderen. 
Naa,  — jeg  faaer  ikke  Prisen?  Faae  jeg  Skam, 
Om  jeg  har  ventet  det! 

Kongen. 

Nu  frem,  I  Andre! 
Een  af  jer  falder  dog  vel  Prisen  til! 

En  anden  Ridder. 
Jeg  har  ei  tænkt  det;  muligt  tør  jeg  haabe, 
At  min  Beskedenhed  vil  blive  lønnet. 

(Træder  for  Speilet  og  sees  med  Faarehoved.) 

Kongen. 
Beskedenheden  viser  Speilet  grant, 
Dog  knap  med  Udsigt  til  Belønning.  —  Næste! 

En  Tredie 

(til  en  Fjerde). 

Stalbroder,  kom:  tag  du  mig  under  Armen; 
Vi  To  har  troligt  delt  hinandens  Glæder; 
Lad  os  nu  dele  Skaden! 

(De  gaae  sammen  for  Speilet  og  sees  med  Svinehoveder.) 

Geraint. 

Dette  varsler 
Saasandt  om  Held! 

Kongen. 

Men  heller  ikke  her. 

En  Femte. 
Min  Konge,  jeg  har  følt  mit  eget  Værd, 
Men  aldrig  krævet  ydre  Hæderstegn, 
Selv  hvor  jeg  fandt,  at  jeg  blev  forbigaaet. 
Lad  see,  hvad  Speilet  mener  nu  om  mig! 

(Gaaer  med  djærve  Skridt  for  Speilet.    Han  sees  som  en  Frø, 
der  synligt  puster  sig  mere  og  mere  op.) 

Kongen. 
Hold  op,  for  Himlens  Skyld!  Det  bliver  farligt! 
Dit  Hjerte  svulmer  saa  af  ædel  Stolthed, 
At  Salen  knap  har  Rum  til  Fler  end  dig!  — 
Tre  af  mit  runde  Bord  er  end  tilbage; 
Galath,  Peredur,  Kai,  —  svigter  I? 

Kai. 

Naar  I  befaler,  Herre  — ! 

(De  tre  Nævnte   gaae  sammen  for  Speilet  og  vise  sig  med  for- 
skjellige  Hundehoveder  som  Pudel,  Bulbider  og  Mynde.) 

Kongen. 

Hvad  er  dette? 
Min  hele  Tafelrunde  vrager  Speilet! 
Nu,  ædle  Damer!  Raden  er  til  jer; 
Een  maa  jo  være  kaaret! 

8* 

GlNEVRA 

(der  har  deltaget  i  Latteren). 

Tøv  ei,  Damer! 
Naar  frygted  Nogen  af  jer  før  et  Speil? 
Frem,  Angarad  og  Luned! 

To  af  Damerne 

(gaae  frem). 

Vi  maa  lyde! 

(Speilet  viser  dem  som  Kakaduer.) 
GlNEVRA. 

De  Sladdersøstre!  det  er  vel  tilpas! 
Nu  Vivien! 

Vivien. 
Forskaan  mig! 

GlNEVRA. 

Ingen  slipper! 
Vivien 

(gaaer  tøvende  hen  og  stikker  forsigtigt  Hovedet  ind  fra  den. 
ene  Side). 

Ih,  —  men  det  er  jo  smukt! 

(Træder  helt  frem;  hun  viser  sig  med  Slangehoved.) 

Første  Hofmand 

(til  Gavain). 

Symbol  paa  Troskab! 

Gavain. 
Hvad  skal  jeg  troe  om  dette? 

Første. 

Prøv  det  selv; 
Saa  faaer  I  jo  det  rette  Syn  paa  Sagen. 

é 

GlNEVRA. 

Nok,  Vivien!  Det  rækker  ikke  til. 


Vivien  trækker  sig  skuffet  tilbage.  Damerne  træde  dels  enkelt- 
His.  dels  gruppeviis  for  Speilet,  og  vise  sig  som  Ravne,  Ugler. 
Papegøier,  Katte,  Rotter,  Flagermus  o.  s.  v.,  ledsagede  af  stumt 
Spil  og  en  mere  og  mere  ubunden  Latter.  Gwexdolex  har  i 
Forgrunden  trukket  sig  tilbage,  halvt  dækket  af  en  Pille.) 


Kongen 

(under  en  Pause,  med  voxende  Forstemthed). 

Hvordan?  Er  Alt  omkring  mig  ikkun  Dyr? 
Det  gaaer  forvidt!  Min  Skjæbne  maa  jeg  friste. 
Hvad  mener  Speilet  om  mig  selv?  Nuvel! 

(Gaaer  heftig  frem  for  Speilet.  Pagen  gjør  en  afværgende  Be- 
vægelse, som  han  besvarer  med  en  utaalmodigt  bydende.  Tæppet 
drages  fra;  hans  Billede  viser  sig  menneskeligt  og  med  kjende- 
lig  Lighed,  dog  med  nogen  bukkeagtig  Form  af  Ansigt  og  Skjæg: 
i  Sceptrets  Sted  sees  en  Narrebrix  og  istedenfor  Kronen  en 
Narrehue  med  hornagtige  Udvæxter  paa  Siderne.  Taus  Forfær- 
delse hos  Nogle,  undertrykt  Latter  hos  Andre.) 

Gavain 

(harmfuld  til  sin  Sidemand,  der,  idet  han  med  en  Gebærde  viser 
paa  sit  egef  Hoved,  gjør  ham  opmærksom  paa  Billedets  Hoved- 
prydelser). 

Afskyelig  finder  jeg  den  Leg!  En  Djævel 
Har  gjort  det  Speil  og  har  sin  Morskab  her 
Ved  at  forvrænge  blot  alt  Skjønt  og  Ædelt! 

Kongen. 
Ukongeligt  er  Synet  ei! 

Pagen 

(dæmpet). 

I  glemmer  — ! 

Kongen. 
Nu,  det  er  sandt. 

(Giver  et  Vink ;  Tæppet  falder  til.) 

Hvad  saae  I? 

Geraint. 

Ædle  Herre, 
I  slap  som  altid  bedst  fra  Prøven. 

Kongen. 

Naa, 
Hvad  var  jeg  for  et  Dyr? 

Bart. 

Ei  Dyr,  min  Konge; 
I  saaes  som  Mand. 


Første  Hofmand. 
Som  ægte  Mand,  —  tilvisse! 


Kongen. 
Taler  han  sandt? 

Alle. 
Ja,  Herre! 

Vivien 

(dæmpet). 


Altfor  sandt! 

Kongen. 
Det  er  jo  altid  Noget. 

(Gaaer  tilbage  og  sætter  sig.) 

GlNEVRA 

(med  et  Udbrud). ' 

Men  Gwendolenl 
Hvor  er  hun? 

GWENDOLEN 

(træder  frem). 

Her,  Fru  Dronning. 

GlNEVRA. 

Du  har  skjult  dig? 
Troer  du,  du  skal  gaae  fri? 

GWENDOLEN 

(dæmpet). 

O,  skaan  mig,  Frue! 
Har  jeg  endnu  ei  døiet  Nok? 

GlNEVRA 

(høit). 

Du  skal! 
Er  du  for  god,  hvor  ingen  Anden  spares? 

Gavain 

(for  sig). 

Det  Ansigt  fængsler  mig  endnu  med  Magt! 

GWENDOLEN 
(paa  hvem  Alles  Øine  rette  sig,  efter  en  Pause). 

I  vil  det  saa,  —  velan. 

(Gaaer  frem.) 

Nu  gode  Speil! 
Hvis  jeg  er  falsk,  saa  dølg  ei  mine  Feill 

(Tæppet  drages  fra ;  hendes  Billede  viser  sig  ganske  uforandret. 
Forbauselse  hos  Alle.) 

Gavain 

(for  sig). 

Jo  Mer  jeg  seer,  jo  Mindre  kan  jeg  fatte. 
Om  denne  Kvinde  kun  har  Skinnet  mod  sig? 
Hvad  er  vel  Sandhed  her?  Er  hun  da  ren 
Og  alle  Andre  falske,  —  eller  omvendt? 

GWENDOLEN. 

Har  I  seet  Nok,  og  tør  jeg  gaae? 

Kongen. 

Det  tør  du. 
Træd  hid,  mit  Barn  I  Den  gyldne  Ten  er  din. 

GWENDOLEN 

(gaaer  tilbage  og  boier  sig). 

Forlad,  —  jeg  tør  ei  tage  den,  min  Konge. 
Giv  Prisen  til  en  Anden,  hvem  jer  tykkes. 

(Gaaer  ind  mellem  Damerne  og  trækker  sig,   halvt  skjult  af 
dem,  tilbage  paa  sin  forrige  Plads.) 

Kongen. 
Vist  skal  du  I  Har  man  nogentid  hørt  Magen! 
Hvi  tør  du  ei? 

Ginevra 

(der  har  staaet  maalløs,  med  udbrydende  Forbittrelse). 

Det  gaaer  ei  ærligt  til! 

Kongen. 
Gjør  I,  Fru  Dronning,  hende  Prisen  stridig, 
Saa  gak  for  Speilet  selv! 

Ginevra. 

Jeg  træder  ei 
I  Kappestrid  med  mine  Undersaatter; 
Kun  dette  siger  jeg:  hun  er  i  Forbund 
Med  den,  som  gjorde  Speilet,  eller  veed 
At  døve  nu  dets  Kræfter;  kyndig  er  hun 
I  Trolddomskunster;  nægt  det,  om  du  kan! 

GWENDOLEN. 

Det  kan  jeg.  Aldrig  har  jeg  øvet  Trolddom. 

Vivien. 
Saaes  du  ei  tidt  ved  Midnat  gaae  i  Lunden 
Og  plukke  Urter,  som  du  gav  de  Syge? 

(Gwendolen  maaler  hende  med  et  stolt  Blik  uden  at  svare.) 


Svar  hende! 


Ginévra. 

Kongen. 
Svar ! 


Gwendolen 

(gaaer  frem  i  Kredsen). 

Jer  vil  jeg  svare,  Herre. 
Den  Urt,  der  tales  om,  er  en,  hvis  Frø 
Let  falder  af,  naar  Solen  træffer  det, 
Og  plukkes  derfor  bedst  med  Duggen  paa. 

Vivien, 
Giftblomster  var  det  altid,  hvad  du  søgte. 

GWENDOLEN. 

Gift  eller  Lægedom  beroer  paa  Brugen; 
Misbrugt  bli'er  Blomsten  Gift,  —  som  Kvinders 

Skjønhed. 
Veed  Nogen,  mine  Raad  har  voldet  Ondt? 

Bart 

(henvendt  til  Lancelot). 

Kom  Modred  nu  ihul 

Lancelot 

(greben  af  en  Tanke). 

Ja!  det  er  sandt! 
Han  bragtes  hjem  med  Dødssaar,  tåled  vildt 
Om  den  Forbandelse,  en  Kvinde  gav  ham; 
Jeg  veed,  at  før  han  reiste  — 

(Gwendolen  har  langsomt  vendt  sig  imod  ham  og  betragter  ham 
stivt;  han  forstummer  pludselig.) 

Kongen. 

Naa,  hvad  Mere? 

Lancelot. 
Tilgiv  —  jeg  glemte,  hvad  jeg  vilde  sige. 

Ginevra 

(har  reist  sig). 

Fortryller  du  ham,  Slange,  med  dit  Blik? 

(Gwendolen  vender  sig  mod  hende  og  møder  hendes  Blik  med 
Fasthed.) 

Kongen. 
Tal  ud! 

Lancelot. 
Forlad,  min  Konge!  Jeg  maa  tie. 

Kongen. 
Vi  byde!  Tal,  Sir  Lancelot! 

GlNEVRA 

(med  Lidenskab). 

Forræder ! 
Tal,  om  vor  Yndest  er  dig  noget  kjær, 
Og  ikke  du  vil  miste  den  for  stedse! 


Lancelot 

(ser  forfærdet  og  bønligt  op  til  Ginevra,  men  mødes  af  et  tru- 
ende Blik.  Han  slaaer  Øiet  ned  og  vedbliver  med  lav  Stemme). 

Nuvel,  —  han  yttred  Frygt,  alt  før  han  reiste: 
Jomfru  Gwendolen  havde  dengang  ønsket 
Ham  Ondt  og  spaaet  hans  Død. 


Kongen 

(til  Gwendolen). 

Er  dette  sandt? 

Gwendolen. 
Nei,  Herre  Konge.  Modreds  Færd  var  velkjendt; 
Min  Ære  har  han  efterstræbt  som  Andres. 
Jeg  varede  ham  for  hans  vilde  Sind, 
Der  eengang  vilde  bringe  Straffen  med  sig. 
Dog  var  det  kun  Formodning,  ingen  Trusel; 
Og  aldrig  ønsked  jeg  ham  noget  Ondt. 

Bart. 
Saadan  forstod  han  det  ei  selv. 

Kongen. 


Er  helt  betænkelig. 


Den  Sag 


GWENDOLEN. 

Jeg  har  talt  Sandhed. 
Gavain 

(for  sig). 

Forunderligt!  Al  hendes  Færrl  og  Tale 

Tyder  ei  paa  brødetynget  Sjind- 

Og  dog,  —jeg  saae  det  j0  med  egne  Øine! 

TIENDE  SCENE. 

De  Forrige.  Vagthøvdingen  og  Borgfogeden 

(fra  høire). 


Hvad  vil  I? 


Kongen. 


Høvdingen. 
Eders  Naade  — 

Fogeden. 

Eders  Naade 


Kongen. 
Tal  Een  ad  Gangen! 

Fogeden. 

Eders  Naade,  Tyven, 
Vi  tog  igaar,  han  er  brudt  ud  inat. 

Kongen. 
Hvordan? 

Fogeden. 
Ja,  Nogen  maa  ha'e  hjulpet  ham; 
For  Gluggen  sidder  høit;  i  den  var  fæstet 
Et  Reb,  og  Gittrets  Stænger  var  brudt  løse. 

Kongen 

(til  Høvdingen). 

Og  I  har  Intet  mærket? 

Høvdingen. 

Nei,  min  Konge. 

Kongen. 
Sletintet  Sært  er  ellers  hændt  inat? 


Høvdingen. 
Nei,  Intet,  uden  — 

(Standser  og  seer  paa  Ginevra.) 


Kongen. 

—  uden?  — 

Høvdingen. 

Uden  Eet: 
Vi  traf  en  Dame  og  en  Mand,  min  Konge; 
Jeg  vilde  anholdt  dem;  men  han  drog  Sværd 
Og  undløb. 

Kongen. 
Hvad?  Og  hun? 

Høvdingen 

(viser  paa  Gwendolen). 

Var  denne  Jomfru. 

Kongen. 
End  Mere!  Tilstaaer  du? 

Gwendolen 

(bøier  Hovedet). 

Ja,  Herre  Konge. 

Høvdingen. 
Og  Eet  maa  siges:  samme  Dame  talte 
Igaar  med  denne  Tyv  i  Enrum. 

Ginevra 

(slaaet). 

Ja! 
Han  sagde  mig,  han  var  som  hun  fra  Pembroke, 
Og  bad  derom;  jeg  tillod  det. 

Kongen 

(med  et  skarpt  Blik  paa  Gwendolen). 

Ja  saa! 

GWENDOLEN. 

Gud  staae  mig  bi!  Jeg  havde  fordum  gjort  ham 
Lidt  Godt;  han  var  ei  dengang  helt  fordærvet; 
Han  bad  igaar  mig  kun,  jeg  vilde  give 
En  Sjælegave  for  ham. 

Kongen. 

Det  er  sært. 
Hvad  var  din  Agt  inat? 

GWENDOLEN. 

Det  tør  jeg  sige: 
Min  Agt  var  god;  jeg  vilde  Ingen  skade. 

Kongen 

(heftigt). 

Svar  mig!  Hvad  vilde  du  i  Haven? 

(Spændt  Forventning  og  kj  endelig  Frygt  hos  Ginevra 
og  Lancelot.) 

Gwendolen 

(uden  at  see  paa  dem). 

Herre, 
Til  denne  Stund  gav  jeg  jer  Svar  paa  Alt; 
Hvert  Ord  var  sandt.  Om  dette  maa  jeg  tie; 
Nu  er  min  Tunge  bunden  ved  en  Ed. 

Kongen. 
Godt. 

(Til  Høvdingen  og  Fogeden.) 

Har  I  Mer  at  melde? 

Begge. 

Nei. 

Kongen. 

Saa  gaa  kun. 

(De  to  Nævnte  gaae.) 


ELLEVTE  SCENE. 

De  Forrige 
(uden  Vagthøvdingen  og  Borgfogeden). 

Kongen 

(til  Gwendolen). 

Ifald  du  nægter  Svar,  har  vi  vel  Midler 
At  faae  din  Tunge  løst! 

Gwendolen. 

Jeg  kan  ei  tale; 
Men  om  det  kræves,  vil  jeg  bære  Jern 
Og  lade  Himlen  vidne  for  min  Uskyld. 

Kongen. 
Det  lader  stort!  Og  veed  du,  der  er  Dødsstraf 
For  den,  hvem  Gud  har  dømt? 

Gwendolen. 

Jeg  veed  det. 

Ginevra. 

Troer  du, 

At  man  med  Sligt  uleiliger  Vorherre 

For  hver  en  utro  og  forfløien  Terne? 

Troer  du,  han  bryder  sig  om  Kryb  som  dig? 

GwEXDOLEN. 

Det  troer  jeg,  ja,  og  frygter  derfor  Intet. 
Gjør,  som  I  vil. 

Gavain 

(for  sig). 

Nei,  dette  Mod  er  ægte. 

Olwen. 
Jomfru  Gwendolen  bliver  kjæk  med  Eet! 

En  Ridder. 
Det  Jern,  hun  trøster  sig  at  tage  paa, 
Bli'er  vist  et  Krusejern! 

En  anden. 

Eller  en  Synaal! 

Vivien. 
Helst  vel  en  Rustning,  —  med  en  Ridder  i! 

Første. 
Tro  mig,  at  dette  har  hun  forudseet 
Og  gjort  inat  en  Prøve ! 

Olwen. 

Høist  sandsynligt! 

Gavain 

(der  ikke  længere  kan  styre  sin  Harme,  træder  frem). 

Uridderligt  er  dette!  Naar  en  Kvinde 
Erklærer  sig  for  rede  til  en  Gudsdom, 
Bør  ingen  Ridder  haane  hende  udømt. 

Ernst  v.  d.  Recke:  Det  lukkede  Land  9 

Mer  sømraed  det  det  Hof,  som  roses  for 
At  eie  Verdens  ypperligste  Helte, 
Ifald  en  Kæmper  traadte  her  i  Skranken 
Til  hendes  Forsvar. 

Kongen 

(truffen). 

I  har  Ret,  Sir  Walwan. 
Smukt  var  det  ei,  som  her  blev  talt. 


(Vivien  gaaer  raskt  over  Gulvet  hen  til  Gavain  og  samtaler 
ivrigt  med  ham.) 


En  Ridder 

(træder  frem). 


Velan! 


Jeg  er  beredt  dertil. 


En  anden 

(ligeledes). 

Jeg  ligesaa. 


GWENDOLEN 

(sørgmodigt). 

Tak,  ædle  Herrer!  Det  kan  ikke  skee. 
Husk,  denne  Strid  om  mig  har  Speilet  vakt: 
Kun  den,  det  giver  samme  Lov  som  mig, 
—  Det  være  usandt  eller  sandt  —  har  Aarsa* 
At  værge  mig  som  En,  der  staaer  ham  nær. 
Er  der  en  Saadan  her,  ham  vil  jeg  bede; 
Jeg  kan  ei  fordre. 

Kongen 

(afsides,  tager  sig  til  Hovedet). 

Speilet  glemte  jeg! 
Er  det  Morganes  Luner  eller  Sandhed? 

(Høit.) 

Nu,  frem  for  Speilet,  I,  som  er  tilbage! 

(Alle  Hofmænd  og  andre  Riddere  ordne  sig  i  Række  og  defilere 
forbi  Speilet,  som  viser  en  uafbrudt  Kjede  af  Dyrebilleder.) 

Vivien 

(medens  dette  finder  Sted,  afsides  til  Gavain). 

Kast  eder  ikke  ind  i  denne  Strid! 
I  kjender  Ingen  her  og  hende  mindst; 
Forspild  ei  Andres  Venskab  og  jer  Lykke ! 
Jeg  raader  jer  som  Ven! 


Men  dog  — 


Gavain. 

Jeg  takker  eder; 


Vivien. 

Mig  vandt  I  første  Gang,  vi  mødtes; 

Gjør  ikke  mig  den  Sorg  at  prøve  Kræfter 

Med  Overmænd,  —  hvert  Slag,  som  rammer 

eder, 
Det  vil  jeg  føle  selv  — 

(Slaaer  Øinene  ned.) 

Nu  er  det  sagt; 
Jeg  beder  jer:  for  min  Skyld,  gjør  det  ikke  I 

Gavain 

(kæmpende  med  sig  selv). 

Hvis  det  kan  undgaaes  — 

9* 

Kongen 

(idet  Tæppet  falder  til  efter  den  Sidste). 


Vraget  Allesammen! 


Er  ikke  Een  igjen? 


Gavain 

(med  en  rask  Beslutning). 

Jo,  Een,  min  Konge! 

Vivien. 
Gaa,  Daare!  Gaa,  og  træk  det  korte  Straa! 

(Gaaer  harmfuld  over  til  den  anden  Side.  Gavain  træder  for 
Speilet;  hans  Billede  sees  uforandret.  Forbauselse  rundtom. 
Gwendolen,  som  under  den  foregaaende  Prøve  har  viist  Lige- 
gyldighed, og,  idet  han  nærmer  sig  Speilet,  stærk  Spænding, 
folder  taus  Hænderne  og  løfter  Øinene  taknemmeligt  mod 
Himlen.) 

Gavain. 
Hvad  seer  I? 

Geraint. 
I  er  sandelig  to  Alen 
Af  samme  Stykke! 

Bart. 

I  er  valgt,  Sir  Walwan! 

Kongen 

(afsides). 

Hvad  er  dog  det?  Jeg  troer  paa  denne  Mand; 
I  ham  er  ikke  Svis! 

(træder  hen  til  Gwendolen). 

Tilgiv  mig,  Jomfru! 
Før  har  jeg  dømt  jer  taust;  jeg  nødes  nu 
At  dømme  mig  paa  samme  Viis  som  eder. 
Siig,  vil  I  tage  mig  til  Kæmper? 

Gwendolen. 

Ja. 

Kongen. 
Og  hvo  skal  kæmpe  mod  ham? 

(Pause.) 

Vivien 

(med  neppe  skjult  Ophidselse,  træder  frem). 

Herre  Konge, 
Jeg  har  kun  liden  Indsigt,  men  — 

Kongen. 

Tal  frit! 

Vivien. 
Blandt  de  Beskyldninger,  som  forebragtes, 
Tykkes  mig  den,  som  angik  Modred,  størst. 

Kongen. 
Vistnok ! 

Vivien. 
Sir  Lancelot  har  udtalt  den  — 

Gavain 

(farer  sammen  og  vender  sig  forbauset  mod  hende,  —  afsides). 

Se,  se!  Saa  hurtigt  vexler  hendes  Venskab! 

GlNEVRA 

(afsides). 

Godt,  Vivien! 


Kongen 
a 
Er  nærmest  her. 


Ja  rigtigt!  Lancelot 


Lancelot 

(forfærdet). 

Det  kan  jeg  ikke,  Herre! 

Kongen. 
Du  har  ei  Ansvar  her:  vi  byde  det. 


Lancelot. 


Tillad  mig  — 


GlNEVRA. 

Frygter  I,  Sir  Lancelot? 
Lancelot 

(seer  op  til  hende,  resigneret). 

Som  I  befaler. 

Gavain 

(afsides). 

Alt,  jeg  seer  og  hører, 
Det  øger  kun  min  Selvtillid  og  Troen 
Paa  hendes  Uskyld. 

(Høit.) 

Er  I  rede,  Herre? 

Lancelot 

(tager  sig  sammen  og  maaler  ham  med  et  overmodigt  Blik). 

Jeg  kunde  ønske  vel,  I  var  min  Lige! 

Gavain. 
Jeg  raader  eder:  kæmp,  som  om  jeg  var  det. 

Kongen. 
Tag  Vaaben  paa!  —  Træk  deres  Heste  frem! 

(Lancelot  og  Gavain  gaae.) 

Pagen. 
Nu,  Speil !  dit  Hverv  er  endt;  her  er  holdt  Dom; 
Gak  til  vor  Frue  nu,  fra  hvem  du  kom! 

(Speilet  synker  ned  og  forsvinder.) 

Vivien 

(fremdeles  i  et  Sindsoprør,  som  hun  neppe  kan  beherske,  —  til 
Gwendolen). 

Tillykke,  Kjære,  nu  med  din  Erobring! 
Blot  du  ei  mister  ham! 

Gwendolen. 

Da,  Vivien, 
Er  det  min  Trøst  at  følge  ham  i  Døden. 

Ginevra. 
Den  er  dig  vis,  ifald  din  Kæmper  svigter! 

Vivien. 
End  stod  ei  Nogen  sig  mod  Lancelot! 

Kongen. 
Lad  hende  nu  med  Fred!  Og  vid,  Ginevra, 
Jeg  venter,  Kampen  bliver  mere  lige, 
End  I  formoder. 

Ginevra 

(tillidsfuldt). 

Det  vil  vise  sigl 


Vivien 

(ved  Altanen,  hvis  Forhæng  er  trukket  fra). 

De  er  der  alt!  Nu  stige  de  tilhest! 

(Størsteparten  af  de  Tilstedeværende  ile  ud,  dels  ad  Udgangene, 
dels  paa  Altanen,  hvor  de  forsvinde  til  Siderne.) 


TOLVTE  SCENE. 

Kongen  med  sin  Herold,   samt  Geraint,  Ginevra,  Vivien  og 

Gwendolen  (blive  tilbage,  idet  de  træde  ud  paa  Altanen  eller 

stille  sig  ved  Døren  dertil).  Tjenere. 

Ginevra 

(idet  hun  gaaer  ud,  til  Tjenerne,  visende  paa  Gwendolen). 

Vogt  hende  vel  imens! 

(Gwendolen  bliver  noget  tilbage ;  Tjenerne  stille  sig  bag  hende.) 

Vivien. 

Kom,  se  dem,  Frue! 

Kongen 

(med  hævet  Stemme). 

Saa  vil  vi  bede  nu  til  Gud,  at  Sandhed 
Og  Ret  maa  seire,  Løgnen  staae  tilskamme! 
Udfør  dit  Hverv,  Herold! 


145 


Herolden 

(ligeledes). 

I  Kongens  Navn, 
Giv  Lyd!  En  Gudsdom  finder  Sted:  for  Jomfru 
Gwendolen,  som  er  sigtet  her  for  Trolddom, 
Vrider  Sir  Wahvan  mod  Sir  Lancelot. 
'en-er,  er  I  rede? 

Lancelots  og  Gavains  Stemmer. 
Ja! 

Herolden. 

Velan! 
I  Guds  og  i  Kong  Arthurs  Navn! 

(Løfter  Staven,  Trompetklang.) 

Lad  springe! 

(Lyd  af  Heste  udenfor  i  Firspring,   som  ender  med  et  Brag  og 

Pladeklirren.    Udbrud   af  taus   Forfærdelse  hos  Alle  undtagen 

Kongen  og  Gwendolen;  den  sidste  har  kastet  sig  paa  Knæ.) 

GlNEVRA 
(med  et  Skrig,  styrter  tilbage  i  Salen). 

Ha!  Lancelot  i  Støvet! 

Vivien 

(som  er  bleven  paa  Altanen). 

Rolig,  Frue! 

Lancelots  Stemme. 
End  er  ei  Kampen  endt! 

Vivien. 

Han  er  alt  oppe! 
Sir  Wahvan  springer  af;  de  slaaes  tilfods! 

GlNEVRA 

(gaaer  tilbage  til  Altanen). 

O,  jeg  har  tabt  min  Tillid! 

Vivien. 

Walwan  viger! 

Kongen. 
Stol  ikke  vist  derpaa. 

Geraint. 

End  saae  jeg  aldrig 
Saa  frygtelig  en  Kamp! 

Kongen. 

Han  er  for  hidsig; 
Sir  Walwan  sparer  mer  paa  Kraften,  —  se! 

Vivien. 
Han  vakler  —  falder  — 

Ginevra. 

Anden  Gang,  o  Gud! 

(Vakler  sønderknust  tilbage;  Vivien  understøtter  hende.) 

Herolden 

(paa  et  Vink  af  Kongen,  kaster  sin  Stav  ned). 

Stands,  i  Kong  Arthurs  Navn! 

(Trompetklang.) 

Sir  Lancelot 
Er  overvunden. 

Kongen 

(til  Gwendolen). 

Frygt  ei:  Gud  har  dømt. 

(Gwendolen  reiser  sig.) 


TRETTENDE  SCENE. 

De  Forrige.    Forsamlingen   fra  før   (uden  Lancelot,  vender 

tilbage :    Alle   indtage   de  tidligere   Pladser.    Gavain  kommer  i 

fuld  Rustning;  Gwendolen  synker  ned  for  hans  Fødder). 

Gavain. 
Det  Ansigt  lyver  ei  og  har  ei  løiet! 

Kongen. 
Opreisning  gives  eder  herved,  Jomfru; 
Og  hvad  der  end  er  dulgt  i  eders  Færd, 
Skal  ikke  forskes  mer;  saa  er  vor  Villie. 
Reis  jer! 

(Gwendolen   reiser  sig  og  boier  sig  dybt  for  Kongen,  idet  hun 
træder  tilbage.  Til  Gavain.) 

Hvad  angaaer  jer,  da  har  I  mandigt 
Bestaaet  Prøven  og  tør  nu  vel  nævnes 
Ved  eders  Navn,  Sir  Gavain! 

Vivien. 

Hvad?  Sir  Gavain? 

Geraint. 
Den  Vidtberømte! 

Bart. 

Det  forklarer  Alt! 

Kongen. 
Knæl  ned,  tag  Ridderslaget  af  min  Haand! 

(Gavain  knæler,  Kongen  giver  ham  med  den  flade  Haand  Slaget, 
sigende:) 

Til  Guds,  Marias  og  Sankt  Georgs  Ære 
Taal  dette  Slag  og  aldrig  noget  mere! 
Stat  op!  Bring  et  Par  gyldne  Sporer  hid! 
Vær  nu  den  Tolvte  med  i  Tafelrunden. 

(Gavain  reiser  sig;  Pager  bringe  ham  Guldsporerne  og  spænde 
ham  dem  paa.) 

Bart. 
Min  Konge,  Lancelot  er  ilde  tilredt; 
Han  bryder  ingen  Lanser  for  det  Første. 

Kongen. 
Slemt  nok;  just  nu  behøved  jeg  hans  Arm 
Mod  Edyrn. 

Gavain. 
Herre,  har  jeg  røvet  eder 
Jer  bedste  Mand,  saa  send  nu  mig  istedet! 

Kongen. 
Vel;  du  skal  faae  en  Skare  gode  Mænd. 

Gavain. 
Behøves  ikke,  Herre;  jeg  gaaer  ene. 

Kongen. 
Er  du  forrykt?  En  Hær  har  du  behov 
Mod  denne  kjække,  vilde  Kriger! 

Gavain. 

Herre, 
Jeg  ønsker  at  gaae  ene. 

Kongen. 

Lad  saa  være; 
Skjøndt  nødigt  vover  jeg  saa  god  en  Mand. 
Tag,  hvad  du  vil  af  Tjenerskab  og  Heste, 
Og  reis  med  Gud;  —  dog  ikke  nu? 

Gavain. 

Helst  flux, 

Naar  Sol  gaaer  ned;  saa  er  det  svalt  at  ride. 

Kongen. 
Godt,  naar  du  vil! 

Gavain 

(bøier  sig  for  Kongen,  gaaer  derefter  hen  til  Gwendolen). 

Levvel,  min  ædle  Jomfru, 
Og  Himlen  være  med  jer,  til  vi  sees! 

Gwendolen 

(dæmpet). 

Tak!  Uden  jer  er  Hoffet  mørkt  for  mig! 

Gavain. 
Vær  rolig  kun:  jeg  kommer  snart  tilbage. 

(Hilser  og  gaaer.) 

Vivien 

(til  Gwendolen,  der  endnu  stirrer  efter  ham). 

Gwendolen!  Tilgiv  mig! 

GWENDOLEN. 

Det  har  jeg  gjort. 

Kongen. 
Mødet  er  hævet;  Paafuglstegen  vinker! 

(Gaaer  med  Størstedelen  af  de  Tilstedeværende;   tilbage  blive 
kun  Ginevra,  Vivien  og  Gwendolen). 

GlNEVRA 

(for  sig). 

Forjage  hende  nu  er  plat  ugjørligt! 

(Til  Gwendolen,  med  Selvovervindelse.) 

Det  synes,  som  jeg  har  havt  Uret  mod  dig. 
Nu,  vil  du  tjene  mig  som  før? 

Gwendolen 

(efter  et  Øiebliks  Betænkning). 

Ja,  Frue. 

Ginevra. 
Saa  følg  mig  nu,  og  lad  os  være  Venner! 

(Giver  hende  Haanden,  gaaer  derefter  over  mod  Vivien  og 
hvisker  til  hende  i  Forbigaaende :) 

Mens  han  er  borte,  har  vi  frie  Hænder! 

(De  gaae  ud  sammen.) 
Tæppet  falder. 


TREDIE  AKT. 


En  anden  Sal  i  Kongeborgen.    I  Forgrunden  tilhøire  Vindue, 

længere  tilbage  Dør.  Tilvenstre  en  Kamin,  hvor  Ilden  blusser; 

Døre  paa  begge  Sider  af  den. 


FØRSTE  SCENE. 

Ginevra   med   Damer,    hvoriblandt    Gwendolen   (siddende  til- 
venstre); Kongen  med  nogle  Hofmænd  (staaende  og  siddende). 
Vivien  (strås  efter). 

Ginevra 

(efter  en  Pause). 

Vil  ingen  Fler? 

Vivien 

(kommer  ind). 

Ih  se!  Her  holdes  Samling! 
Ginevra 

(vender  sig  imod  hende). 

Man  har  beskyldt  vort  Hof  for  tidt  at  gruble 
Spidsfindigt  over  Kjærlighedens  Væsen; 
Og  dog  bli'er  Æmnet  aldrig  helt  tømt  ud. 
Kom,  Jomfru  Letsind!  Lad  os  høre  nu, 
Hvad  Aandrigt  du  vil  forebringe! 

Vivien. 

Jeg? 

Ernst  v.  d.  Recke:  Det  lukkede  Land  10 

GlNEVRA. 

Ja,  du.  Se  her,  en  gylden  Blomst  er  Prisen. 

(Viser  hende  en  lille  Guldblomst.) 

Vivien. 
Jeg  grubler  nødigt,  som  I  veed,  derover; 
Helst  vil  jeg  give  jer  til  Svar  en  Sang. 

(Tager  en  Luth  ned  fra  Væggen.) 

Kongen. 
Er  Sangen  god,  saa  vil  vi  ikke  klage. 

Vivien 

(synger). 

Spørg  ei  Blomsten,  som  dig  møder 
Nyfødt  i  den  unge  Vaar, 
Spørg  ei  Rosen,  hvi  den  gløder, 
Hvis  dens  Duft  din  Vei  forsøder, 
Spørg  ei  Fuglen,  hvi  den  slaaer. 
Heller  drik  den  Strøm,  der  gaaer, 
Mild,  med  Sundhedskraft,  som  læger, 
Fra  det  fulde  Blomsterbæger, 
Nyd  det  Syn,  som  Øiet  kvæger, 
Og  den  Klang,  som  Øret  naaer! 

Vid,  den  Purpurglød,  som  ulmer 
Gjemt  i  Knoppens  dunkle  Vraa, 
Længslen,  den,  som  Intet  dulmer 
I  et  Sangfuglsbryst,  der  svulmer, 
De  vil  ei  sig  selv  forstaae; 
Nei:  som  det,  der  ukjendt  laa 
Bag  vort  eget  Hjertes  Skranke, 

Som  med  Et  vi  føle  banke, 
Hige  de  foruden  Tanke 
Ud  at  dufte,  gløde,  slaae! 

Fra  den  grønne  Løvsals  Buer 
Lyder  det  i  freidigt  Chor, 
Og  fra  Blomsterne,  som  luer 
Høit  paa  Gren  og  lavt  paa  Tuer, 
Til  det  mindste  Græs,  der  groer, 
Klinge  tyst  de  samme  Ord: 
Vi  vil  fryde,  vi  vil  frydes, 
Ikke  tyde  eller  tydes; 
Vi  vil  blomstre,  vi  vil  brydes 
Og  forgaae  som  Alt  paa  Jord! 

En  Ridder. 
Ypperligt! 

En  Anden. 

Prægtigt,  som  det  var  at  vente! 

En  Tredie. 
Den  Blomstersang  var  vel  en  Guldblomst  værd! 

Kongen. 
Vistnok,  ■ —  endskjønt  jeg  nærer  nogen  Tvivl  — 

Ginevra. 
Det  var  ei  Svar  paa  det,  hvorom  der  spurgtes. 

Vivien 

Geer). 

Forklar  I  bedre,  om  I  kan,  Fru  Dronning, 
Hvad  Kjærligheden  er! 

10« 

Kongen. 

Tag  Prisen  selv! 

Ginevra. 
Jeg  skulde  troe,  at  noget  Mer  kan  siges! 

(Reiser  sig  og  taler  sig  efterhaanden  varm,  idet  hun  mere  og 
mere  synes  at  glemme  Omgivelserne.) 

Mig  tykkes  Kjærligheden 

at  være  en  Trolddom  stærk; 
Den  kommer,  hvorfra  veed  Ingen, 

som  ved  et  Underværk; 
Dens  Luner  kan  Ingen  raade, 

ei  Mand,  ei  Viv  eller  Mø; 
Leve  med  den  er  at  lide, 

og  uden  den  er  at  døe. 

For  En  den  kommer  som  Lynet, 

der  tænder  med  Brag  i  Brand; 

For  En  som  en  liden  Funke, 

der  neppe  kjendes  paastand, 

Men  fjæler  sig  som  et  Frøkorn, 

voxer  og  blomstrer  rød 

Saalænge,  til  Burets  Indre 

alt  er  en  luende  Glød. 

For  En  den  kommer  som  Solen, 

der  skaber  Dagen  af  Nat, 

Der  giver  hvert  Blomster  Farve, 

men  atter  bleger  den  brat, 

Der  stiger  i  Pragt  ved  Morgen, 

men  atter  i  Kveld  gaaer  ned 

Og  lader  kun  Sorg  tilbage, 

Længsel  og  Ensomhed. 

For  En  er  den  Nattens  Stjerne, 

der  luer  høit  i  det  Blaa, 
Der  vinker  i  evig  Skjælven, 

men  aldrig  er  til  at  naae, 
Der  fængsler  i  haabløs  Vaagen 

den,  som  maa  færdes  paa  Jord, 
Og  gjør  ham  blind  for  hvert  Blomster, 

som  byder  ham  her  sin  Flor. 

For  En  er  den  Lygtemanden, 

som  lokker  i  Moser  ud; 
For  En  er  den  Nordlysflammen, 

der  bringer  kun  Frost  og  Slud; 
Men  trodser  Nogen  dens  Vælde 

og  svigter  dens  Kald,  der  lød, 
Ham  bliver  den  Kjætterbaalet, 

hvori  han  finder  sin  Død. 

Dens  Udspring  kjender  vi  ikke 

og  fatter  ei  Maalet  klart; 
Dog  see  vi,  i  hver  Forklædning 

er  Ild  dens  Væsen  og  Art, 
En  Ild,  der  tænder  i  Sjælen, 

og  helst,  ihvor  den  faaer  fat, 
Lader  kun  Aske  tilbage 

og  om  den  Tomhed  og  Nat. 

(Pause.  Vivien  har  reist  sig  og  grebet  hendes  Haand.) 

Kongen. 
Ginevra ! 

Ginevra 

(opvaagnende). 

Ja  — ? 

Kongen. 

Vist  var  det  mer  et  Svar; 
Dog  seer  du  Sagen,  tykkes  mig,  helt  mørk, 
Og  neppe  vented  jeg  mig  Sligt  af  dig. 

Ginevra 

(fatter  sig). 

Forlad  mig!  Paa  mig  selv  har  jeg  ei  tænkt; 
Men  jeg  har  gjort  Erfaringer  hos  Andre 
Og  seet  om  mig  saamange  brændte  Tomter; 
Som  jeg  har  sagt,  saa  gaaer  det  mest. 

Gwendolen 

(der  sidder  hensunken  i  sine  Tanker). 

Maaske ! 
Kongen 

(vender  sig  imod  hende). 

Skjøn  Jomfru  sidder  der  saa  tankefuld; 
Hvad  mener  I? 

Gwendolen 

(farer  sammen). 

Sletintet,  Herre  Konge. 

Ginevra. 
Naa,  siig,  hvad  tænker  du  om  Kjærligheden? 

Kongen. 
Det  Samme  som  din  Frue? 


GWENDOLEN. 

Ikke  ganske. 
Kongen. 


Tal,  lad  os  høre! 


Ginevra. 

Jeg  befaler:  tal! 


Gwendolen. 
Jeg  troer  som  I,  at  Kjærlighed  er  Ild, 
Dog  ei  paa  samme  Viis. 

Kongen. 

Tal  ud! 

Gwendolen. 

Nuvel. 
Jeg  kan  ei  snildt  belægge  mine  Ord; 
Men  byder  I,  saa  hør,  paa  hvad  jeg  troer. 

(Reiser  sig.) 

Før  Morgenstjernens  Fald,  i  Herrens  Eden 
Stod  tændt  et  Alter,  som  blev  aldrig  slukt, 
Og  Flammen  der  var  selve  Kjærligheden. 

Da  Kvinden  plukked  Kundskabstræets  Frugt, 
Da  stængtes  for  os  Haven  med  det  Samme, 
Og  Veien  op  til  Altret  blev  os  lukt. 

Dog  værner  end  den  Høiste  der  dens  Flamme ; 
Den  brænder  evigt  for  den  faldne  Jord 
Og  bringer  Lykken  end  til  Evas  Stamme: 

Fra  Arnen  der,  hvor  Saligheden  boer, 
Vidtom  til  Hjerter  end  dens  Funker  bæres; 
Til  Hver,  som  lever,  Gud  en  Gnist  betroer. 

Men  af  forskjellig  Olie  Gnisten  næres, 
Som  aldrig  Hjertets  Grund  er  ens  hos  To: 
Et  flammer  vildt,  et  ulmende  fortæres. 

Et  brænder  rent  og  klart  i  salig  Ro, 
Et  lyser  koldt,  et  varmer  uden  Flamme, 
Et  slukkes  snart,  et  andet  holder  tro. 

Klag  ei  paa  Gnisten:  Ilden  er  den  samme. 
Ren  kom  den  til  Enhver,  fra  Himlen  sendt; 
Hver  den,  hos  hvem  dens  Klarhed  blev 

tilskamme, 

Anklage  Lampen,  den  hos  ham  har  tændt. 

Kongen 

(efter  en  Pause,  rækker  hende  Blomsten). 

Tag  Blomsten,  den  er  din! 

(Vender  sig  mod  Ginevra.) 

Der  maa  I  lære! 

(Reiser  sig  og  gaaer  hurtigt  ud;  Herrerne  følge.) 

Ginevra 

(med  undertrykt  Harme). 

Vor  Leg  er  endt;  gak  I  til  Buret,  Piger  I 

(Damerne,  undtagen  hun  og  Vivien,  gaae.) 

ANDEN  SCENE. 

Ginevra,  Vivien. 

Vivien. 
Helt  uklogt  var  det,  Frue,  som  I  talte, 
Uklogt  at  faae  Gwendolen  bragt  paa  Gled. 

Ginevra. 
Vist  føler  hun  sig  stærk,  naar  hun  tør  byde 
Mig  Spidsen,  som  hun  gjorde.  Kongens  Gunst 
Gjør  hende  tryg;  men  den  kan  endnu  skifte. 
Han  gik  saa  hurtigt  bort;  jeg  kunde  læse 
Hans  Tanker  nys. 

Vivien. 
Hvad  mener  I,  han  tænkte? 

Ginevra. 
Den  Sag  med  Speilet  kan  han  ikke  glemme; 
Han  farer  end  om  Natten  op  af  Drømme 
Og  kalder  paa  Merlin  og  paa  Morgane; 
Det  løber  ham  bestandigt  rundt  i  Ho'det, 
Hvo  der  har  Ret,  hvo  Uret.  Vivien! 
Vi  faaer  ei  Fred,  mens  hine  To  er  til. 

Vivien. 
Nei;  knuses  maa  de;  derved  faaer  tillige 
Morganes  Magt  et  Dødsstød. 


162 

GlNEVRA. 

Tiden  rinder; 
Gavain  har  været  snart  en  Maaned  borte, 
Kan  komme  snart;  endnu  er  Intet  skeet. 
Find  paa  et  Raadl 

Vivien 

(efter  nogen  Overveielse). 

Gi'er  I  mig  frie  Hænder? 

GlNEVRA. 

Ja,  handl  med  hende  ganske,  som  du  vil, 
Blot  jeg  bli'er  hende  kvit! 

Vivien. 

Saa  vil  jeg  prøve! 

GlNEVRA. 

Jeg  tænker,  hende  faaer  man  let  afveien; 
Men  han  er  farligst. 

Vivien. 

Muligvis  befrier  han 
Os  selv  for  denne  Frygt. 

GlNEVRA. 

Du  mener,  at  — ? 

Vivien. 
Ja,  hvad  betyder  denne  lange  Tøven? 
Et  Vovespil  som  hans  kan  let  slaae  feil. 

GlNEVRA. 

Det  give  Gud,  han  aldrig  kom  igjen! 

Dog  hvad  der  skeer,  saa  duer  det  ei  at  vente; 

Øv  dine  Kunster  snart! 

Vivien 

(seer  ud  ad  Vinduet). 

Der  gaaer  mit  Redskab! 
Han  saae  mig  — 

(Hilser  ned.) 

jo!  nu  kommer  han  herop; 
Det  gjør  han  flux,  naar  blot  jeg  smiler  til  ham. 
Bedst,  at  I  lader  os  alene,  Frue. 


Jeg  gaaer. 


GlNEVRA. 

(Ud  til  venstre.) 

TREDIE  SCENE. 

Vivien.  Astrologen 
(fra  høire). 


Astrologen. 
Godmorgen,  Skjønneste!  Mig  tykkes, 
At  det  er  Solskin! 

Vivien. 

Viseligt  bemærket. 
Jeg  veed,  at  Intet  undgaaer  jer,  end  ikke 
Saa  skjult  en  Ting  som  det,  at  Solen  skinner. 
Men  lider  I  den  ikke? 

Astrologen. 

Tvertimod ! 

Vivien. 
I  skulde  være  bleven  da  derude; 
For  her  er  ikkun  Skygge. 

Astrologen. 

Herskerinde! 
Hvo  der  for  mig  er  Solen,  veed  I  bedst. 

Vivien. 
Forlad,  —  jeg  fatted  ei,  at  eders  Mening 
Var  noget  saa  Forslidt. 

Astrologen. 

I  synes  bitter; 
Hvormed  har  jeg  fortørnet  jer? 

Vivien. 

En  Maaned 
Er  runden,  siden  vi  led  Nederlag; 
Er  I  vor  Forbundsfælle,  hjælp  os  saa 
At  faae  det  gjenoprettet. 

Astrologen. 

Og  hvorledes? 

Vivien. 
Behøves  Svaret  vel?  Bort  med  Gwendolen, 
Som  ødelægger  os  vort  Spil! 


Og  dog 

Astrologen. 

Det  seer  jeg. 

Vivien. 


Astrologen. 
Man  tør  ei  fare  frem  for  ilsomt. 


Vivien. 
Tid  har  vi  ikke;  kommer  Gavain  hjem, 
Saa  faae  vi  To  for  Een  at  kæmpe  mod. 

Astrologen. 
Gak  eders  egen  Vei,  hvis  I  har  Hastværk, 
Og  prøv,  hvorvidt  I  naaer;  —  jeg  venter  roligt. 

Vivien. 
Vi  trænge  til  hinanden;  vær  medgjørlig! 

Astrologen. 
Jeg  vover  Alt,  hvad  vinder  jeg  derved? 

Vivien. 
Mig  gjør  I  til  Behag;  er  det  ei  Nok? 

Astrologen. 
Tilgiv!  den  blotte  nøgterne  Bevidsthed 
At  have  fremmet  eders  Villie,  Dame, 
Er  mig  Forlidt,  hvis  mit  Forsøg  slaaer  feil. 

Vivien 

(dæmpende  Stemmen). 

Stivsindede!  Gjør,  hvad  jeg  fordrer  af  jer, 
Og  det  forvovne  Maal  I  tragter  efter, 
Skal  ikke  være  uopnaaeligt. 

Astrologen 

(griber  hendes  Haand). 

Hvis  jeg  tør  troe  — 

Vivien. 
Jeg  lover  eder  det; 
Et  Offer  faaer  jeg  bringe  Hoffets  Ære. 

Astrologen. 
Sværg  paa  Relikvien,  I  bærer  paa  jer! 

Vivien 

(lægger  Haanden  paa  Korset  i  Halskjeden,  som  hun  bærer). 

Vantro !~ Jeg  sværger  jer  det  til. 


Men  Gavain? 


Astrologen. 

Saa  troer  jeg! 

Vivien. 
Gavain  har  jeg  tabt  og  hader! 


Astrologen. 
Velan  da!  Giv  mig  Frist  — 


Vivien. 

Nei,  ingen  Frist! 


En  Time  blot! 

Astrologen. 

Vivien. 
Det  tilstaaes  jer.  Vær  taus! 

(Gaaer  ud  tilvenstre.) 


FJERDE  SCENE. 
Astrologen 

(alene). 

Hvis  ei  det  Haab  kan  skjærpe  hver  en  Tanke, 
Saa  er  jeg  ingen  Mand!  At  fange  hende, 
Den  Skjønneste,  den  Snildeste  blandt  Alle! 

(Tager  sig  sammen.) 

Koldt  Vand  i  Blodet!  Hurtigt  Planen  lagt. 

(Gaaer  lidt  frem  og  tilbage.  Standser  atter.) 

Ja,  det  gaaer  an!  Saaledes  maa  det  være. 
En  Seddel,  et  Par  Linier  blot  behøves. 
Det  er  lidt  plumpt;  men  her  er  ingen  Tid 
Til  vidt  og  bredt  at  spænde  fine  Fanggarn. 
Hvad  vil  hun  gjøre?  Læser  hun  det  Skrevne, 
Saa  vil  hun  aldrig  bringe  den  til  Kongen; 
Men  gier  hun  ham  den  ulæst,  faaer  hun 

Skam;  — 
Jeg  spiller  høit,  —  men  nei!  Han  er  jo  blind! 
Der  er  han  selv!  Nu,  —  Terningen  er  kastet! 

FEMTE  SCENE. 

Astrologen.  Kongen 
(kommer). 


Min  Konge  — ! 


Astrologen 

(bøier  sig  dybt). 


Kongen 

(studser). 

Hvorfor  saa  høitidelig? 

Astrologen. 
Herre,  jeg  har  et  vigtigt  Bud  at  melde, 
Et  skjæbnesvangert  for  mig  selv  maaske; 
Men  om  jeg  snart  maa  vige  for  en  Større 
Og  bli'er  en  overflødig  Mand,  da,  Herre, 
Husk  jeg  har  tjent  jer  efter  ringe  Evne. 

Kongen. 
Hvad  mener  du  med  det?  Ihvad  der  skeer, 
Saa  skiller  jeg  mig  aldrig  med  min  Villie 
Ved  fuldtro  Venner. 

Astrologen. 

Nu,  —  vi  faae  at  see; 
Jeg  fordrer  intet  Løfte. 

Kongen. 

Men  du  har  det, 
Selv  uden  Fordring.  Siig  mig  roligt  Alt! 

Astrologen. 
Saa  vid  da,  Herre  Konge,  jeg  har  læst 
Inat  i  Stjernerne  et  sælsomt  Budskab: 
En  sortklædt  Mand  med  Stav  og  graasprængt 

Skjæg 
Vil  komme  ad  den  østre  Vei  til  Borgen; 
Han  taler  ei,  han  bringer  kun  en  Seddel, 
Som  indeholder  Budskab  fra  Merlin. 

Kongen 

(gjør  et  Skridt  frem). 

Merlin!  Er  dette  vist,  vil  jeg  belægge 
Dit  Stuegulv  med  Guld!  Siig,  er  det  vist? 

Astrologen. 
Saa  vist  som  Noget,  Herre,  der  staaer  skrevet 
I  Stjernerne. 

Kongen. 
Hvornaar? 

Astrologen. 
Idag. 

Kongen. 

Idag! 
Veed  du,  hvad  Sedlen  indeholder? 

Astrologen. 

Nei; 

Dog  tyktes  det  mig  af  Constellationen, 
At  den  forkynder  jer,  paa  hvilken  Viis 
I  nu  kan  faae  jer  tabte  Ven  tilbage. 

Ernst  v.  d.  Becke :  Det  lukkede  Land  11 

Kongen. 
Merlin!  Min  Stolthed  og  min  Krones  Pryd  I 
O,  jeg  vil  ud  at  møde  Budet! 

(Vil  gaae.) 

Astrologen. 

Herre, 
Tøv  lidet:  Skjæbnens  Lov  kan  ikke  bøies. 
Eet  melder  Stjernen  end:  at  denne  Seddel 
Vil  blive  given  i  en  Kvindes  Haand; 
Af  hende  maa  I  faae  den,  ei  af  Gubben. 
Forsk  ei,  hvordan  han  kommer  eller  gaaer; 
Bedst,  han  i  Enrum  træffer  den,  han  søger. 

Kongen. 
En  Kvinde?  Hvem? 

Astrologen. 

Det  var  eiheller  synligt. 

Kongen. 
Nu,  og  hvis  hun  forkommer  den? 

Astrologen. 

Hun  faaer  den 
Med  Paalæg  om  at  give  den  til  eder. 
Vær  ubekymret,  Herre;  hvad  jeg  læste 
Om  Farer,  synes  ei  at  true  jer 
Fra  denne  Kant. 

Kongen. 
Du  læste  Mer?  Om  Farer? 

Astrologen. 
Ja;  Noget,  dunkelt  for  mig  selv:  det  synes, 
Som  Faren  kommer  fra  en  Mand,  der  engang 
Har  givet  jer  et  uvurderligt  Smykke. 

Kongen. 
Ha!  Hvilket? 

Astrologen 

(smiler). 

Kjender  jeg  til  eders  Skatte? 
Paa  slige  Stjerner  gav  jeg  liden  Agt. 
I  kjender  bedst  den  Sten,  I  skatter  høist, 
Saavelsom  Giveren;  jeg  sigter  Ingen. 
Eet  veed  jeg  kun:  I  mødte  denne  Mand 
Paa  Vejen  hjem  fra  Fru  Morganes  Borg; 
Det  maa  jo  være  meget  længe  siden, 
Da  I  vel  knap  har  været  der  fornys. 

Kongen 

(tankefuld). 

Hm — hm. 

Astrologen. 
Det  kan  ei  være  Kæmpen  Erow; 
Han  er  jo  død;  eiheller  gav  han  Smykket; 
I  tog  det  selv  i  Kampen. 

Kongen 

(som  før). 

Hm  —  javist! 

11* 

Astrologen. 
Men  Stjernen  siger  med  Bestemthed:  givet; 
Saa  denne  Sten  kan  ikke  være  ment. 

Kongen 

(ryster  Tankerne  af  sig). 

Nu,  bort  med  alle  pinefulde  Tanker! 
Idag  —  idag!  Jeg  vil  gaae  op  i  Taarnet, 
See  Gubben  nærme  sig,  om  jeg  skal  stirre, 
Til  Sol  gaaer  ned,  —  det  kan  dog  aldrig  skade? 

Astrologen. 
Nei,  visselig;  blot  han  faaer  Lov  i  Ro 
At  gjøre,  hvad  han  vil. 

Kongen. 

Skeer,  hvad  jeg  haaber, 
Er  jeg  din  Skyldner  for  dit  Glædesbudskab, 
Det  bedste,  som  jeg  nogensinde  fik! 

(Iler  ud.) 

Astrologen. 
Saavidt  gik  Alting  vel,  —  nu  til  det  Næste! 

(Vil  gaae,  men  standser,  idet  Lancelot  træder  ind.) 


SJETTE  SCENE. 

Astrologen.  Lancelot 
(fra  høire). 

Astrologen. 
Vel  mødt!  Er  Saaret  helet? 

Lancelot. 

Nogenlunde. 

Idag  tør  jeg  gaae  ud;  jeg  kommer  hid 

At  søge  — 

Astrologen. 
Kongen?  Han  er  ei  at  træffe. 

Lancelot. 
Det  er  ei  ham,  jeg  søger. 

Astrologen 

(visende  mod  den  forreste  Dør  tilvenstre). 

Fru  Ginevra 
Er  vist  — 

Lancelot. 
Jomfru  Gwendolen  søger  jeg. 

Astrologen 

(studser,  ironisk). 

I  ogsaa! 

Lancelot. 
Jeg?  Hvordan? 

Astrologen. 

Det  bliver  Skik 
At  søge  hende;  hun  er  nu  i  Gunst, 
Vi  Andre  Skumpelskud. 

Lancelot. 

Hvad?  Er  det  sandt? 

Astrologen. 
Ja,  hun  faaer  nu  Opreisning  mer  end  nok; 
Vor  Dronning  selv  kun  gjælder  Lidt  mod  hende. 
Og  I  gjør  vel:  søg  Ternen;  det  er  klogest. 
Farvel,  jeg  maa  afsted. 

(Ud  tilhøire.) 

Lancelot. 

Staaer  Sagen  saadan, 
Saa  rokkes  derved  alt  min  Agt. 

(Farer  sammen.) 

Ginevra ! 


SYVENDE  SCENE. 

Lancelot.  Ginevra. 

(fra  den  forreste  Dor  tilvenstre.  Idet  hun  seer  ham, 

standser  hun). 

Ginevra 

(koldt). 

I  her?  Det  glæder  mig  at  see  jer  karsk. 
Hvem  søger  I? 

Lancelot. 
Tilgiv!  Jeg  kom,  min  Dronning, 
Med  ærligt  Sind  at  søge  —  eders  Jomfru, 
Hvem  jeg  har  forurettet,  —  som  I  veed. 


Ginevra 

(vender  sig  fra  ham). 

Gaa!  Tjen  den  nye  Sol  og  svigt  den  gamle. 

Lancelot. 
Da  hørte  jeg,  at  Alt  er  anderledes, 
End  jeg  har  troet,  —  at  det  er  eder  nu, 
Som  er  tilsidesat  — 

Ginevra. 

Jeg  klager  ikke 
Og  beder  ei  om  eders  Hjælp. 

Lancelot 

(bønligt). 

Ginevra ! 
Ginevra 

(pludseligt  opbrusende). 

Husk,  hvem  I  taler  til! 

Lancelot 

(bøier  Knæ). 

Min  Dronning,  tilgiv, 
Hvis  jeg  har  syntes  ubestemt  og  svag; 
I  tvang  mig  til  en  uretfærdig  Kamp; 
Men  Ret  og  Pligt  tør  ingen  Ridder  glemme 
For  Kjærligheden  selv. 

Ginevra 

(langsomt). 

Der  er  paa  Jorden 
Kun  Een,  Sir  Lancelot,  hvem  jeg  har  elsket. 
Han  fik  mig  til  at  glemme  Pligt  og  Ære, 
Min  Husbond  og  min  Krone,  selv  min  Gud: 
Han  gjorde  mig  til  det,  jeg  nu  er  bleven. 

Lancelot 

(smerteligt). 

O,  Dronning!  Dronning! 

Ginevra. 

(som  før). 

Han  var  Alt  for  mig; 
Og  mener  I,  den  Mand  har  Lov  at  tale 
Til  mig  om  Ret  og  Pligt,  som  binder  ham? 

Lancelot 

(dæmpet,  sønderknust). 

Nei,  nei! 

Ginevra 

(med  voxende  Lidenskab). 

Den  Mand  er  min,  som  jeg  er  hans; 
Den  eneste  Erstatning,  han  kan  byde 
For,  hvad  han  tog,  er  elske  blindt  og  lyde! 


Ja!  det  er  sandt! 


Min  Kjærlighed! 


Lancelot 

(som  før). 

Ginevra. 

Det  har  du  glemt  og  sveget 

Lancelot. 
Saa  hør  — ! 


Ginevra. 

Det  er  forbi! 

Troer  du,  at  jeg  kan  nøies  med  de  Smuler, 

Som  kastes  til  mig  fra  min  Ternes  Maaltid? 

L.AA'CELOT. 

Ved  Gud!  I  gjør  mig  Uret  nu! 

Ginevra. 

Bekjend, 

Forræder!  Siig,  hvor  vidt  den  Elskovsleg 

Hin  Nat  blev  dreven  mellem  dig  og  hende! 

Lancelot. 
Der  er  ei  Noget  skeet. 

Ginevra. 

Nu  lyver  du! 
Du  kyssed  hende!  Nægt  det  ei! 

Lancelot. 

Jeg  proved 
I  Overmod,  —  det  tilstaaer  jeg,  —  at  røve 
Et  Kys;  hun  værged  sig;  jeg  fik  det  ikke. 

Ginevra. 
Og  sligt  et  Kryb  har  kunnet  friste  dig? 
Hvad  er  da  hun  mod  mig?  Er  mine  Læber 
Ei  varmere,  mit  Blik  ei  mere  ømt, 
Hvergang  det  hviler  sig 

(Et  Øieblik  smeltet.) 

hos  dig? 

Lancelot. 

O,  skaan  mig! 

GlNEVRA. 

Til  hende  styrer  du  nu  angerfuld 

Din  første  Gang,  —  saa  frister  hun  dig  end  I 

Lancelot. 
Det  gjør  hun  ikke  og  har  aldrig  gjort  det. 

Ginevra. 
Jeg  hader  hende!  Hun  forgifter  mig 
Den  Luft,  jeg  aander  i!  Før  hun  er  borte, 
Faaer  ei  mit  Hjerte  Hvile;  hendes  Nærhed 
Efter  vort  Nederlag  er  mig  en  Haan, 
Som  knuser  mig! 

Lancelot 

(reiser  sig). 

Byd,  hvad  I  vil;  jeg  følger! 
Ginevra 

(lader  ham  tage  hendes  Haand;  hun  helder  sig  knækket  op 
imod  ham). 

O  Lancelot!  Jeg  burde  være  stolt; 

Men  tog  du  Alt,  saa  tag  min  Stolthed  med; 

Jeg  kan  ei  leve  uden  dig! 

(Skjuler  Ansigtet  i  Hænderne.) 

Lancelot. 

Ginevra ! 

(Pause.) 

Fat  dig!  Jeg  hører  Skridt! 

GlNEVRA 

(gaaer  fra  ham). 

Paa  Gjensyn,  Falske! 

(Gaaer  ud  ad  Døren,  hvorfra  hun  kom.) 


Lancelot 

(efter  en  Pause). 

Jeg  kan  ei  løse  mig  af  hendes  Lænker; 

Een  Brøde  drager  andre  i  sit  Spor. 

Hvo  kommer?  Den,  jeg  mindst  af  Alt  vil  møde! 

(Hurtigt  ud  tilhøire.) 


OTTENDE  SCENE. 

Gwendolen  (fra  den  bageste  Dør  tilvenstre). 
Ex  Olding  (fra  høire,  lidt  efter). 


G\VENDOLEN 

(gaaer  hen  til  Vinduet,  seer  ud  og  ryster  paa  Hovedet). 

Han  kommer  endnu  ei.  Giv  Tid,  mit  Hjerte! 

Her  staaer  jeg,  siden  han  drog  bort,  hver  Dag 

Og  speider  ned  ad  Veien,  om  han  ikke 

Vil  vise  sig  igjen,  hvor  han  forsvandt. 

Naar  han  er  borte,  har  jeg  ingen  Ven 

Paa  Jorden;  Alt  er  Had  og  Svig  omkring  mig; 

Hvorlænge  varer  vel  min  Pilgrimsgang? 


En  Olding 

(af  Dragt  og  Aasyn  som  den,  Astrologen  har  beskrevet,  staaer 

pludseligt  paa  Dørtærskelen.  Idet  Gwendolen  vender  sig  imod 

ham,  udstrækker  han  Haanden  mod  hende  med  en  Seddel). 

Giv  Kongen  denne! 

GWENDOLEN. 

(uden  at  tage  den). 

Hvad  er  det?  En  Seddel? 

Oldingen. 
Giv  Kongen  den! 

GWENDOLEN. 

Har  I  et  Bud  at  bringe, 
Hvi  gaaer  I  ikke  selv? 

Oldingen. 

Giv  Kongen  den! 

Gwendolen 

(tager  Sedlen  ud  af  hans  Haand  og  seer  paa  den;  idet  hun 

vender  sig  imod  Lyset  for  at  læse  den,  gaaer  Oldingen  ilsomt 

bort.   Hun  staaer  et  Øieblik  forundret  og  læser  derefter  med 

Uvillie). 

»Forjag  den  Skjøge,  som  dit  Leie  skjænder, 
»Giv  hendes  Boler  flux  i  Bødlens  Hænder, 
»Byd  op  med  Øxen  blandt  de  falske  Venner, 
»Giv  Kronen  den,  ved  hvem  jeg  Brev  dig  sender! 
»Da,  Konge,  jeg,  Merlin,  tilbage  vender, 
»Og  aldrig  mer  din  Magt  og  Storhed  ender! 

(Knuger  Sedlen  sammen.) 

Ondskab  og  Løgn!  Det  har  en  Nidding  skrevet; 
Det  Bud  skal  ikke  bringes  ham  ved  mig! 

(Kaster  Sedlen  i  Kaminilden.) 

NIENDE  SCENE. 

Gwendolen.  Astrologen 
(staaer  indenfor  Døren,  idet  hun  vender  sig). 


Astrologen 

(med  tilsyneladende  Forfærdelse). 

I  brændte  Noget?  Hvad  var  det? 


Gwendolen. 

En  Seddel. 

Astrologen. 
Som  nys  blev  bragt  jer  af  en  gammel  Mand? 

Gwendolen. 
Nu,  ja;  naar  I  vil  vide  det. 

Astrologen. 

I  tilstaaer? 
Usalige!  Lad  Kongen  aldrig  see  jer! 
Fly,  eller  vent  det  Værste! 

Gwendolen 

(studser). 

Hvad  jeg  gjorde, 
Kan  jeg  forsvare. 

Astrologen. 
Skynd  jer!  Fly! 

GWENDOLEN. 


Hvorfor? 


Astrologen. 
I  vil  det  ei?  Saa  tag  da,  hvad  der  følger! 


TIENDE  SCENE. 

De  Forrige.   Kongen.   Ginevra  med  Følge  (lidt  efter;   Salen 
fyldes  efterhaanden  af  Hoffet).  Vivien. 

Kongen 

(fra  venstre,  kommer  hurtigt  ind  i  stærk  Spænding). 

Sedlen!  Hvor  er  den? 


Astrologen 

(peger  paa  Gwendolen). 

Spørg,  min  Konge,  den, 
Som  modtog  den. 

Kongen 

(til  Gwendolen). 

Hvor  er  den? 

Gwendolen. 

Tilgiv,  Herre! 
Nødvendigheden  byder  mig  det  Spørgsmaal: 
Hvad  kj ender  I  til  dette? 

Kongen 

(med  Heftighed). 

Svar!  Hvor  er  den? 

GWENDOLEN. 

Nuvel  da: 

(Peger  mod  Kaminen.) 

Der! 

Kongen 

(forfærdet). 

Brændt?  Du  har  brændt  den? 

GWENDOLEN. 

Ja. 

(Kongen  gjør  i  den  høieste  Vrede  et  Skridt  frem  og  løfter  Haanden 
imod  hende.) 

Beskæm  ei  eder  selv  med  mig,  Kong  Arthur! 
Kongen 

(beherskende  sit  Sindsoprør  med  en  voldsom  Anstrengelse, 
lader  Armen  synke). 

Det  er  mig  spaaet,  der  skulde  bringes  mig 
Et  Budskab  fra  Merlin.  Svar  mig  for  Gud! 
Var  Sedlen  ei  fra  ham? 

GWENDOLEN. 

Nei,  Herre  Konge. 
Merlin,  den  vise,  store,  skrev  ei  Sligt; 
En  Falskner  har  benyttet  kun  hans  Navn. 


Kongen. 
adet  mig 
Du  læste  den!  Du  mindes  Budet? 

Gwendolen. 


Det  burde  du  vel  ladet  mig  bedømme. 


Ja. 

Kongen. 
Hvad  stod  deri? 

GWENDOLEN. 

Kun  Nedrighed  og  Løgn. 
Kongen 

(stamper). 

Siig  mig,  hvordan  det  lød! 

GWENDOLEN. 

Det  kan  jeg  ikke. 

Kongen. 
Jeg  kunde  myrde  dig,  hvis  ei  jeg  dræbte 
Med  dig  mit  Haab;  men  om  jeg  saa  skal  slide 
Dig  sønder  Led  for  Led,  om  jeg  skal  grave 
Den  Løndom  ud  med  Tænger  og  med  Knive, 
Saa  skal  du  tale! 

GWENDOLEN. 

Talte  jeg,  saa  gjorde 
Jeg  ikkun  Ondt;  I  troede  mig  dog  ikke, 
Og  neppe  blev  jer  Vrede  derved  mindre; 
Taushed  er  bedst;  jeg  seer,  jeg  er  fortabt. 

Ginevra. 
Forræderske!  Du  veed,  Merlin  vil  blotte 
Din  Trolddomskunst,  du  frygter  for  hans 

Komme, 
Og  derfor  har  du  hindret  det! 

Kongen. 

Tilvisse ! 
Nu  kjender  jeg  dit  Hykleri,  din  Ondskab, 
Og  mærker,  jeg  blev  Offret  for  en  Plan. 

GWENDOLEN. 

Det  er  I  sikkert,  Herre;  I  som  jeg; 
Dog  ei  for  min. 

Ginevra. 
Hvad?  Hvem  beskylder  du? 

GWENDOLEN. 

Ei  Nogen,  Dronning,  skjøndt  jeg  tænker  Mit; 
Jeg  kjender  ei  hver  Traad  i  dette  Fanggarn, 
Som  knyttes  om  min  Fod,  og  kan  kun  sige, 
Som  jeg  tilforn  har  sagt:  jeg  er  uskyldig. 

Vivien 

(afsides  til  Astrologen). 

Jeg  maa  beundre  jer!  I  veed  at  handle. 
Astrologen 

(ligeledes). 

Kjærlighed  gjør  opfindsom! 

Vivien. 

Ja,  som  Had! 

Kongen. 
Vi  vil  ei  straffe  her  i  Heftighed; 
Hvad  der  skal  skee,  bør  overlægges  nøie. 

Ernst  v.  d.  Recke :  Det  lukkede  Land  12 

ELLEVTE  SCENE. 

De  Forrige.  Gavain  og  Etlim  med  et  Par  Riddere 
(fra  høire.  Det  mørknes  i  Slutningen  af  denne  Scene;. 

Gavain. 
Hil  Kongen!  Længe  leve  han  med  Hæder! 

Kongen. 
Du  her!  Velkommen  atter! 

Gavain. 

Herre  Konge, 
Jeg  bringer  jer  fra  Edyrn  Bud  og  Hilsen. 
Han  vil  som  ærlig  Helt  ei  skjule  Noget, 
Men  beder  eder  kun  forlade  ham, 
At  der  var  vilde  Tanker  i  hans  Hoved. 

Kongen. 
Det  er  forladt,  hvis  nu  han  er  mig  tro; 
Men  kan  jeg  stole  paa  ham? 

Gavain. 

Ja,  min  Konge! 
Han  sender  jer  frivilligt,  uden  Tvang 

(Forestillende.) 

Etlim,  sin  Søn,  som  Gissel  hid  og  beder, 
At  han  hos  jer  maa  lære  Riddersæd. 

Kongen. 
Velkommen  hos  os,  unge  Mand !  —  Ved  Himlen  I 
Hvad  skyldes  denne  Vending? 

Gavain 

(lidt  forlegen,  søgende  efter  Ord). 

Mine  Ord 


Har  sagtens  veiet  noget 


Etlim 

(træder  frem). 

Herre  Konge! 
Han  vil  ei  rose  sig,  saa  tør  vel  jeg! 
Sir  Gavain  blev  hos  os  i  fjorten  Dage, 
Var  med  ved  Fester  og  ved  Ridderleg 
Og  kasted  hver  en  Mand,  vi  har,  af  Sadlen. 
Min  Fader  lærte  ham  at  kjende  grant, 
Ei  blot  hans  Kraft,  men  og  hans  Sind  og  Tale ; 
Thi  sender  han  mig  hid  og  lader  sige: 
»Er  endnu  slige  Mænd  ved  Arthurs  Hof, 
Saa  kan  jeg  bøie  mig  for  ham  med  Ære 
Og  veed  ei  bedre  Skole  for  min  Søn.« 

Kongen. 
Vel  talet,  vakkre  Ungersvend! 

Etlim. 

Han  bød  mig 
At  bringe  Skatten  hid  til  eders  Naade. 

(Vinker  ad  en  Svend,  som  overrækker  Kongen  et  Skrin.) 

Kongen 

(aabner  det). 

Nei,  hvilken  Rigdom!  Se,  hvad  øverst  ligger: 
En  kostbar  Ring! 

12* 

GlNEVRA. 

Hvor  er  den  skjøn! 

Kongen. 

Saa  skjøn, 
Som  var  den  gjort  ved  Alfers  Kunst!  Vi  vide, 
Sir  Gavain  bryder  sig  kun  lidt  om  Guld; 
Dog  bede  vi  ham  tage  dette  Smykke 
Til  Minde  om  vor  kongelige  Gunst. 

Gavain. 
Jeg  takker,  Herre! 

(Tager  mod  Ringen,   som  Kongen  rækker  ham,  seer  paa  den 
og  farer  sammen.) 

Skuffer  mig  et  Blændværk? 

(Rer  hen  til  Vinduet  og  betragter  den.  Derefter  med  et  jublende 
Udbrud.) 

Nei!  det  er  hendes  Ring!  Jeg  feiler  ikke! 

(Trykker  den  til  sine  Læber.) 

Min  Kval  er  endt!  Velsignet  være  Dagen 
Og  hun,  fra  hvem  den  kommer! 

(Rer  tilbage.) 

Nu,  Kong  Arthur! 
Jeg  beder  jer  om  Orlov! 

Kongen 

(forundret). 

I  vil  reise? 

Gavain. 
Jeg  maa! 

Kongen. 
Hvorhen  da? 

Gavain. 

Herre,  til  min  Lykke! 

Kongen. 
Vi  vil  ei  hindre  den,  skjøndt  dette  volder 
Os  megen  Sorg.  Bliv  hos  os  dog  en  Uge! 

Gavain. 
Jeg  kan  det  ikke. 

Kongen. 
Bliv  da  blot  en  Dag! 

Gavain. 
Umuligt!  Jorden  brænder  under  mig. 
Tak,  Herre,  for  al  Naade,  I  har  viist  mig, 
Og  lad  mig  fare! 

GWENDOLEN 

(som  staaer  lige  bag  ham,  dæmpet). 

Bliv!  Jeg  er  i  Nød; 
Det  g j ælder  Livet! 

Gavain 

(vender  sig). 
I? 

Kongen 

(mørk). 

Jeg  glemte  fast 
Ved  eders  Bud  et  Øieblik  min  Harme. 
Ja,  denne  Kvinde,  hvem  vi  har  viist  Naade, 
Lønner  os  med  et  Niddingsværk  saa  sort, 
At  aldrig  Djævlen  selv  har  udtænkt  værre. 

GWENDOLEN 

(til  Gavain). 


Jeg  er  uskyldig. 


Gavain 

(seer  paa  hende). 

Nødigt  troer  jeg  Andet. 

Kongen. 
Tro  hende  ei!  Sir  Gavain  og  I  Alle 
Omkring  mig,  vid,  vor  Astrolog  har  læst 
Inat  i  Stjernerne  et  Budskab  skrevet: 
En  Olding,  kjendelig  ved  Dragt  og  Aasyn, 
Var  underveis  og  bragte  fra  Merlin 
Idag  et  Bud,  hvoraf  hans  Gjenkomst  afhang. 
Jeg  saae  ham  komme;  Sedlen  gav  han  hende 

(Viser  paa  Gwendolen.) 

Med  Paalæg  om  at  bringe  den  til  mig; 
Hun  læste  den,  og  hun  har  brændt  den. 


GWENDOLEN. 

(Udbrud  af  Harme  og  Forfærdelse  rundtom.) 

Gavain 

(vender  sig  imod  hende). 

Hvad  indeholdt  den? 

GWENDOLEN. 

Edder  og  Forgift, 
Som  ei  skal  bringes  over  mine  Læber. 


Ja. 

Gavain 

(pludseligt  greben  af  en  Tanke,  vender  sig  mod  Astrologen). 

Inat?  I  har  jo  sagt,  det  var  inat, 
I  læste  Sligt  i  Stjernerne? 

Kongen. 

Saa  er  det. 

(Til  Astrologen.) 

Ei  sandt? 

Astrologen 

(med  et  hurtigt,  forskende  Blik  paa  Gavain). 

Ja,  Herre! 


Gavain 

(spydigt). 

Stod  der  ikke  Mer? 


Astrologen 

(med  Aandsnærværelse). 

Hvad  Mer  jeg  læste,  angik  kun  mig  selv, 
Ei  Land  og  Rige;  det  har  jeg  fortiet. 

Gavain. 
Men  siig  dog,  hvad  det  var! 

Astrologen. 

Blot  en  Beskyldning 
For  Svig,  som  skulde  rettes  imod  mig; 
Sligt  er  jeg  vant  til  og  foragter  det. 

Gavain. 
Mon  ei  du  læste  hin  Beskyldning  mindre 
I  Stjernerne  end  i  din  egen  Sjæl? 
Vid,  Drot!  inat  var  ingen  Stjerne  synlig. 

ASAROLOGEN 

(rolig). 

Hvor  var  I  selv?  Det  er  bekjendt,  at  Himlen 
Etsteds  kan  være  klar,  et  andet  skyfuld. 

Gavain. 
Helt  vel;  men  ogsaa  denne  Udvei  glipper. 
Et  Uheld  tvang  os  til  igaar  at  raste 
Saa  nær  ved  Borgen  her,  at  Taarnet  saaes. 

Astrologen 

(ironisk). 

Ja  saa!  Og  I  har  altsaa  kiget  Stjerner 
Den  hele  Nat,  naar  I  tør  paastaae  Sligt? 

Gavain 

(til  Kongen). 

Mig  drev  en  Anelse,  en  sælsom  Uro,  — 
Jeg  veed  ei,  hvad  det  var,  —  ud  i  det  Frie; 
Jeg  vaagede  den  hele  Nat  og  vidner: 
Som  med  et  blygraat  Slør  var  Himlen  dækket, 
Fra  Sol  gik  ned,  til  den  stod  op  ved  Gry. 

Kongen 

(vaklende). 

Der  kan  vel  skaffes  andre  Vidnesbyrd  — 

Astrologen 

(med  gjenvunden  Fatning). 

Kjøbte?  Saamange,  som  I  vil,  min  Konge; 
Men  ægte,  —  neppe  fler  end  mit  — 

(Med  en  spydig  Boining  for  Gavain.) 

og  eders. 
Hvo  speider  Himlen  vel  saa  grant  og  længe. 
At  han  tør  nægte,  den  et  Øieblik 
Har  været  skyfri  paa  den  ene  Side? 
Og  saadan  var  det.  —  Nei,  kald  ingen  Vidner! 
Min  Sanddruhed  jeg  sætter  mod  Sir  Gavains; 
Tro,  hvem  I  vil.  Blot  vil  jeg  sige  dette: 

(Med  Eftertryk.) 

Vogt  eder,  Herre,  vel  for  denne  Mand; 
Jeg  varer  jer,  hvis  Ingen  før  har  gjort  det! 

Kongen 

(seer  fra  Astrologen  til  Gavain  og  gribes  pludseligt  af  en  Tanke. 
For  sig). 

Stenen  i  Erows  Skjold!  Jeg  er  jo  varet! 

Ginevra. 
Tro  os,  ei  hine  To,  hvis  Tryllesvig 
Har  kastet  Skygger  over  alle.  Andre 
Og  gjort  dig  døv  for  dem,  du  kjendte  før! 

Gavain 

(med  udbrydende  Harme). 

Har  I  en  Kæmper,  Dronning,  som  tør  tage 
Min  Handske  op,  naar  I  beskylder  mig? 
Der  ligger  den! 

(Kaster  Handsken.) 

Kongen. 
Paa  denne  Viis  skal  ikke 
Bestandigt  Retten  pleies  ved  vort  Hof. 
I  havde  Hastværk  nys;  reis,  I  har  Orlov. 

Gavain 

(griber  sig  til  Hovedet). 

Nu  —  kan  jeg  ikke! 

Kongen. 

Reis,  vi  ønske  det. 

Gavain. 
Saa  jager  I  mig  fra  jer  som  en  Hund? 
Nu  vil  jeg  ikke! 

Kongen. 
Jeg  befaler:  gaa! 

Gavain. 
Det  kan  I  ei  for  hele  Bretland,  Herre! 
Skal  Retten  pleies  her,  saa  har  jeg  Ret 
At  være  med  og  vidne  til  det  Sidste. 

Kongen. 
Vælg  mellem  Fængsel  og  Forviisning  da! 

Gwendolen 

(til  Gavain). 

Jeg  beder,  reis!  Er  det  til  Lykkens  Land, 
Svigt  ei  dens  Kald;  mig  frelser  I  dog  ikke. 

Gavain. 
For  slig  en  Pris  kan  ei  min  Lykke  kjøbes; 
Bed  ikke! 

G\VENDOLEN. 

Jeg  besværger  jer! 


Umuligt. 


Gavain. 

(Til  Kongen.) 

Jeg  vælger  Fængslet. 

Kongen. 
Godt. 


Etlim 

(træder  med  Heftighed  frem). 

Behandles  saadan 
Den  bedste  Ridder  ved  jert  Hof,  Kong  Arthur? 
Ved  Gud!  da  har  min  Fader  dømt  jer  ret, 
Naar  han  har  troet,  jer  Ære  var  et  Blændværk. 

Kongen. 
Forvovne!  Veed  du,  i  hvis  Magt  du  er? 

Etlim. 
Forbandet  være  Dagen,  jeg  kom  hid! 
Dog  har  jeg  Leide. 

Kongen. 
Neppe  vel  af  mig. 

Gavain 

(til  Etlim). 

Udsæt  dig  ei  for  min  Skyld,  brave  Yngling! 
Vel  seer  jeg,  jeg  har  skuffet  dig  med  Løfter; 
Dog  veed  du  vist,  at  jeg  er  skuffet  selv; 
Først  denne  Stund  har  klaret  ret  mit  Øie. 

(Til  Kongen,   idet  han  gaaer  nogle  Skridt  frem  og  bøier  Knæ.) 

Mindes,  Kong  Arthur,  jeg  har  tjent  jer  vel. 
Jeg  vil  ei  nævne  her  hver  Daad,  jeg  øved; 
Dog  husk,  der  var  en  Dag,  I  sagde  til  mig: 
»Forlanger  nogensinde  du  en  Gunst, 
Om  for  dig  selv,  hvadeller  for  en  Anden, 
Den  tilstaaes  forud.« 

(Kongen  viser  synlig  Uro,  men  tier.) 

Hør  da  nu  min  Bøn: 
Gjør,  hvad  I  vil,  med  mig;  skaan 

(Viser  paa  Etlim  og  Gwendolen.) 

disse  Tvende! 
Kongen 

(efter  en  Pause). 

Een  Bøn  skal  tilstaaes  dig;  det  er  din  Bet; 
To  har  jeg  ikke  lovet. 

(Vender  sig  til  Etlim.) 

Ungersvend ! 
Du  har  din  Frihed;  det  skal  ikke  siges, 
Vi  frygte  her  Vasallers  aabne  Fjendskab. 
Tag  Skatten  med,  som  du  har  bragt  os  hid; 
Vi  tage  den  igjen,  naar  det  os  lyster. 

Etlim. 
Vi  tage  ei  igjen,  hvad  vi  har  givet! 


197 

Kongen. 
Reis!  Fra  imorgen  er  du  fredløs  her. 

Etlim 

(gaaer  hen  til  Gavain,  hvis  Haand  han  trykker). 

Gud  være  med  jer,  Ven! 

(Dæmpet.) 

Og  tænk  paa  os, 
Om  I  har  Mænd  behov! 

(Gaaer  ud.) 

Kongen. 

Det  bydes  os! 

(Til  Gwendolen.) 

Vi  skjænke  til  Betænkning  dig  et  Døgn! 
Før  hende  bort!  Hun  skal  bevogtes  strengt, 
At  ikke  hun  ved  Selvmord  undflyer  Baalet! 

Gavain 

(gaaer  hen  til  hende  og  tager  hendes  Haand). 

Himlen  beskytte  jer! 

Gwendolen. 

Vi  sees  igjen! 

(Hun  føres  bort.) 

Kongen. 
Op,  mine  Herrer!  Bordet  venter  os! 

(Gaaer;  Alle  uden  Gavain  følge.) 

TOLVTE  SCENE. 

Gavain.  Rosa 
(noget  efter.  Det  er  nu  helt  morkt). 


Gavain 

(alene). 

Saa  det  blev  Enden!  Høihedsmasken  falder; 
Det,  jeg  har  troet,  var  herligst  her  paa  Jorden, 
Det  var  ei  Andet  end  en  kalket  Grav! 
Haardt  har  jeg  bødet  for  min  Synd,  jeg  Daare, 
Som  for  den  tomme,  ørkesløse  Kamp 
Bortgav  det  høie,  rige  Liv  hos  hende! 
O,  jeg  har  lært,  hvad  Freden  der  var  værd! 
Og  dog,  — jeg  kan  ei  flye!  Selv  nu  —  selv  nu, 
Da  Haabet  vinker,  staae  min  Brødes  Følger 
Med  Flammesværd  og  spærre  Veien  did. 
Saa  kjeder  sig  bestandig  Ondt  til  Ondt, 
At  jeg  maa  svigte  den,  jeg  høiest  elsker! 

(Vender  sig.) 

Hvad  seer  jeg?  Drømmer  jeg? 

(Baggrunden  har  aabnet  sig;  paa  Siderne  flyde  Omridsene  ud 
i  Taager;  bagved  sees  et  skjønt  Landskab,  Alt  i  magisk  Belys- 
ning og  let  sløret.  En  Baad,  trukken  af  Svaner,  glider  frem  paa 
Vandspeilet  i  Forgrunden;  den  er  bemandet  med  Florines 
Riddere,  som  bøie  sig,  idet  de  see  ham ;  Rosa  staaer  ved  Roret. 
Melodrama.) 

Rosa 

(med  et  bekymret  Udtryk). 

Vor  Dronning  kalder; 
Men  Drotten  kommer  ei. 

Gavain. 

O  Rosa! 

Rosa. 

Gavain. 


Følg  mig! 


Jeg  kan  ei  nu. 


Rosa. 
Saa  har  du  aldrig  elsket. 

Gavain. 
Siig  hende  — 

Rosa. 
Nei!  Grusomme,  veed  du  ikke, 
Ifald  du  tøver,  sees  I  aldrig  mer? 
Et  Skridt,  —  stig  ind  i  Baaden! 

Gavain 

(i  Fortvivlelse). 

O  min  Dronning! 

(Gaaer  langsomt  og  vaklende  hen  imod  hende.  Musikken  glider 

over  i  Melodien  fra  Forspillet;   han  standser  et  Øieblik  med 

Haanden  knuget  mod  Panden,  idet  han  dæmpet  gjentager 

Ordene,  som  den  gjenkalder  ham.) 

Hvad  sagde  hun?  »Vær  Ridderærens  Speil, 
I  Prøven  fast,  som  Klippen  høi  og  steil, 
Lad  Magt  ei  friste  dig,  ei  Smigers  Honning; 

(Stigende.) 

Vær  Sandheds  Vagt,  vær  Rettens  Værn  og  Vold, 
Selv  Een  mod  Alle,  vær  de  Svages  Skjold; 
For  dem  vær  varm,  for  egen  Lykke  kold; 
Husk:  det,  —  kun  det,  er  Troskab  mod  din 

Dronning!« 

(Gaaer  rask  tilbage ;  Synets  Glans  er  blegnet  noget  og  vedbliver 
dermed.) 

Rosa. 


Følg,  sidste  Gang! 


Gavain. 

Jeg  kan  ei;  Gud  maa  raade 
For,  hvad  der  skeer. 

Rosa. 

Saa  tag  din  Brødes  Frugt: 
Florines  Land  er  dig  for  evigt  lukt. 

(Baaden  glider  langsomt  bort,  Lyset  slukkes  ud  og  Bagvæggen 
lukker  sig  atter.) 

TRETTENDE  SCENE. 

Gavain.  Vagthøvdingen  med  Vagt 
(som  bære  Fakler). 

Høvdingen. 
I  Kongens  Navn,  Sir  Gavain:  eders  Sværd! 

(Gavain,  et  Øieblik  opbrusende,  drager  Sværdet.) 

Jer  Sag  forværres  kun,  hvis  I  gjør  Modstand. 

Gavain. 
I  kjende  mig  og  veed,  at  var  I  dobbelt 
Saamange,  som  I  er,  det  hjalp  jer  lidt, 
Ifald  min  Hu  stod  til  at  kløve  Pander,  — 

(Atter  rolig.) 

Dog, — jeg  har  valgt  det  selv.  Her  er  mit  Sværd. 

(Giver  ham  Sværdet  og  gaaer  med  Vagten.) 
Tæppet  falder. 


FJERDE  AKT. 


Vild  Bjergskov  med  bladløse  Træer  og  Sne.  I  Baggrunden 
Klippeparti,  der  høiner  sig  til  begge  Sider,  mest  tilvenstre,  men 
sænker  sig  i  Midten.  Udsigten  sløres  her  af  Taage,  gjennem 
hvilken  en  Synsgrænse  af  Klipper  og  Trægrupper  kun  skimtes 
som  Skyggerids;  over  Alt  graa  Himmel. 


FØRSTE  SCENE. 

Gavain  (kommer  ind  fra  høire  Side  bærende)  Gwendolen.  (Han 
sætter  hende  udmattet  ned  og  staaer  stille,  tørrende  Sveden  af 
Panden.  Han  er  indsvobt  i  en  sort  Kappe  og  har  falskt  Haar 
og  Skjæg;  hun  bærer  en  tarvelig  graa  Dragt  og  har  Hovedet 
indhyllet  i  et  sort  Slør.) 


Gavain. 
Her  er  vi  dog  vel  trygge  for  en  Stund. 

Gwendolen. 
Hvil  jer  et  Øieblik!  I  er  saa  træt, 
Og  I  har  baaret  mig  den  hele  Vei! 

Gavain. 
Det  maatte  jeg.  Uheld  forfølger  os; 
Nyfalden  Sne  forraader  hvert  et  Trin; 
Men  dette  ene  Fodspor,  haaber  jeg, 
Vil  skuffe  dem  og  lede  dem  paa  Afvei. 

13« 

GWENDOLEN. 

Sæt  jer  paa  Stenen  her! 

(De  sætte  sig.) 

Fortæl  mig  nu, 
Hvordan  I  frelste  mig  og  eder  selv; 
End  er  mig  Alt,  hvad  der  er  hændt,  en  Gaade. 

Gavain. 
Nu,  jeg  blev  selv  ret  taaleligt  behandlet; 
Jeg  savned  ikke  Dagslys  eller  Føde; 
Der  var  kun  Vagt  og  Stænger  for  min  Dør. 
Maaske  man  ønsked  lønligt,  at  jeg  vilde 
Betænke  mig  og  fiye;  det  var  ei  skeet, 
Om  blot  jeg  havde  vidst  mig  selv  i  Fare. 
Men  Angst  for  eders  Skjæbne  knuged  mig; 
Jeg  vidste,  I  sad  fængslet  i  den  værste 
Forbryders  Hul,  i  Lænker  mellem  Kryb; 
Jeg  hørte  Folk  paa  Gangen  tale  om, 
At  Pinebænk  og  Baalet  vented  eder 
Imorgen  — 

GWENDOLEN. 

Nu,  og  saa? 

Gavain. 

Jeg  brugte  Tiden 
I  Skumringen,  brød  Vindvets  Stænger  løse 
Og  firede  mig  ned;  jeg  sneg  mig  bort, 
Formummed  mig,  —  nu,  kort,  jeg  kom  tilbage, 
Slap  ind  uhindret  medens  Taflet  holdtes  — 

GWENDOLEX. 

Saa  har  et  Under  frelst  jer! 

Gavaix. 

Jeg  er  huskjendt 

Og  blev  ei  mistænkt,  rolig,  som  jeg  gik. 

Jeg  fandt  mit  Guld  og  slog  en  Handel  af 

Med  Fangefogden,  —  jeg  har  lært,  hvad  Magt 

Guld  har  ved  Arthurs  Hof.  Han  viste  Veien 

Til  jer  og  lod  sig  derpaa  roligt  binde. 

Jeg  vilde  søgt  min  Hest;  saa  blev  der  Uro; 

Jeg  maatte  haste  bort  med  jer  tilfods. 

Ja,  —  Resten  veed  I. 

GWENDOLEN 

(kysser  hans  Haand). 

Tak,  min  fuldtro  Ven! 

Gavain. 
Hvis  blot  jeg  havde  havt  mit  ædle  Dyr, 
Der  bærer  To  saa  let,  som  det  var  Dun, 
Saa  var  vi  nu  alt  milevidt  herfra. 
Ved  Grænsen  eier  jeg  en  Ven  i  Edyrn; 
Ham  kan  jeg  stole  paa. 

GWENDOLEN 

(med  skjult  Uro). 

Er  eders  Agt 
At  gjøre  fælles  Sag  med  ham? 

Gavain. 

O  nei; 
At  lønne  Ondt  med  Ondt  er  ei  min  Agt; 
Jer  vil  jeg  frelse  blot,  men  Ingen  skade. 
Nu  maa  vi  see  at  komme  ud  af  Skoven 
Og  faae  os  et  Par  Heste.  Bort  herfra! 
Jeg  finder  vel  mit  Brød  i  fremmed  Land 
Og  Steder,  hvor  en  Arm  som  min  kan  bruges. 

GWENDOLEN. 

Alt  har  I  kastet  bort,  Magt,  Guld  og  Ære, 
Som  var  jer  visse  ved  Kong  Arthurs  Hof; 
I  offred  Meget! 

Gavain. 
Barn,  jeg  offred  Mer, 
End  du  veed  af;  mig  frister  Glimmer  ei; 
Var  dette  Alt,  det  var  for  Lidt  at  regne. 
Tal  ikke  om  det,  jeg  har  gjort  min  Pligt; 

(I  Tanker,  hen  for  sig.) 

Og  nu,  det  føler  jeg,  er  Brøden  sonet. 

GWENDOLEN. 

Mer,  siger  I?  I  taler  om  en  Brøde, 

I,  der  er  ren  som  Ingen,  jeg  har  kjendt? 

Gavain. 
Ei  klæber  ved  min  Haand  uskyldigt  Blod, 
Ei  har  jeg  ranet  Guld  og  skjændet  Kvinder; 

Dog  tynged  mig  til  denne  Dag  en  Synd, 
For  mig  fast  ikke  mindre  svar  end  hine. 
Nu  er  det  endt;  men  Sorg  har  jeg  tilbage. 
Spørg  ikke.  Jeg  er  frisk  nu,  lad  os  gaae. 

(De  re  ise  sig  og  gaae  sammen  ud  til  venstre.   Scenen  staaer   en 
Stund  tom.) 

ANDEN  SCENE. 

Kongen*  og  Bart  med  nogle  Svende  (fra  hoire.   Alle  ere  fuldt 
rustede). 

Kongen 

{gaaer  først  nogle  Skridt  med  Øinene  fæstede  paa  Jorden ;  han 

ryster  paa  Hovedet,  gaaer  derefter  hen  i  Baggrunden,  hvor  han 

stiger  op  og  seer  ud  gjennem  Kloften). 

Vi  fjerne  os  for  vidt  fra  Skovens  Udkant. 

(Til  en  af  Svendene.) 

Skynd  dig  tilbage,  meld  at  vore  Heste 
Skal  trækkes  hid  til  Høiens  Fod  og  vente; 
Men  siig  dem,  at  vor  Rytterflok  i  Firspring 
Skal  ride  Skoven  rundt,  fordele  sig 
Med  Mellemrum,  og  saa,  ved  Hornets  Lyd, 
Fra  alle  Sider  trænge  ind  mod  Midten. 
Siig,  de  maa  have  Øine  paa  hver  Finger, 
At  Intet  undgaaer  dem  paa  Veien. 

Svenden. 

Vel. 

(Gaaer.) 

Kongen 

(vender  tilbage  til  de  Andre). 

Fordømt!  Her  ligger  Sneen  mere  spredt 
Og  hører  næsten  op;  Snefaldet,  seer  jeg, 

Igaar  har  ikke  strakt  sig  vidt;  det  synes, 
At  det  er  haabløst  her  at  søge  Sporet. 

Bart. 
Jeg  troer  som  før,  vi  er  paa  Vildspor,  Herre. 
Vi  saae  jo  ikkun  Fodspor  af  en  Mand; 
Ei  kjendtes  nogensteds,  han  havde  rastet, 
Og  intet  Trin  af  Kvinder  ved  hans  Side. 

Kongen. 
Der  var  kun  dette  Spor  at  gjætte  paa. 

Bart. 
Saa  vædder  jeg,  at  de  er  ikke  flygtet, 
Men  skjuler  sig  etsteds  i  Slottets  Nærhed. 
De  har  dog  Venner. 

Kongen 

(sætter  sig). 

Jeg  kan  ikke  troe  det. 
De  veed  jo  dog,  naar  deres  Flugt  er  kjendt, 
Bliver  der  søgt  og  speidet  overalt, 
Og  at  en  stor  Belønning  frister  den, 
Som  huser  dem,  og  Frygt  for  Straf  desuden. 

Bart 

(med  et  Skuldertræk). 

Der  gives  Taaber,  har  I  seet,  som  smigre 
Sig  med  at  frelse  den  forfulgte  Dyd 
Og  offre  Alt  for  slig  en  Grille,  Herre. 

Kongen. 
Det  Spor,  vi  her  har  fulgt,  gaaer  just  mod  Nord. 
Hvad  ligger  vel  saa  nær  som  den  Formodning, 
At  Gavains  Vei  gaaer  lige  lukt  til  Edyrn, 
Med  hvem  han  slutted  Venskab,  og  som  nu 
Bereder  sig  til  Oprør  imod  mig? 
Og  da,  ved  Himlen!  faae  vi  Nok  at  gjøre, 
Naaer  hine  To  staae  sammen,  Ryg  mod  Ryg! 

Bart. 
Ialtfald,  Herre,  saa  er  han  alene, 
Og  I  gaaer  glip  af  eders  bedste  Fangst. 

Kongen. 
Umuligt!  Svigtet  hende  har  han  ikke. 

Bart. 
Hvor  kan  I  tiltroe  nogen  Mand  den  Seighed, 
Der  kræves  for  at  bære  slig  en  Byrde, 
Enddog  hun  er  af  Bygning  fin  og  let,  — 
En  Vinternat  igjennem  eller  mere, 
Mens  milevidt  han  gaaer  med  stærke  Skridt? 
Nei,  Sligt  gjør  Ingen! 

Kongen. 

Lidet  kj ender  du 
Sir  Gavains  Seighed  og  hans  Kæmpekræfter. 
Jeg  holder  dette  for  hans  mindste  Gjerning; 
Kun  Skade,  han  er  ei  af  vore  Folk. 

(Reiser  sig). 

Hvem  der? 

TREDIE  SCENE. 

De  Forrige.  En  Svend  med  en  Bonde 
(fra  hoire  Side). 

Svenden 

(aandeløs). 

Godt,  at  jeg  finder  eders  Naade! 
Vor  Bagtrop  traf  paa  denne  Mand  — 

(Viser  paa  Bonden.) 

Kongen. 

En  Vildttyv? 

Bonden 

(som  bærer  Bue  og  Pilekogger). 

Herre!  lad  mig  beholde  Tommelfingren! 

Svenden. 
Han  har  et  vigtigt  Bud  at  bringe,  Herre! 

Kongen. 
Hvad  da? 

Bonden. 
Det  var  imorges,  Herre  Konge, 
Noget  før  Daggry;  jeg  gik  tidligt  ud 
Og  saae  et  Optog  udenfor  paa  Veien: 
Det  var  en  Mand,  som  bar  en  Kvinde. 

Kongen. 

Ha! 

(Til  Bart.) 

Naa,  seer  du,  jeg  fik  Ret? 

(Til  Bonden.) 

For  dette  Budskab 
Maa  du  din  Livstid  jage,  hvor  du  vil! 

Bonden 

(kysser  hans  Kjortel). 

Tak,  Herre  Konge!  Jeg  skal  gjøre  saa! 

Kongen. 
Hvorhen  gik  deres  Vei? 

Bonden. 

Hid  op  mod  Skoven. 

Kongen. 
Kj ender  du  den? 

Bonden. 
Hvert  Træ  og  hver  en  Sti. 

Kongen. 
Følg  os  som  Fører  da!  Op,  mine  Mænd! 
Nu  faae  vi  os  et  sjeldent  Vildt  at  jage! 

Bonden 

(viser  mod  Baggrunden). 

Vi  komme  hurtigst  frem  ad  denne  Vei 
Til  Toppen,  hvor  man  har  den  frie  Udsigt 
Og  bedst  kan  holde  Øie  med  det  Hele. 


Kongen. 
Afsted  da! 

(Stiger  ned  i  Kløften  og  forsvinder.) 

Bart 

(sidst  i  Rækken,  idet  Alle  forlade  Scenen). 

Jeg  har  ikke  troet  det  muligt; 
Skade,  saamegen  Møie  nu  er  spildt! 

(Seer  sig  forbauset  tilbage  og  standser.) 

Hvad?  Fru  Ginevra  her? 

(Stiger  atter  ned  og  gaaer  de  Kommende  imøde.) 


FJERDE  SCENE. 

Bart.  Ginevra  fulgt  af  Lancelot  (fra  høire ;  hun  er  i 
Ridedragt). 


Bart. 

I  selv,  Fru  Dronning! 

Ginevra. 
Er  Kongen  her? 

Bart 

(peger  mod  Kløften). 

Et  hundred  Skridt  forude. 

Ginevra. 
Godt;  vi  har  naaet  vort  Maal.  Er  Intet  hændt? 

Bart. 
Vi  er  paa  Sporet;  de  kan  ikke  være 
Ret  langt  herfra. 

Ginevra 

(med  nogen  Bevægelse). 

I  veed,  at  det  er  dem? 

Bart. 
Vi  veed  det;  man  har  seet  dem  her.  Sir  Gavain 
Har  baaret  sin  Skjønjomfru  hele  Veien, 
At  ikke  Sporet  skulde  kjendes. 


Ginevra 

(forbauset). 


Bart. 


Baaret? 


Ja,  Frue. 


Ginevra. 
Nu,  følg  I  kun  efter  Kongen; 

(Sætter  sig  paa  en  Sten.) 

Jeg  vil  kun  hvile  mig  et  Øieblik. 

(Bart  hilser  og  gaaer.) 


FEMTE  SCENE. 

Ginevra,  Lancelot. 
(Fjerne  Hornsignaler  høres  fra  nu  af  og  til.) 

Ginevra 

(følger  Bart  med  Øinene,  til  han  er  forsvunden,  og  reiser  sig 
derpaa  atter  heftigt). 

Baaret!  Saa  mange  Mil!  O  Lancelot! 
Jeg  kunde  ynkes  over  dem,  hvormeget 
De  end  har  voldt  mig  Ondt! 

Lancelot. 

Det  er  forsilde, 
Naar  Skredet  ruller! 


214 

GlNEVRA 

(stirrende  frem  for  sig). 

Han  har  baaret  hendel 
Lancelot 

(nærmer  sig  hende). 

Ja,  Kjærlighed  gjør  stærk;  hvad  han  har  gjort, 
Det  gjorde  vel  Enhver  for  den,  han  elsker! 

GlNEVRA. 

Helt  ofte  saae  jeg  Herrer  bryde  Lanser 
For  deres  Damer,  —  indtil  Kjedsomhed; 
Men  dette,  tykkes  mig,  er  Mer.  Og  dog,  — 
Troer  du,  de  føle  Elskov  for  hinanden? 

Lancelot. 
Hvad  Andet? 

GlNEVRA. 

Aldrig  saae  jeg  Tegn  derpaa. 
Nei,  Mænd  er  blinde;  Sligt  er  ikke  Elskov. 
Det  er  en  fremmed  Magt,  jeg  ikke  kjender, 
Som  fylder  og  som  fører  disse  To,  — 
Noget  helt  Sært,  som  ryster  mig,  som  vækker 
Min  Avind  og  mit  Had  —  og  Længselstanker 
Efter  en  Hvileplet,  hvor  jeg  har  Fred! 
Gid  dette  Spil  var  endt! 

Lancelot. 

Hvad  vil  I  her? 

GlNEVRA. 

Hvad  troede  du  vel,  da  jeg  bad  dig  følge 
Mig  hid  paa  dette  Ridt? 

Lancelot. 

Nu,  ja;  jeg  troede, 
I  havde  Lyst  at  jage  Vildt  paa  Snespor; 
Det  pleier  jo  at  more  jer. 

GlNEVRA. 

O  ja; 
Men  det  var  ikke  ganske  dog  min  Agt. 

Lancelot. 
Hvad  da? 

GlNEVRA. 

De  To  har  gjort  mig  Skade  nok; 
Aande  i  deres  Nærhed  kan  jeg  ikke. 
Min  Hensigt  var  at  knække  deres  Magt; 
Det  har  jeg  naaet;  nu  kommer  Angsten  efter: 
Vanære  dem,  forjage  dem,  det  vil  jeg, 
Men  nødigt  plette  mig  med  deres  Blod. 

Laxcelot. 
Hvad  tænker  I?  det  Skeete  kan  ei  ændres; 
Følgerne  maa  I  tage,  som  de  er. 

GlNEVRA. 

Jeg  har  ei  sovet  i  det  sidste  Døgn; 

Det  var,  som  faldt  der  mig  en  Sten  fra  Brystet, 

Da  jeg  erfared,  at  de  To  var  rømt; 

Og  da  nu  Kongen  jog  afsted  som  Stormveir, 

Maatte  jeg  være  med,  —  jeg  maatte  see 

Paa  Jagtens  Udfald,  —  see,  om  det  var  muligt 

Endnu  at  aabne  dem  en  Vei  til  Flugt. 


Hjælp  mig! 


Lancelot. 
Ugjørligt! 


GlNEVRA. 

Dertil  kommer  endnu, 
Jeg  ønsker  er  Forhør  og  Rettergang; 
Der  kommer  Meget  op,  som  helst  maa  skjules, 
Og  Kongens  Sind  kan  vendes  end.  Ve  den, 
Hans  Vrede  rammer! 

Lancelot. 

I  har  vækket  Vreden 
Og  kan  ei  standse  Strømmen  i  dens  Fald. 
Vil  I  vel  sige  til  ham:   »Jeg  har  løiet 
Dem  begge  paa  og  skuffet  eder«? 

GlNEVRA 

(mørk). 

Nei. 
Har  jeg  kun  dette  Valg,  saa  maa  de  falde. 

(Lytter.) 

Jeg  hører  Hornet  fjernt,  —  nu  kom !  Følg  med ! 
Ihvad  der  end  skal  hændes,  —  see  det  maa  jeg! 

(Gaaer  hurtigt  ud  med  Lancelot  ad  samme  Vei  som  Kongen. 
Scenen  er  atter  en  Tidlang  tom.) 


SJETTE  SCENE. 

GaY.UN   Og   GwENDOLEX 

(komme  tilbage  fra  venstre  Side ;  begge  vise  Tegn  paa  Udmattelse. 

Det  skumrer  i  Scenens  Slutning :  Baggrundens  Linier  forsvinde 

helt  i  Mørket). 


Gavain. 
Jeg  hører  Hornklang  overalt  omkring  os; 
Saa  hjalp  det  Intet;  man  har  fulgt  vort  Spor 
Og  jager  os  som  vilde  Dyr. 


GWENDOLEN 

(klynger  sig  til  ham). 

Hvad  gjør  vi? 

Gavain. 
Der  er  ei  Frelse;  Garnet  drages  sammen 
Omkring  os,  stadigt  mer  og  mere  nær. 
Grave  os  ned  i  Sten  og  frossen  Jord, 
Det  kan  vi  ikke;  Krattet  har  ei  Løv, 
Som  kunde  skjule  os.  Du  stakkels  Barn! 
Saa  var  da  Alt,  hvad  jeg  har  stridt,  forgjæves. 
Een  Udvei  kun  til  Frihed  veed  jeg  end, 
Hvis  du  har  Mod  — 

(Viser  hende  sit  Sværd  under  Kappen,  idet  han  drager  det 
halvt.) 

Ernst  v.  d.  Recke :  Det  lukkede  Land  14 

GWENDOLEN 

(med  et  mildt  Smil). 

—  at  døe  for  eders  Haand? 
Vist  var  den  Død  mig  mere  sød,  end  Livet 
Har  været  for  mig  i  Kong  Arthurs  Gaard; 
Dog  vi  har  ikke  Lov  at  sætte  Grænsen; 
Lad  vore  Fjender  nu  om  det;  —  vær  tryg: 
Fra  os  kan  de  ei  tage  Mer  end  Livet. 

Gavain. 
Du  kjække  Pige,  jeg  beundrer  dig! 
Det  være,  som  du  vil. 

GWENDOLEN. 

Blot  siig  mig  Eet, 
Nu,  mens  vi  tale  med  vor  Død  for  Øie; 
Eet  har  I  aldrig  sagt  mig  rent  og  klart. 
I  trodsed  Alt,  I  bortgav  Alt  for  mig, 
I  offred  Alt,  hvad  ellers  frister  Mænd, 
Rigdom  og  Navn  og  skjønne  Kvinders  Gunst; 
I  voved  Livet  for  mig  før  i  Skranken, 
I  gaaer  i  Døden  med  mig,  —  siig  det  Ene, 
Jeg  aldrig  hørte:  siig,  I  elsker  mig! 

Gavain. 
O  Barn,  gjør  mig  ei  Sorg!  Det  kan  jeg  ikke. 

GWENDOLEN 

(viger  tilbage). 

Det  kan  I  ikke? 

Gavain. 
Nei;  det  er  ei  saa. 

GWENDOLEN. 

Hvad  da?  Hvordan  forstaaer  jeg  jer? 

Gavain. 

Saa  vid, 
Hvad  først  der  drog  mig  til  dig,  var  et  Billed, 
Jeg  bærer  i  min  Sjæl:  du  ligner  den, 
Hvem  jeg  har  elsket  høist  og  evigt  elsker,  — 
En,  jeg  har  tabt;  vi  mødes  aldrig  mer. 
Fra  hende  drog  jeg  bort  af  egen  Drift; 
Det  var  min  Brøde;  jeg  har  bødet  for  den. 
Men  da  vi  skiltes,  sagde  hun  de  Ord: 
»Vær  Sandheds  Vagt,  vær  Rettens  Værn  og  Borg, 
Selv  Een  mod  Alle,  vær  de  Svages  Skjold, 
Og  mindes :  d  e  t  er  Troskab  mod  din  Dronning. « 
Det  loved  jeg,  og  jeg  har  holdt  mit  Ord. 
Vist  drog  mig  Ingen  til  sig  stærkt  som  du, 
Vist  fik  jeg  kjært  dit  Aasyn  og  din  Stemme, 
Dit  klare  Øie  og  dit  rene  Sind; 
Og  dog  i  Alt,  hvad  jeg  har  gjort  for  dig, 
Var  ingen  Elskovsglød,  som  du  har  tændt, 
Men  Troskab  kun  og  Kjærlighed  til  hende. 

GWENDOLEN. 

Saa  nægtes  mig  den  sidste  Trøst  i  Døden. 

(Hornklang  nærmere.) 

14* 

De  komme,  hør!  Lad  os  da  møde  dem 
Med  aaben  Pande. 

(Et  Skridt  nærmere  til  Gavain.) 

Elsker  I  mig  ikke, 
Eet  vil  I  dog  ei  nægte  mig  til  Afsked: 
Giv  mig  det  første  og  det  sidste  Kys! 

Gavain. 
O,  frist  mig  ikke!  Jeg  maa  være  stærk; 
End  ei  Saalidt  som  dette  kan  jeg  give: 
Hun  satte  Troskabsseglet  paa  min  Mund, 
Og  det  skal  vogtes  til  min  sidste  Stund! 

GWENDOLEN. 

Nu,  eders  Haand! 

(Han  rækker  hende  den.) 

Farvel ! 

(Gaaer  hen  og  sætter  sig  paa  en  Klippeblok.) 

En  Bøn  endnu: 
I  har  et  Horn  ved  Siden:  blæs  deri; 
Gyd  i  mit  Øre  ren  og  ægte  Klang 
Til  Værn  mod  disse  Rovdyrskrig  omkring  os! 

Gavain. 
Hvad  baader  det? 

GWENDOLEN. 

Gjør  det,  jeg  beder  om  det! 
Blæs  i  jert  Horn;  Gud  sende  os  sin  Vagt! 

Gavain. 
Nuvel,  skjøndt  ei  jeg  fatter  eders  Agt. 

(Sætter  Hornet  for  Munden  og  blæser  Lursignalet  fra  Forspillet. 
Han  lader  Hornet  synke  i  maalløs  Forbauselse.) 

GWENDOLEN. 

Ret  saa! 

(Signalet  gjentages  fjernere.) 

Gavain. 
Hvor  kom  de  Toner  i  mit  Horn? 
De,  jeg  har  hørt  engang  og  aldrig  glemmer! 
Det  var  i  Nød  som  nu  — 

(Signalet  klinger  tredie  Gang.) 

Det  svarer,  hør! 
Den  Gjenlyd!  Nei,  hvad  skeer  her?  Er  det 

Gjenlyd? 


SYVENDE  SCENE. 

De  Forrige.  Kongen  og  hans  Mænd.  Ginevra  og  Lancelot 
(lidt  senere). 

Kongen 

(fra  venstre). 

Der  er  de!  Grib  dem! 


Gavain 

(er,  idet  han  seer  dem,  sprungen  tilbage  til  Stenen  i  Baggrunden 

noget  tilvenstre,  hvor  Gwendolen  sidder,  og  staaer  støttet  til  sit 

dragne  Sværd). 

Tøv  dog  end  en  Kjende! 
Vel  seer  jeg,  I  er  Hundrede  mod  Een; 

Dog  raader  jeg:  læs  først  en  Herrensbøn, 
Hver,  som  vil  nærme  sig  til  Gavains  Klinge! 


(Ginevra  kommer  ind  fra  høire;   hun  farer  forfærdet  sammen 

og  støtter  sig  til  Lancelot,   som  følger  hende.  Mændene  tøve 

med  Angrebet  og  fælde  kun  Lanserne  mod  Gavain 

fra  alle  Sider). 


Kongen. 
Nu,  frem,  I  Taaber!  Frygter  I  et  Sværd? 


G\VENDOLEN 

(har  reist  sig  og  er  sindigt  stegen  op  paa  en  fremragende  Klippe- 
blok; hun  retter  sig  rank  op  med  Armene  korslagte 
over  Brystet). 

Kast  Sværdet,  Gavain! 


Gavain 

(studsende,  vender  sig  halvt). 

Hvad  —  ? 


GWENDOLEN. 

Jeg  beder,  kast  det! 
Ved  Alt,  hvad  der  er  helligt:  kast  dit  Sværd! 
For  mig  maa  ikke  flyde  Blod! 

Gavain. 

Velan! 
Jeg  skulde  brugt  det  vel;  men  skee  jer  Villie! 
I  Herrens  Navn!  der  er  det! 

(Slynger  Sværdet  ud  til  Mændene.) 


223 

Kongen. 

Grib  dem  saa! 

(Mændene  gaae  frem  imod  dem.) 
GWENDOLEN. 

Maalet  er  fuldt  nu! 

(Udstrækker  Armen  ladende.  Orgelmelodrama.) 

Stands,  du  vilde  Hær! 

(Flammer  slaae  op  af  Jorden  mellem  dem  og  hende ;  Mændene 
vige  bestyrtede  tilbage  i  \ild  Forvirring.) 

Nu,  Drot  og  Husbond!  kjend,  hvem  du  er  nær! 

(Kaster  Sloret  og  staaer  i  Florines  Skikkelse  med  gyldent  Haar, 

omstraalet  afblændende  Lys.  Hendes  Dragt  forvandles  og  bliver 

hvid  og  skinnende;  Stjernen  lyser  over  hendes  Pande.  Mændene 

have  boiet  Knæ  i  Forfærdelse :  kun  Kongen,  Ginevra 

og  Lancelot  staae  opreiste.) 

Gavain 

(vender  sig,  næsten  med  et  Skrig). 

Florine!  Hustru,  Elskede!  Min  Dronning! 

(Kaster  sig  ned  for  hendes  Fodder.  Hans  Dragt  forvandles  i 
samme  Nu  og  bliver  straalende  hvid  som  hendes.  Florine  lægger 
sin  Haand  paa  hans  Hoved ;  de  forblive  en  Stund  ubevægelige 
i  samme  Stilling,  fortabte  i  Beskuelsen  af  hinanden  og  uden 
at  ænse  Omgivelserne.  Ingen  rører  sig  paa  Scenen;  gjennem 
den  aandeløse  Stilhed  lyder  dæmpet  omkring  dem 
fra  et  usynligt  Følge) 

Choret. 
Falder  end  Taagen  omkring  din  Gang, 
Er  Veien  mørk  og  er  Natten  lang, 
Endda  tør  ei  du  forsage; 
Bag  Mulmets  Bræmme,  bag  Taagens  Flor 
En  evig  Magt  der  i  Lyset  boer: 
Det  vender  i  Glans  tilbage,   . 
Naar  kjækt  du  strider  og  fast  du  troer! 

Florine 

(under  Melodrama,  som  vedbliver,  idet  hun  uden  at  vende  sig 
lofter  den  venstre  Arm  udstrakt  mod  Baggrunden). 

Folk,  som  jeg  elsker,  —  Land,  jeg  længes  mod: 
Byg  nu  en  Guldbro  for  din  Konges  Fod! 


(Under  de  følgende  Repliker  klarer  Baggrunden  op;  gjennem 
en  let  Dis  viser  sig  en  Bro  af  underfuld  Bygningskunst,  straa- 
lende  af  Guld  og  ædle  Stenarter,  der  i  stor  Dybde  strækker  sig 
mod  Horizonten,  hvor  den  forsvinder  i  Taage.  Under  den  skimtes 
et  mørkt  Hav  i  urolig  Bevægelse.) 


Kongen 

(slaaer  sig  for  Brystet). 

Ve  mig!  Guds  Haand  — !  Jeg  er  en  slagen 

Mand! 


Florine 

(vender  sig  imod  ham). 

Hvad  Ondt  du  gjorde,  vildledt  kun  og  blind, 
Kong  Arthur,  —  dig  skal  det  til  Last  ei  lægges. 
Drag  hjem  og  hersk;  men  om  dit  Ilsind  ægges, 
Kom  mig  ihu  da,  og  behersk  dit  Sind. 

(Kongen  bøier   sig   dybt;   hun  vender   sig   mod   Ginevra,    der 
stærkt  greben  gaaer  frem  midt  paa  Scenen  og  bøier  Knæ.) 

Ginevra!  Kort  har  vi  at  tales  ved: 
Vend  om!  Søg  Frelsen,  hvor  den  er  at  finde. 
Din  Skyld  mod  mig  er  slettet  af  mit  Minde. 
Kjend,  mens  hos  dig  jeg  gik  for  Tjenerinde, 
Har  du  dog  tjent 

(Lægger  med  Høihed  Haanden  paa  sit  Bryst.) 

en  Større.  —  Far  i  Fred! 

GlNEVRA 
(med  brudt  Stemme,  idet  hun  reiser  sig  og  vakler  tilbage). 

I  Kloster  vil  jeg  gaae  og  Brøden  sone! 


Florine 

(til  Gavain). 

Min  stolte  Husbond,  reis  dig!  Du  var  tro, 
Og  du  har  seiret! 


Gavain 

(reiser  sig). 

Derom  var  vi  To! 


Florine. 

Vi  dele  Lykken! 

(Viser  mod  Baggrunden.) 

Tag  dit  Riges  Krone! 

(Idet  hun  med  Gavain  ved  Haanden  vender  sig  og  vandrer 
mod  Baggrunden,  klares  denne  pludseligt  yderligere.  Ragende 
hoit  over  Havet  lader  sig  en  Kyst  tilsyne  med  blændende  Bjerge 
i  rosenfarvet  Morgenglod,  der.  idet  de  naae  Brohovedet,  for  et 
Øieblik  viser  sig  nær  og  med  fuld  Skarphed  i  sine  Omrids. 
Begge  standse,  betagne  af  Synet,  og  brede  henrykte  Armene 
imod  det;  i  dette  Nu  lyder  Sangen  atter;  samtidig  dermed  be- 
gynder Taagen  igjen  at  sænke  sig  mellem  dem  og  Tilskuerne. 
Gavain  drager  Florine  tæt  op  til  sig:  de  staae  saaledes  endnu 
nogle  Øjeblikke  Arm  i  Arm,  lyttende  til) 


Choret. 
Det  dages  høit  over  Alfevang! 
Morgen  ender  dens  Nat  saa  lang; 
Se  Lyset  høit  paa  dens  Tinde! 

Vær  hilst,  hvor  endt  er  jer  Pilgrimsfærd! 
Vær  lovet,  I  Tvende,  som  Kronen  bær: 
Florine,  vor  Herskerinde, 
Og  Gavain,  Helt,  som  er  hende  værd! 

(Taagen  falder  under  Sangen  tættere  og  tættere ;  de  Bortdragende 
forsvinde,  medens  de  træde  ind  og  skride  frem  paa  Broen, 
tillige  med  denne  i  Baggrundens  Skumring,  idet  Lyset,  som 
omgiver  dem,  fjerner  sig  med  dem.  Tonerne  drage  sig  længere 
og  længere  bort;  naar  de  forstumme,  indhyller  Aftenens 
Mørke  atter  de  Tilbageblevne.) 

Tæppet  falder. 


Laus  deo. 


EFTERSKRIFT. 


I  Anledning  af  en  Indvending  mod  mit  Arbeide,  som  jeg 
oftere,  selv  fra  Folk.  af  hvem  jeg  havde  ventet  dybere  Forstaaelse, 
har  hart  fremsat,  finder  jeg  det  rigtigt  at  gjore  en  Bemærkning. 
Jeg  har  maattet  høre,  at  man  ikke  fandt  sig  tilfredsstillet  ved 
Slutningen  og  ved  de  Fremtidsudsigter,  som  den  aabner  for  Gavain; 
jeg  har  hørt  Indvendingen  formuleret  i  det  Spørgsmaal:  'Hvad 
skal  han  fra  nu  af  tage  sig  for?« 

Det  maa  være  mine  Læsere  klart,  at  jeg  i  Florines  Person 
og  Livsforhold  med  fuld  Bevidsthed  har  villet  give  et  poetisk  Ud- 
tryk for  selve  det  Himmelske,  ikke  just  gjennem ført  i  hver  Enkelt- 
hed —  thi  hverken  tiltroede  jeg  mig  dette  eller  fandt  det  foreneligt 
med  Arbeidets  Plan  efter  Sagnets  engang  dragne  Linier,  —  men 
dog  i  dets  Hovedcharakter  og  indre  Væsen.  Oversat  i  Prosa  maa 
Gavains  første  Ophold  hos  hende  sees  som  en  Henrykkelse  af 
lignende  Art  som  den,  hvorom  Paulus  taler  (2.  Cor.  12,  1 — i),  en 
Hensættelse  i  Aanden  til  en  Verden,  for  hvilken  han  endnu  ikke 
er  moden  som  blivende  Beboer.  Øieblikket  i  Slutningsscenen,  da 
hans  Dragt  forvandles,  og  hans  Tilbagevenden  til  det  lukkede 
Land  kan  analogt  dermed  sees  som  det  poetiske  Udtryk  for,  at 
han  »døer*.  Vil  Nogen  paa  Forhaand  finde  hans  Fremtidsudsigter 
utilfredsstillende,  da  maa  de  Samme  a  priori  være  bestemte  paa 
selv  at  ville  finde  sig  usalige  ved  Saligheden,  om  den  skulde  falde 
i  deres  Lod,  og  paa  at  ville  kjede  sig  i  al  Evighed. 

Det  maa  blive  deres  egen  Sag  og  ikke  min.  Jeg  bemærker 
blot  forud,  at  jeg  paa  dette  Punkt  er  absolut  uimodtagelig  for 
Kritik.  Jeg  skal  gjerne  selv  paavise  mit  Arbeides  angribelige  Sted. 
Det  Spørgsmaal,  hvoraf  dets  Værd  afhænger,  lyder:  Er  Florine 
helt  igjennem  fremstillet  tilstrækkeligt  dyb  og  rig  til,  at  hun  i  al 
Evighed,  kan  være  selve  Hovedmomentet  i  Gavains  Lyksalighed? 

Angaaende  min  øvrige  Behandling  af  Stoffet  tilføier  jeg 
blot,  at  jeg  i  dette  Sagn,  hvor  det  af  Romansk  afledede  Navn 
Florine  spiller  en  saa  stor  Rolle,  har  fundet  det  upraktisk  at 
føre  de  øvrige  Navne  tilbage  til  deres  kymriske  Grundformer ;  jeg 
har  for  disses  Vedkommende  tildels  foretrukket  germaniserede 
Former,  der  ligge  os  nærmere.  Det  i  Engelsk  nutildags  ikke  sjeldne 
Navn  Gwendolen  er  her  brugt  med  dets  rigtige  Udtale,  o:  med 
Betoning  paa  Mellemstavelsen  og  kort  O-Lyd. 

